ތިޔަ ލޯބީގައި – 29 | Vaahaka ތިޔަ ލޯބީގައި – 29 – Vaahaka\n5k60\tDecember 21, 2020\n"އަހަރެންގެ ނަމަކީ އަޒްހަރު.. ޝަޔަމް އެއީ އަހަރެންގެ ދަރިއެއް.. ޝަޔަމް.. އަޒްހަރު.. އެނގިއްޖެތަ؟ އަހަރެންގެ ދަރިއެއްގެ މައްޗަށް ބަސްކިޔަން އަހަރެންނަށްއޮތީ ކޮންހައްގެއްހޭ އަހަން ކަލޭތީ ކާކުތަ؟ މޮޔަ ކުއްޖާގަނޑު.. ދެންވެސް އަހަރެންގެ އަތްދަށުން ކަލެއާ ކަލޭގެ އެހުރި މަންމަގަނޑު ސަލާމަތްކުރަން ބޭނުންވަންޏާ އަހަރެން މިބުނާގޮތަކަށް ކަންތައްކުރޭ.." އަޒްހަރުގެ ބާރު އަޑު ގުގުމައިގެންދިޔައިރު އިވުނު ވާހަކަތަކުން ބުނާނެ އެއްޗެއް ނުވިސްނި ގަނޑުވެފައި ނުހައިކްއަށް އިނދެވުނީއެވެ. ނުހައިކްގެ މޫނު ފަރާތަކަށް އަނބުރައިލަމުން އަޒްހަރު އޭނާގެ އަނގައިން ދޫކޮށްލިއެވެ. އަޒްހަރު ފިތައިލި ހިސާބަށް ވީތަދާއެކު ނުހައިކްއަށް އެތަނުގައި އަތުން ފިރުމައިލެވުނެވެ.\nމަޑުމަޑުން ނުހައިކްގެ ނަޒަރު ގޮނޑީގައި ރޮވިފައި އޭނާ އާއި ދިމާއަށް ބަލަހައްޓައިގެންއިން ސާރާއަށް ހުއްޓުނެވެ. އެތަށް ޒަމާނަކަށްފަހު އެދެލޮލުން އެފަދަގޮތަކަށް ކަރުނަ ފައިބާތަން ފެނުމުން ނުހައިކްގެ ހިތުގައި ޖެހުނުވެ. އެއްވެސް އިޚުތިޔާރެއްނެތި އެދެލޮލުންވެސް ކަރުނަ އޮހިގަތެވެ. ލަސްލަހުން ދެފަރާތަށް ބޯހޫރުވައިލުމަށް ސާރާ މަސައްކަތްކުރިއެވެ. މަޑުއާހެއް ނުހައިކްގެ އަނގައިން ބޭރުވުމާއެކު ތުންފިއްތައިލަމުން އޭނާއަށް އިސްޖަހައިލެވުނެވެ. ސާރާ ރޯމަންޒަރުބަލަން އޭނާއަށް ކެތްނުވީއެވެ. އަޒްހަރުގެ ވިހަ ޖުމުލަތަކުން ނުހައިކްގެ ހިތް ތޮރުފެމުންދިޔައިރު އޭނާގެ ސިކުނޑިއަށްވެސް ބާރުކުރަމުންދިޔައެވެ.\n"ކަލެއަށް އޮތީ އެންމެ ދެގޮތް.. ކަލޭގެ މަންމަ ނޫނީ ޝަޔަމް.. ވިސްނާފަ މިވަގުތު ގޮތެއް ނިންމާ.. ކަލޭގެ އެންމެ ނިންމުމަކުންވެސް ކަލޭގެ މަންމަގެ ދުވަސް ހިނގައިދާނެކަން ހަނދާންކުރައްޗޭ..." ބޮޑާ ގޮތަކަށް ގޮނޑީގައި ލެގިލަމުން ގޮނޑީގެ އަތްގަނޑުގައި އަޒްހަރު އަތުގެ އިނގިލިތަކުން ކުޑަކޮށް ތަޅައިލިއެވެ. އެވަގުތު ސާރާގެ އެއްފަރާތުގައިހުރި ދެމީހުންކުރެ އެކަކު ތޫނު ވަޅިއެއްނަގައި އަތަށް ހެޔޮވަރުކޮށްލިތަން ނުހައިކްގެ ލޮލުގައި އަޅަައިގަތެވެ.\n"މަންމަ.. އަހަރެން ބޭނުމީ އަހަރެންގެ މަންމަ.. ހެޔޮނުވާނެ.. މަންމަ ދޫކޮށްލާ.. އަހަރެން ކަލޭމެންބުނި ކޮންމެކަމެއްވެސް ކޮށްފާނަން.." ތެޅިގަނެފައި އަވަސް އަވަހަށް ނުހައިކް ބުނެލިއެވެ. އެދެލޮލުން ހުސްވުމެއްނެތި ކަރުނައިގެ ކޯރެއް ފައިބަމުންދިޔައިރު އެހިތުގައި ވަނީ ތޫނު ތަދެއް އުފެދިފައެވެ. ހަޔާތުގައި އެންމެ ފުރަތަމަ ވެވުނު ލޯބިވެސް ބީވަނީހެއްޔެވެ؟ ކޮންފަދަ ބޮޑު ހިތްދަތިކަމެއްހެއްޔެވެ؟ އެހެނަސް ކުރެވޭނެ އިތުރުކަމެއް ނެތެވެ. ގޮތްހުސްވެފައިވާ މީހަކުފަދައިން ނޭފަތް ދަމައިލަމުން ނުހައިކްއަށް ސާރާއަށް ބަލަހައްޓައިގެން އިނދެވުނެވެ.\n"ގުޑް ޗޮއިސް ބޯއި.." ނުލަފާ ހިނިގަނޑަކާއެކު އަޒްހަރު ބޯތަޅުވައިލިއެވެ. އޭނާގެ ޕްލޭން އެހައި ކާމިޔާބުކަމާއެކު ފުރިހަމަވެދާނޭ އޭނާ ހިއެއްނުކުރެއެވެ. ނަމަވެސް އަޒްހަރު ހުރީ އެއްއިރަކުވެސް ގޮތްދޫކުރާގޮތަކަށް ނޫނެވެ. އެއްގޮތުން ނޫނިއްޔާ އަނެއްގޮތަކުންވެސް ނުހައިކް އާއި ޝަޔަމް ދުރުކުރުވަން އޭނާ ބޭނުންވެއެވެ.\nއިތުރުއެއްޗެކޭ ބުނަން އަަޒްހަރު އަނގަހުޅުވައިލި ވަގުތު ޖީބުގައިއޮތް ފޯނު ރިންގްވާންފެށުމުން އެނަގައި ބަލައިލިއިރު ވައިބަރ މެދުވެރިކޮށް ގުޅަމުންދިޔައީ ސައިނާއެވެ. ފޯނު ބިޒީކޮށްލުމާއެކު އަނެއްކާވެސް ސައިނާ ގުޅަންފެށިއެވެ. ހިތްހަމަނުޖެހިފައި އަޒްހަރު ސައިނާގެ ކޯލަށް ޖަވާބުދިނެވެ. ހަލޯއޭ ބުނެލުމާއެކު އިވިގެންދިޔައީ ސައިނާގެ ހާސްވެފައިވީ އަޑެވެ.\n"އަޒްހަރު.. ފޯނަށް ކިހިނެއް ހަދައިގެންތަ ތިއުޅެނީ؟ އަޒްހަރުގެ ފޯނަކަށް ނުއެއްގުޅޭ.. ވައިބަރ އިން މިގުޅީވެސް އިތުރުގޮތެއް ނުވިސްނިގެން.." ހާސްވެފައި ސައިނާ ވާހަކަ ދެއްކިއެވެ.\n"ކިހިނެއްތަވީ އެވަރަކުން ނުގުޅިގެން ތިއުޅެނީ..؟" ނުހައިކްއަށް ނަޒަރެއްދެމުން އަޒްހަރު އަހައިލިއެވެ. ސައިނާގެ ސުވާލުތަކަށް ޖަވާބުދިނުމުގެ އެއްވެސް ޝައުގެއް އޭނާގެ ނެތްފަދައެވެ.\n"އަޒް... އަޒްހަރު.. ޝަޔަމް.. ޝަޔަމް ރާއްޖެއަށްދާން ފުރައިފި.." ކަންބޮޑުވެފައި ވެގެންއުޅޭގޮތް ސައިނާ ބުނެލިއެވެ.\n"ވަޓް؟ ކީކޭ؟ ޝަޔަމް ފުރިއްޔޭ.. މިހައި ކުޑަދުވަސްކޮޅަކަށްވެސް ސައިނާއަށް އޭނަ ނުބެލެހެއްޓުނު ދޯ.." ގޮނޑީގެ އަތްގަނޑުގައި އަޒްހަރު ބާރަށް ގޮށްމުށުން ޖަހައިލިއެވެ.\n"އަޒްހަރު ހަމަޖެހިބަލަ.. އޭނާ ދިޔައީ އަހަރެންނަށްވެސް ނޭނގި.. ސިއްރުން.. ވިޔަފާރިއެއްކޮށްލަން އަހަރެން ބޭރަށް ގޮއްސަ އައި އިރު ގެއަކު ނެތް.. ކޮޓަރީގެ ޑްރެސިންގް ޓޭބަލް މަތީ އޮތީ ކުޑަ ނޯޓެއް.. ވަރަށް އަވަހަށް ރާއްޖެދާން ޖެހިގެން ދިޔައީކަމަށް.." ކަންތައްވީގޮތް ތަންކޮޅެއް ތަފްސީލުކޮށް ސައިނާ ކިޔައިދިނެވެ. ސައިނާގެ ވާހަކަތައް އަޑުއަހަންއިން އަޒްހަރުގެ ސިކުނޑިއަށް ކުއްލިއަކަށް ވެރިވި ޚިޔާލަކުން އޭނާއަށް ބޭއިޚުތިޔާރުގައި ހިނިތުންވެލެވުނެވެ. ސައިނާ ގާތުގައި ކަންބޮޑުނުވުމަށާއި އޭނާ އެކަން އެބަ ބަލަންކަމަށްބުނެ އަޒްހަރު ފޯނު ބޭއްވިއެވެ. އަދި ނުލަފާ ގޮތަކަށް ނުހައިކްއަށް ބަލައިލިއެވެ.\n"މާރަނގަޅަކަށްނު މިވީ.. ޝަޔަމް އެބައާދޭ މިކޮޅަށް.. އެހެންވީމަ ނުހައިކްގެ މަސައްކަތްވެސް ލުއި ވީނު.." ސީދާ ނުހައިކްގެ ދެލޮލަށް ބަލަންއިނދެ އަޒްހަރު ބުނެލިއެވެ. އެބަސްތަކުން ނުހައިކްގެ ހިތުގައިވި ރިހުން އިތުރުކުރުވިއެވެ.\n"ސޯ.. ކުޑަކުޑަ ބަދަލެއް އެބަ ގެންނަންޖެހޭ.. ނުހައިކް ޝަޔަމްއާ ގޮތް ގުޅުން ކަނޑައިލަންދެން ސާރާ ހުންނާނީ އަހަރުމެންގެ ބެލުމުގެދަށުގަ.." އަޒްހަރުގެ ވާހަކަ ފުރިހަމަނުވަނީސް ނޫނެކޭ ކިޔައި ބާރަށް ނުހައިކްއަށް ހަޅޭއްލަވައިގަނެވުނެވެ. އެއާއެކު އަޒްހަރު ނިތްއަރުވައިލަމުން ނުހައިކްއަށް ބަލައިލިއެވެ. އަތުގައި އޮތް ޕޯޓަބަލް ރައުޓަރއިން އަތްމަތީގައި ކުޑަކޮށް ތަޅައިލަމުން އަޒްހަރު ލޯހިމަކޮށްލިއެވެ.\n"އަހަރެންގެ މަންމަ ދޫކޮށްލާ.. އަހަރެން މިބުނީނު ކަލޭ ބޭނުންވާ ކަންތައް ކުރާނަމޭ.." ދަތްކުނޑި ވިކައިލަމުން ރުޅިގަދަވެފައި ނުހައިކް ބުނެލިއެވެ. އަޒްހަރުގެ ހިތުގައި ރަހުމުގެ ކަންފުޅެއްވެސް ނެތީބާވައޭ ނުހައިކްގެ ހިތަށް އެރިއެވެ. ވަރުދެރަވެފައި ގޮނޑީގައި އިން ސާރާގެ ހާލުފެނި ނުހައިކްގެ ހިތް ގިސްލައިރޮމުންދިޔައިރުވެސް އެހަރުހިތުގެ ވެރިޔާއަށް އެއްވެސް އަސަރެއްނުކުރާކަހަލައެވެ.\n"އަހަރެންނަށް ކޮންޔަގީންކަމެއް އޮތީ ކަލޭ އެކަން ކުރާނެކަމުގެ..؟ ކަންތައްކުރަންވީ ގޮތް އެނގޭނީ ކަލެއަކަށްނޫން.. އަހަރެންނަށް.. ބާރު އޮތީ އަހަރެންގެ އަތްމަތީ.. އެހެންވީމަ އެގޮތަށް ފައިނަލްވީ.. ކަލޭ އެގުޅުން ކަނޑައިލަންދެން ކަލޭގެ މަންމަ ހުންނާނީ އަހަރެން ގާތުގަ.. އަވަހަށް މަންމަ ސަލާމަތްކުރަން ބޭނުންވާނަމަ މިކަން އަވަހަށް ކޮށް ނިންމާލަންވީ.. އެހެންނޫނަސް ގުޅުމެއް ކަނޑައިލުމަކީ މާ އުނދަގޫކަމެއްވެސް ނޫނެއްނު.. އެއްދުވަހުންވެސް އެކަން ނިންމައިލެވިދާނެ.. އަހަރެންނަށް ޔަގީން އާދެވުނުހައި އަވަހަށް ޝަޔަމް ކަލެއަށް ގުޅާނެކަން.. އެކަމަކު ހަނދާންކުރާތި.. މިއިން އެއްވެސްކަމެއް ޝަޔަމްއަށް އެނގިގެންނުވާނެ.. އަހަރެންނަށް މިގޮތަށް ކަންތައްކުރަން މަޖުބޫރުވީވެސް އޭނާގެ ސަބަބުން.. އަހަރެން ބުނިގޮތް ހަދައި އަހަރެންނަށް ކަމުދާ މީހަކާއި އިންނަން އެއްބަސްވިނަމަ މިހުރިހައި ހަޑިއެއްހާވާކަށް އަހަރެންނަކަށް ނުޖެހުނީސް.. ހަނދާންކުރާތި.. ކަލޭގެ މަސައްކަތް ފުރިހަމަވަންދެން ްއަހަރެންގެ މީހުން ކަލެއަށް ފާރަލާނެ.. އެހެންވީމަ ވިސްނައިނުލާ އެއްވެސް މޮޔަކަމެއް ނުކުރާތި.. އަހަރެން މިބުނި ވާހަކަތައް ސާފުވެއްޖެތަ؟" އަނެއްކާވެސް ނުހައިކްގެ އަނގައަށް ފިތައިލައިގެން އިނދެ އަޒްހަރު އަޑުހަރުކޮށް ބުނެލިއެވެ.\nއަޒްހަރުގެ އެވާހަކަތަކުން ނުހައިކްގެ ހިތުން ލޭކަރުނަ އޮހޮރުވައިލިއެވެ. ސާރާއަށްޓަކައި އޭނާ ކޮންމެދަފަ ގުރުބާނީއެއްވެސް ވެދާނެކަން އޭނާގެ ވެރިރައްބު ދެނެވޮޑިގެންވާނެކަން ކަށަވަރެވެ. އެމަންމައަށް ކުޑަވެސް ގެއްލުމެއްވާކަށް އޭނާގެ ހިތެއް ނުރުހެއެވެ. ގިސްގެއަޑު ބޭރުވެދާނެތީ ނުހައިކް ބާރަށް ދެތުންފަތް ފިއްތައިލިއެވެ. އަދި ފުންނޭވާއެއް ދޫކޮށްލަމުން މަޑުމަޑުން ބޯޖަހައިލިއެވެ. ކޮންމެކަމެއް ކުރި ނަމަވެސް އެވަގުތު އޭނާއަށް އަޒްހަރުގެ ކިބައިން ސަލާމަތް ނުވެވޭނެކަން އޭނާއަށް އެނގެއެވެ. ސާރާއަށް ބަލައިލަމުން ނުހައިކް ލޮލުން އޮހޮރެމުންދިޔަ ކަރުނަތައް އަތުގެ ނުފުށުން ފުހެލިއެވެ.\n"މަންމާ.. އަހަރެން.. މިނުލަފާ މީހުންގެ ކިބައިން އިރާދަކުރެއްވިއްޔާ މަންމަ ސަލާމަތްކުރާނަން.. ޕްލީޒް އަހަރެންނަށްޓަކައި ކެތްތެރިވެ ހިތްވަރުކުރާތި.. ޔާ ﷲ.. އަޅާގެ ލޯބިވާ މަންމައަށް ރައްކާތެރިކަމާއި ސަލާމަތްތެރިކަން ދެއްވާށި.. އާމީން.." ހިތާހިތުން ސާރާއަށްޓަކައި ނުހައިކްއަށް ދުޢާކޮށްލެވުނެވެ. އެވަގުތު ފަހަތުގައި ހުރި މީހާ ނުހައިކްގެ އަތުގައިހިފައި އެތަނުން އޭނާ ނެގިއެވެ. އަދި ލޯމަތީގައި ފޮތިގަނޑު އައްސަމުން އެތަނުން ނުހައިކް ގޮވައިގެންް ދިއުމަށް ހިނގައިގަތެވެ. ކާމިޔާބީގެ ބޮޑާ ހިނިތުންވުމަކާއެކު ގޮނޑީގައި އެއްފައިމައްޗަށް އަނެއްފައި އަރުވައިގެން އެމަންޒަރު ބަލަން އަޒްހަރު އިނެވެ.\nކާރުގައި ނުހައިކް ގޮވައިގެން އެމީހުން އައިސް މަޑުކޮށްލީ ނުހައިކްގެ ގޭ ކުރިމައްޗަށެވެ. އެލޮލުގައި އައްސައިފައިވީ ފޮތިކޮޅު އެމީހުން މޮހެލުމާއެކު ނުހައިކްއަށް ވަށައިގެން އަވަސް އަވަހަށް ނަޒަރު ހިންގައިލެވުނެވެ. އޭނާގެ ގޭ ކުރިމަތީގައި ކާރު އޮތުމުން އެގެ އެނގުނުގޮތަކާއި މެދުގައި އެހިތުގައި ސުވާލު އުފެދުނެވެ. ހައިރާންކަން ފައުޅުވަމުންދިޔަ ނަމަވެސް ކަންކަމާ ވިސްނިވަރަކަށް އެއީ ކުރިއައިލައި ވަރަށް ތައްޔާރުވެގެން އެމީހުންކުރި ކަމެއްކަން ނުހައިކްގެ ސިކުނޑި ދެނެގަތެވެ. އެއްވެސް އެއްޗެއް ބުނުމެއްނެތި ކާރުގެ ދޮރުހުޅުވައިލަމުން ނުހައިކް އޭގެއިން ފޭބިއެވެ. އޭނާއަށް ދެންއޮތީ އިންތިޒާރުކުރުމެވެ. ޝަޔަމްއާއި ބައްދަލުވާނެ ވަގުތަކަށް އިންތިޒާރުކުރުމެވެ. ޝަޔަމްއާއި ދުވަހަކު ވަކިވާން ހިތް ނޭދުނަސްއެވެ. ހަތަރެސްފަރާތުން ފިތެމުންދިޔަފަދަ އިހުސާސަކާއެކު ގޭތެރެއަށް އައިސްވަތް ނުހައިކްގެ ބަޑި ފަޅައިގެންދިޔައެވެ. ހަދާނެގޮތް ހުސްވެ އިންތަނަށް މީހާ ތިރިވިއިރު އެވޭނީ ރުއިމުގެ އަޑުން މުޅި އެގެވެސް ގުގުމަމުން ދިޔައީ ނުހައިކްގެ ހިތާމައިގައި ބައިވެރިވަމުން ކަހަލައެވެ.\nފަހަކަށް އައިސް ޒާއިން އަބަދުވެސް ލަމްޔާގެ ފަހަތުގައި ޖައްސާފައި ހުންނަކަން ތޮއިބާއަށްވަނީ ފާހަގަވެފައެވެ. ދެކުދިންގެ އުޅުން ހުންނަގޮތުން ހިނިއައި ނަމަވެސް އެކަން ނުދަންނަކަމަށް ހެދިގެން ތޮއިބާ ހުންނަނީއެވެ. ދެކުދިން އުޅޭގޮތުން އެކަކު އަނެކަކުދެކެ ލޯބިވިއަސް އެކަން ހާމަކުރަން ނުކެރިގެން އުޅޭކަން ތޮއިބާގެ ތޫނުފިލި ސިކުނޑި ދެނެގަތެވެ. އެހެނަސް އެދުވަހެއްވެސް ލަހެއްނުވެ އަތުވެދާނެކަން އެނގި ކެތްކޮށްލައިގެން އޭނާ ހުރީއެވެ. ލޯބިވާ ދެހިތަކަށް ދުރުގައި ކެތްކުރެވިދާނެ ހެއްޔެވެ؟\nގޭގެ ދޮރުމަތީގައި ބޭރަށް ނަޒަރު ހުއްޓައިލައިގެން ހުރުމަށްފަހު އެންމެފަހުން ވަރުބަލިވެގެން ލަމްޔާ އެތެރަަށްވަނެވެ. ވިއްސާރަ ފާޑަކަށް އޮތުމުން ތަރިތަކުގެ ބެބުޅުންވެސްވަނީ ފަނޑުވެފައެވެ. ޖެހިލާ ރޯޅިތަކުންވެސް ރޫރޫ އަޅައިގެންދާހާވެއެވެ. ސިޓިންގް ރޫމުގައިހުރި ބޮޑު ގަޑިއަށް ބަލައިލަމުން ލަމްޔާއައިސް ސޯފާއެއްގައި އިނށީދެލިއެވެ. ލަމްޔާގެ މޫނަށް ބަލައިލަމުން ތޮއިބާ ޓީވީގެ އަޑު މަޑުކޮށްލިއެވެ.\n"ލަމް.. ކިހިނެއްވީ؟" ލޯތްބާއެކު ލަމްޔާއަށް ގޮވައިލަމުން ތޮއިބާ އަހައިލިއެވެ.\n"މަންމާ.. ޒާން އަދިވެސް ގެއަށްނާދޭ.. ގުޅީމަ ފޯނަކަށްވެސް ޖަވާބެއްނުދޭ.." އަތުގައިއޮތް ފޯނަށް ނަޒަރު ހުއްޓައިލައިގެން އިނދެ ލަމްޔާ މަޑުމަޑުން ބުނެލިއެވެ. އެއަޑުގައިވި ކަންބޮޑުވުން ތޮއިބާއަށް ފާހަގަވިއެވެ. އަނެއްކާވެސް ޒާއިންގެ ފުށުން އެފަދަ ނުބައިކަމެއް ފެންނަން އުޅެނީއޭހީވެ ތޮއިބާގެ ހިތްތެޅިލިއެވެ.\n"އަނެއްކާވެސް ޒާން.. އެކަމެއްކުރަން ދިޔައީބާ؟" ހިތުގައިއޮތް ސުވާލު ދުލުން ބޭރުވިކަމެއް ތޮއިބާ ނުދެނަހުއްޓެވެ. ޚިޔާލަކަށް ގެއްލިއިނދެ ތޮއިބާ ބުނެލިގޮތުން ސިހިފައި ލަމްޔާ ތޮއިބާއަށް ބަލައިލިއެވެ.\n"ނޫން މަންމާ.. ޒާން އެކަން ހުއްޓާލާފި.. ދެން ދުވަހަކުވެސް އިރާދަކުރެއްވިއްޔާ އެފަދަ ކަމަކާ ޒާން ގާތެއްނުވާނެ.." ލުއިގޮތަކަށް ހީލަމުން ތޮއިބާގެ ކުށްހީ ފިލުވައިލުމަށް ލަމްޔާ މަސައްކަތްކުރިއެވެ.\n"ކިހިނެއް؟ ކޮންއިރަކު؟ ލަމްއަށް ކިހިނެއް ތިކަން ޔަގީންވަނީ؟" ހައިރާންވީވަރުން ތޮއިބާއަަށް އެއްފައްޗަކަަށް ސުވާލުތައް އަމުނައިލެވުނެވެ. ތޮއިބާގެ ކޮންމެ ސުވާލަކަށް ލަމްޔާ ޖަވާބުދިނެވެ. ޒާއިންގެ ހަޔާތް ބަދަލުވެފައިވާކަން ލަމްޔާ ޔަގީންކޮށްދިނެވެ.\nއެހުރިހައި ވާހަކައެއް އަޑުއަހައި ނިމުނުއިރު ތޮއިބާއަށްވަނީ ވަރަށް ފުންއަސަރެއްކޮށްފައެވެ. ﷲ އަށް ޙަމްދުކޮށްލަމުން އޭނާއަށް މެޔާއި ދިމާލުން ހިތުގައި އަތްއަޅައި ބާރުކޮށްލެވުނެވެ. އަބަދުމެ އޭނާ ދެކެން ބޭނުންވި ދުވަސް ދެކުމުގެ ހެޔޮ ތައުފީޤު މިންވަރުކުރެއްވީތީ ޝުކުރުވެރިވެވުނެވެ. ޒާއިންގެ ފަރާތުން އެފަދަ ބަދަލެއް ފެނިދާނެކަމަަށް ހީވެސްވެފައި ނެތްއިރު އެލިބުނީ ކިހައި އުފާވެރި ޚަބަރެއް ހެއްޔެވެ.\nގިސްލެވިފައި ތޮއިބާ ރޮމުންދިޔަ ގޮތުން އިންތަނުން ތެދުވެ ލަމްޔާ އައިސް ތޮއިބާގެ ގާތުގައި އިނށީދެލިއެވެ. އަދި ތޮއިބާގެ ބުރަކަށީގައި ފިރުމައިލަމުން އޭނާއާއި ގާތްކޮށްލިއެވެ.\n"މަންމާ.. ޒާން ދިޔައީ އަބްދު ﷲ ބޭބެ ގުޅައިގެން.. ދަރުހެއްގެ ކަންތަކުގަ އެހީވަން.. މިހައި ލަސްވުމުން އަޅުގަނޑަށްވެސް ކަންބޮޑުވެވުނީ.. ވެދާނެ ތަންކޮޅެއް ބުރަވީކަމަށްވެސް.." ފަނޑު ހިނިތުންވުމަކާއެކު މަޑުމަޑުން ލަމްޔާ ބުނެލިއެވެ.\n"އެދަރި ހެޔޮމަގު ޚިޔާރުކުރުމަކީ މިވަގުތު މަންމައަށް ލިބޭނެ އެންމެބޮޑު އުފާ.. ދަރިފުޅަށް.. ނޭނގުނަސް.. ޒާން.. އެނުބައިމަގު ޚިޔާރުކުރީ މި މަންމަގެ ސަބަބުން.." ގިސްލެވޭވަރުން ވާހަކަދެއްކުންވެސް ތޮއިބާއަށް ތަދިވަމުންދިޔައެވެ. ބުނާނެ އެއްޗެއް ނުވިސްނިފައި ލަމްޔާއަށް އިނދެވުނެވެ. ތޮއިބާފަދަ ހެޔޮލަފާ ރަނގަޅު މަންމައެއްގެ ސަބަބުން ޒާއިން ނުބައިއަތަށް އަޅަން ޖެހިދާނެ އެއްވެސް ސަބަބެއް ލަމްޔާއަކަށް ނުވިސްނުނެވެ.\n"މަންމަ ބުނަން ތިއުޅޭ އެއްޗެއް އަޅުގަނޑަކަށް ނޭނގުނު.." ތޮއިބާގެ އަތުގައި ހިފައިލައިގެން އިނދެ ލަމްޔާ ބުނެލިއެވެ.\n"ޒާންގެ ބައްޕަ އެހާލުގައި ހޮސްޕިޓަލުގަ އޮތްއިރުވެސް އޭނާގެ ހާލު ބަލާލަންވެސް ޒާން ނުދަނީ ކީއްވެތޯ ދަރިފުޅުގެ ހިތަށް ނާރާތަ؟" ކަރުނަވީ ދެލޮލުން ލަމްޔާއަށް ބަލައިލަމުން ތޮއިބާ އަހައިލިއެވެ. އިރުކޮޅެއްގެ ހިމޭންކަމަށްފަހު ލަސްލަހުން ލަމްޔާ ދެފަރާތަށް ބޯހޫރުވައިލިއެވެ. އެއީ އަބަދުވެސް އޭނާގެ ހިތުގައި ބުރުޖަހަމުންދިޔަ ސުވާލެކެވެ. ޒާއިން ދުވަހަކުވެސް އޭނާގެ ބައްޕަގެ ވާހަކަ ނުދައްކަނީ ކީއްވެހެއްޔެވެ؟ އެބައްޕަގެ ހާލު އެނގެން ބޭނުންނުވަނީ ކީއްވެހެއްޔެވެ؟ ނަޒީމް އެހާލުގައި އޮތްއިރުވެސް ޒާއިންގެ ހިތަށް އެއްވެސް އަސަރެއް ނުކުރަނީ ހެއްޔެވެ؟ އެކަމަކު ސަބަބަކީ ކޮބައިބާވައެވެ؟\n"މަންމަގެ ސަބަބުން.." މޭގައި ބާރަށް ހިފައި އޮބައިލަމުން ގިސްލެވިފައި ތޮއިބާ ބުނެލިއެވެ. "ތިބުނީ؟ ކީއްވެ މަންމަގެ ސަބަބުންކަމަށް ވާންވީ؟" ތޮއިބާ ބުނަން އުޅޭ އެއްޗެއް އެއްގޮތަކަށްވެސް ލަމްޔާއަކަށް ނުވިސްނުނެވެ. ލަމްޔާގެ މޫނަށް ބަލައިލަމުން ކުށްވެރިއަކު ފަދައިން ތޮއިބާ އިސްޖަހައިލިއެވެ. އެހުރިހަކަމެއް ހިތުގައި ފޮރުވައިގެން ހުރެހުރެ އޭނާ ވަރުބަލިވެއްޖެއެވެ. އެއުދާސްތައް ހިތުން ބޭރުކޮށްލައި އެހިތަށް ކުޑަނަމަވެސް ހަމަޖެހުމެށް ލިބުމަަށް އޭނާގެ ނަފުސު އެދިގަތެވެ. އެއްދިމާއަކަށް ނަޒަރު ހުއްޓައިލި ތޮއިބާ ފުންނޭވައެއްލަމުން މާޒީގެ އެހިތި ހަނދާންތަކުގެ ތެރެއަށް ފީނައިގަތެވެ.\nprincess December 21, 2020\nޔޭ މީ ފަސްޓް..... ވަރަށް ރީތި މިޕާޓް ވެސް.... ❤ ❤ ❤ ❤ ❤\nNaufa December 22, 2020\nRrYn December 21, 2020\nމިބައިވެސް ވަރަށް ވަރަށް ރީތި 💖💝💕🌈 މާޝާ ﷲ!! އަނެއްކާ ތޮއިބާ ބުނަން އެ އުޅެނީ ކީކޭ ބާ؟؟ 😟😮 އަޒްހަރް ވެސް ހާދަ ނުލަފައޭ ދޯ 😠😡😲 ޝަޔަމް ރާއްޖެ ފުރީއޭ 💜😇😊 އެން ޝަޔަމް އަށް ހުރިހާ އެއްޗެއް އިނގޭނަމަ 💜💖💝 މިސާލަކަށް އަޒްހަރް ދެއްކި ވާހަކަތަށް އަޑުއަހަން ޝަޔަމް ހުރިހެން ވަރަށް ހީވޭ!! އެން ބޮޑަށް ހީވަނީ ނުހައިކް އަށް *ސަޕްރައިޒް* އެއް ދޭންވެގެން ނުހައިހްގެ ގޭ ކައިރިއަށް ދިޔަ ވަގުތު ޝަޔަމް އަށް އެ ހުރިހާ މަންޒަރެއް ފެނުނީހެން 😟😊💖 އެން އަވަހަށް ކާރަކށް އަރައިގެން އެއްކަލަ ވޭންގެ ފަހަތުން ދާނީހެން!! އެ ގޮތަށް ކަންތަށްވާން ވަރަށް ބޭނުން 😊😇😙 ދެންއިންބަޔަށް ވަރަށް ބޮޑަށް އިންތިޒާރުކުރަން 😊😙💖 ލަވް ޔޫ 💖💝😙💞 އެން ސްޓޭ ސޭފް ޑިއަރ 💜💟💘💗\nތެންކްސް ރީން.. ލެޓްސް ސީ ދޯ ތޮއިބާ ބުނަން އުޅޭ އެއްޗެއް.. އެންޑް ދެން ކަންތައް ވާގޮތެއް.. ހެހެ.. ލަވް ޔޫ ޓޫ ޑިއަރ.. ބީ ސޭފް..🥰❤😘\nUNKNOWN GIRL December 22, 2020\nވަރަށް ރީތި މާޝާﷲ... ވަރަށް ކިއުރިއަސް ❤😘...\nNaufa December 23, 2020\nތެންކްސް އަލޮޓް ޑިއަރ❤


Bodethi lui thakeh dhinas, ebbas vumaa khilaafvy Villa in: Dhaulay | Mihaaru\nސުޕްރީމް ކޯޓު: ވިލާއަށް ދޫކުރި ރަށްތަކުގެ އެއްބަސްވުން ބާތިލްކުރި މައްސަލަ ވިލާއިން ވަނީ ސުޕްރީމް ކޯޓުގައި އިސްތިއުނާފް ކޮށްފައި --ފޮޓޯ/މިހާރު\nބޮޑެތި ލުއިތަކެއް ވިލާއަށް ދިނިން، އެކަމަކު އެއްބަސްވުމާ ޚިލާފްވީ ވިލާއިން: ދައުލަތް\n15 މާޗް 2018 - 16:01 1 comment\nވިލާ ކުންފުންޏަށް ސަރުކާރުން ދޫކުރި ރަށްތަކާއި ފަޅުތަކާ ގުޅިގެން، ދޭން ނުޖެހޭ ބޮޑެތި ލުއިތަކެއް ސަރުކާރުން އޭރު ދިން ކަމަށާއި އެކަމަކު ވިލާއިން އެ އެއްބަސްވުންތަކާ ހިލާފުވި ކަމަށް ދައުލަތުން ސުޕްރީމް ކޯޓުގައި މިއަދު ބުނެފި އެވެ.\nވިލާއަށް ދޫކުރި ތިން ރަށަކާއި ދެ ފަޅެއްގެ އެއްބަސްވުން 2015 ގައި ބާތިލްކޮށް، ސަރުކާރުން އެތަންތަން އަތުލި މައްސަލާގައި ދަށު ކޯޓުން ނިންމީ ވިލާއާ އެއްކޮޅަށެވެ. އެކަމަކު ދައުލަތުން އެ މައްސަލަތައް އިސްތިއުނާފް ކުރުމުން ހައި ކޯޓުން ވަނީ ދަށު ކޯޓުގެ ހުކުމްތައް ބާތިލްކޮށް، އެތަންތަން އަތުލީ ރަނގަޅަށް ކަމަށް ހުކުމްކޮށްފަ އެވެ.\nއެ މައްސަލަ ވިލާއިން އިސްތިއުނާފް ކުރުމުން ސުޕްރީމް ކޯޓުގައި މިއަދު ބޭއްވި އަޑުއެހުމުގައި ދައުލަތުން ބުނީ ދެ ފަރާތުގެ ދެމެދުގައި ޑިސެމްބަރު، 2013 ގައި ހެދި ސެޓްލްމަންޓް އެގްރިމެންޓްގެ ދަށުން، ދޭން ނުޖެހޭ ފަދަ ބޮޑެތި ލުއިތަކެއް ސަރުކާރުން އޭރު ދިން ކަމަށެވެ. އަދި އެކަމުގައި އެޓާނީ ޖެނެރަލް އޮފީހުގެ ލަފައެއް ވެސް އޭރު ޓޫރިޒަމް މިނިސްޓްރީން ހޯދާފައިނުވާ ކަމަށް ވެސް ބުންޏެވެ.\nދައުލަތުން ބުނީ އެ އެއްބަސްވުމަށް ސަރުކާރުން އިހްތިރާމްކުރީ ދެ ފަރާތުން އެއްބަސްވުމުގައި ސޮއިކޮށްފައި އޮތުމުން ކަމަށެވެ.\nސަރުކާރާއި ވިލާއާ ދެމެދު ސެޓްލްމަންޓް އެގްރިމެންޓެއް ހެދީ ލ. ކައްދޫން އަލީ އިބްރާހިމް ކިޔާ މީހަކަށް ދިން ބިމެއް ސަރުކާރުން އަތުލި މައްސަލާގައި 9.7 މިލިއަން ޑޮލަރު ދޭން ދައުލަތުގެ މައްޗަށް ސުޕްރީމް ކޯޓުން ހުކުމް ކުރުމުން، އެކަމުގައި ލުއި ގޮތްތަކެއް ހަމަޖައްސާށެވެ.\nއަލީ އިބްރާހިމްގެ މަންދޫބެއްގެ ގޮތުން ވިލާގެ ޗެއާމަން ގާސިމް އިބްރާހިމާ އެކު ސަރުކާރުން އޭރު ކުރި މަޝްވަރާތަކަށް ފަހު، ހެދި ސެޓްލްމަންޓް އެގްރިމެންޓްގެ ދަށުން ދެ ފަރާތުން އެއްބަސްވީ 9.7 މިލިއަން ޑޮލަރު ދައުލަތުން ދެއްކުމުގެ ބަދަލުގައި ވިލާގެ ފަސް ރިސޯޓާއި ވިލާ އެއާއިން ދައުލަތަށް ދައްކަން ޖެހޭ ޓެކުހާއި ކުލީގެ ފައިސާއިން އެ ބައި އުނިކުރުމަށެވެ. އަދި ވިލާގެ ރަށްތަކާ ގުޅިގެން ވިލާއިން ދައުލަތާ ދެކޮޅަށް އެއްވެސް ދައުވާއެއް ނުކުރަން ވެސް އެ އެގްރިމެންޓްގައި އެއްބަސްވި އެވެ.\nމިއަދުގެ އަޑުއެހުމުގައި ދައުލަތުން ބުނީ 9.7 މިލިއަން ޑޮލަރު ދެއްކުމުގެ ގޮތުން، ވިލާގެ ރިސޯޓްތަކާއި ވިލާ އެއާއިން ދައްކަން ޖެހޭ ފައިސާއިން އެ ބައި އުނިކޮށް މާޗް، 2014 ގައި ނިމިފައިވާ ކަމަށެވެ. އެކަމަކު އެ އެގްރިމެންޓްގެ ދަށުން އޭގެ ފަހުން ވެސް ގިނަ ލުއިތަކެއް ވިލާއަށް ލިބެމުން ދިޔަ ކަމަށް ދައުލަތުން ބުންޏެވެ. އާންމު ގޮތެއްގައި ރިސޯޓް ހަދަން ދޭ ރަށްތައް ދެ އަހަރު ތެރޭގައި ތަރައްގީކޮށް ނިންމަން ޖެހޭ ނަމަވެސް، ދައުލަތުން ބުނީ، ވިލާގެ ރަށްތައް އިމާރާތް ކުރުމުގެ މުއްދަތު އޮތީ ހަތް އަހަރަށް އިތުރުކޮށްދީފައި ކަމަށެވެ.\nމީގެ އިތުރުން އެ ރަށްތައް ކުއްޔަށް ދޫކުރުމުގެ އެއްބަސްވުން 50 އަހަރަށް އިތުރުކޮށްދީ، ކޮންމެ އަހަރަކަށް ދައްކަން ޖެހޭ އެއް ލައްކަ ރުފިޔާ ވެސް ދައްކަން ނުޖެހޭ ގޮތަށް ސެޓްލްމަންޓް އެގްރިމެންޓްގައި އެއްބަސްވެފައިވާ ކަމަށް ދައުލަތުން ބުންޏެވެ. އެ ހުރިހާ ލުއިތަކުގެ ސަބަބުން ވިލާއަށް ލިބޭނެ މާލީ ފައިދާ 100 މިލިއަން ޑޮލަރަށް އަރާނެ ކަމަށް ވެސް ދައުލަތުން ބުންޏެވެ.\nސެޓްލްމަންޓް އެގްރިމެންޓްގެ ދަށުން ވިލާއަށް ދިނީ ދޭން ނުޖެހޭ ލުއިތަކެއް ކަމަށް ބުނެ، ދައުލަތުން ފާހަގަކުރި ގޮތުގައި، އޭރު އެ އެއްބަސްވުމަށް އިހްތިރާމްކުރީ ދެ ފަރާތުން އޭގައި ސޮއިކޮށްފައި އޮތުމުންނެވެ. އެކަމަކު ދައުލަތާ ދެކޮޅަށް އެއްވެސް ދައުވާއެއް ނުކުރަން އެއްބަސްވެފައިވާ އެއްބަސްވުމާ ޚިލާފަށް، ވިލާގެ ހިއްސާ އޮންނަ ވޯލްޑް ލިންކް ޓްރެވަލްސް (ޑަބްލިއުއެލްޓީ) އިން ދައުލަތާ ދެކޮޅަށް ދައުވާކުރުމުން އެ އެއްބަސްވުން ސަރުކާރުން ބާތިލްކުރީ ކަމަށް ދައުލަތުން ބުންޏެވެ.\nވިލާގެ 70 ޕަސެންޓް ހިއްސާ އޮންނަ ޑަބްލިއުއެލްޓީން ދައުލަތާ ދެކޮޅަށް ދައުވާކުރީ ސަރުކާރު ހިއްސާ ކުރިން އޮތް އެއާޕޯޓް އިންވެސްޓްމަންޓް މޯލްޑިވްސް (އެއިމްސް) ކުންފުނިން ޑަބްލިއުއެލްޓީއަށް ރަށްތަކެއް ދޭން 2007 ގައި އެއްބަސްވުމަށް ފަހު އެރަށްތައް ހަވާލުނުކުރި މައްސަލާގަ އެވެ. ޑަބްލިއުއެލްޓީން ދައުލަތާ ދެކޮޅަށް ދައުވާ ކުރަނީ 129 މިލިއަން ޑޮލަރު ހޯދުމަށެވެ.\nމިއަދުގެ އަޑުއެހުމުގައި ދެ ފަރާތުން މައިގަނޑު ގޮތެއްގައި ބަހުސްކުރީ ރަށްތަކާ ގުޅިގެން ހެދި ސެޓްލްމަންޓް އެގްރިމެންޓްގެ ތެރޭގައި ޑަބްލިއުއެލްޓީ ހިމެނޭތޯ ނުވަތަ ނޫންތޯ ކަމާ މެދު އެވެ. އެކަމާ ގުޅޭ ގޮތުން ފަނޑިޔާރުންގެ ބެންޗުން ވެސް ދެ ފަރާތާ ސުވާލުތައް ކުރިމަތިކުރެއްވި އެވެ.\nދައުލަތުން ބުނާ ގޮތުން ސެޓްލްމަންޓް އެއްބަސްވުމުގެ ތެރޭގައި ޑަބްލިއުއެލްޓީ ވެސް ހިމެނޭނެ އެވެ. އެހެންވެ ޑަބްލިއުއެލްޓީން ދައުލަތާ ދެކޮޅަށް ދައުވާއެއް ކުރުމަކީ އެ އެއްބަސްވުމާ ޚިލާފްވުން ކަމަށް ބަންޑާރަ ނައިބުގެ ވަކީލުން ވިދާޅުވި އެވެ. އެކަމަކު ވިލާއިން ބުނާ ގޮތުން އެ އެއްބަސްވުމުގެ ތެރޭގައި ޑަބްލިއުއެލްޓީ ނުހިމެނޭނެ އެވެ. އަދި ސެޓްލްމަންޓް އެއްބަސްވުން ހެދީ ހަމައެކަނި އެ އެއްބަސްވުމުގައި ބުނާ ރަށްތަކުގެ މައްސަލަތަކާ ގުޅިގެން ކަމަށް ވެސް ވިލާގެ ވަކީލުން ފާހަގަކުރެއްވި އެވެ.\nވިލާގެ ވަކީލް އަހުމަދު މުއިއްޒު ވިދާޅުވީ ޑަބްލިއެލްޓީގެ މައްސަލަ، ސެޓްލްމަންޓް އެގްރިމެންޓް ހެދުމުގެ ކުރިން ވެސް ހިނގަމުން ދިޔަ ކަމަށެވެ. އަދި ޑަބްލިއުއެލްޓީގެ މައްސަލަ ދަށު ކޯޓުން ނިމުނު ފަހުން ވެސް ސެޓްލްމަންޓް އެއްބަސްވުމަށް ސަރުކާރުން ބަދަލު ގެނެސްދީފައި އެބަ އޮތް ކަމަށް އޭނާ ވިދާޅުވި އެވެ. އެހެންވެ އޭނާ ވިދާޅުވީ ޑަބްލިއުއެލްޓީއަކީ ސެޓްލްމަންޓް އެއްބަސްވުމުގެ ތެރެއަށް ވަންނަ ކުންފުންޏެއް ނޫން ކަން އެކަމުން އެނގޭ ކަމަށެވެ.\nމުއިއްޒު ވިދާޅުވި ގޮތުގައި އެ އެއްބަސްވުމުގެ ތެރޭގައި ޑަބްލިއުއެލްޓީ ހިމެނޭ ކަމަށް ބެލިކަމަށް ވިޔަސް، އެ އެއްބަސްވުުން ބާތިލްކުރުމުގެ ކުރިން އެކަމާ ގުޅޭ ގޮތުން މަޝްވަރާ ކުރަން ޖެހޭނެ އެވެ. ދެ ފަރާތުގެ ދެމެދުގައި މައްސަލައެއް ދިމާވެއްޖެ ނަމަ ކޯޓަށް ދާން ޖެހޭނީ މަޝްވަރާ ކުރުމަށް ފަހު ކަމަށް އެ އެއްބަސްވުމުގައި ބުނާއިރު، އެއްބަސްވުން ބާތިލްކުރުމުގެ ކުރިން އެއްވެސް މަޝްވަރާއެއް ނުކުރާ ކަމަށް ވެސް އޭނާ ވިދާޅުވި އެވެ.\nއެއްބަސްވުން ބާތިލްކުރީ ވިލާއިން ހެޔޮ ނިޔަތާ ޚިލާފްވުމުން ކަމަށް ދައުލަތުން ބުނާ ބުނުމަށް ރައްދު ދެއްވައި، މުއިއްޒު ވިދާޅުވީ ހެޔޮ ނިޔަތާ ޚިލާފްވީ ދައުލަތުން ކަމަށެވެ. ހެޔޮ ނިޔަތެއް ދައުލަތުގެ ކިބައިގައި އޮތް ނަމަ، އެއްބަސްވުން ބާތިލްކުރުމުގެ ކުރިން، އެއްބަސްވުމުގައި ބުނާ ގޮތަށް ވިލާއާ އެކު މަޝްވަރާ ކުރީސް ކަމަށް ވިދާޅުވި އެވެ.\nއޭގެ ރައްދުގައި ދައުލަތުން ބުނީ ސެޓްލްމަންޓް އެއްބަސްވުމުގައި މައިގަނޑު މަގްސަދާ ވިލާއިން ޚިލާފްވީ ކަމަށާއި އެހެންވެ އެ ހިސާބުން އެ އެއްބަސްވުން ބާތިލް ކުރުމުގެ ބާރު ދައުލަތަށް އެބަ އޮތް ކަމަށެވެ. އަދި އެކަން އެގޮތަށް ކުރެވިދާނެ ކަން އިނގިރޭސިވިލާތުގެ ކޯޓަކުން ނިންމާފައިވާ މައްސަލައެއްގައި ވެސް ބަޔާން ކޮށްފައިވާ ކަމަށް ދައުލަތުން ބުންޏެވެ.\nއެކަމާ ގުޅިގެން މުއިއްޒު ވިދާޅުވީ ދެ ފަރާތުގެ ދެމެދުގައި އެއްބަސްވުމެއް އޮތް ނަމަ ދެ ފަރާތުން އަމަލު ކުރަން ޖެހޭނީ އެ އެއްބަސްވުމަކަށް ކަމަށް ކޮންޓްރެކްޓާ ބެހޭ ގާނޫނުގައި ބުނާ ކަމަށެވެ. އެހެންވީއިރު، އެއާ ޚިލާފަށް އަމަލު ކުރެވިދާނެ ކަމަށް ބުނެ އިނގިރޭސިވިލާތުގެ ކޯޓެއްގެ ނިންމުމެއް ހުށަހަޅަން ޖެހޭތޯ މުއިއްޒު ސުވާލު އުފެއްދެވި އެވެ.\nމިއަދުގެ އަޑުއެހުން ނިންމާލީ ވިލާއިން ހުށަހެޅި އިސްތިއުނާފް ނުކުތާތަކަށް ލިޔުމުން ޖަވާބު ހުށަހެޅުމަށް ދައުލަތަށް ފުރުސަތު ދެއްވުމަށް ފަހު އެވެ. އެ މައްސަލާގެ އިތުރު އަޑުއެހުމެއް އަންނަ ހަފުތާގައި އޮންނާނެ ކަމަށް ވެސް ތިން ފަނޑިޔާރުންގެ ބެންޗުން އިއުލާން ކުރެއްވި އެވެ.\nރަށްތަކުގެ އެއްބަސްވުން ބާތިލްކުރި މައްސަލަ ވިލާއިން ސުޕްރީމް ކޯޓުގައި އިސްތިއުނާފް ކޮށްފައިވާއިރު، އެ ރަށްތަކުގެ ކުއްޔާއި ޖޫރިމަނާގެ ގޮތުގައި 188 މިލިއަން ޑޮލަރު (2.9 ބިލިއަން ރުފިޔާ) ހޯދަން މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ވަނީ ވިލާއާ ދެކޮޅަށް ދައުވާކޮށްފަ އެވެ. އެ މައްސަލަތައް ދަށު ކޯޓުގައި ދަނީ ހިނގަމުންނެވެ.


Pankaj Tripati ah ves Hollywood in furusatheh | Mihaaru\nކްރިސް ހެމްސްވޯތު އަދި ޕަންކަޖް ތުރިޕަތީ.\nޕަންކަޖް ތުރިޕަތީ އަށް ވެސް ހޮލީވުޑްގެ ފިލްމަކުން ފުރުސަތު ލިބިއްޖ\n11 ފެބުރުއަރީ 2019 - 07:10\nބޮލީވުޑްގެ ފަންނާނަކަށް ހޮލީވުޑް ފިލްމެއްގައި މަސައްކަތްކޮށްލުމުގެ އަނެއްކާވެސް ފުރުސަތު ލިބިއްޖެ އެވެ.\n"ތޯ" ކެރެކްޓާ ކުޅޭ ކްރިސް ހެމްސްވޯތުގެ ފިލްމު "ޑާކާ" އިން މި ފަހަރު ފުރުސަތު ލިބުނު އެކްޓަރަކީ ބޮލީވުޑުން މި ފަހުން ފެނުނު އެންމެ ހުނަރުވެރި އެކްޓަރުންގެ ތެރޭގައި ހިމެނޭ ޕަންކަޖު ތުރިޕަތީ އެވެ. އޭނާއަކީ "އިސްތިރީ" އާއި "ބެރިލީ ކީ ބަރްފީ" އަދި "ނިއުޓަން" ފަދަ ފިލްމުތަކުގައި މޮޅު އެކްޓިންއެއް ދައްކާފައިވާ އެކްޓަރެކެވެ.\nޕަންކަޖް، 43، އަށް "ޑާކާ" އިން ފުރުސަތު ލިބުނު އިރު މިދިޔަ ނޮވެމްބަރު މަހުގެ ތެރޭގައި އިންޑިއާގައި މަންޒަރުތަކެއް ވެސް ނެގި މި ފިލްމުގެ ރޯލްތަކުން ބޮލީވުޑްގެ އެކްޓަރުން ކަމަށްވާ ރަންދީޕް ހޫޑާ އާއި މަނޯޖް ބަޖްޕާއީ ވެސް ފެނިގެން ދާނެ އެވެ.\nބޮލީވުޑް ހަންގާމާ އިން ބުނި ގޮތުގައި "ޑާކާ" ގެ ވަރަށް މުހިއްމު ކެރެކްޓާއެއް ނެޝަނަލް އެވޯޑް ވެސް ހޯދާފައިވާ އެކްޓަރަށް ހުށަހަޅާފައިވާ އިރު، މި ފިލްމުގެ ކުރިއަށް ޝޫޓިން ޝެޑިއުލް ތައިލެންޑްގައި ކުރިއަށް ގެންދާ އިރު، ކާސްޓާއި ކްރޫއާ އޭނާ ގުޅޭނެ އެވެ.\nނެޓްފްލިކްސް އިން ގެނެސް ދޭން ހަދާ "ޑާކާ" އަކީ ރުޒޯ ދެބޭން ކަމަށްވާ އެންތަނީ އާއި ޖޯއީ ރުޒޯ ޕްރޮޑިއުސްކޮށް، އަލަށް ޑައިރެކްޝަނަށް ނުކުތް ސޭމް ހާގްރޭވް ޑައިރެކްޓް ކުރާ ފިލްމެކެވެ.\nމީގައި ކިޔައި ދޭނީ ކިޑްނެޕް ކުރާ އިންޑިއާގެ ނުފޫޒު ގަދަ ވިޔަފާވެރިއެއްގެ ފިރިހެން ދަރިއަކު ސަލާމަތް ކުރަން ކުރަން ކުރާ މަސައްކަތުގެ ތެރޭގައި ދިވާވާ ހާދިސާތަކެކެވެ. "ޑާކާ" ގެ އިތުރު ކާސްޓުން ވެސް އިންޑިއާގެ ފަންނާނުންތަކެއް ފެނިގެންދާ އިރު، މީގެ ތަރިންގެ ތެރޭގައި ޑޭވިޑް ހާބާ، ޑެރެކް ލޫކް، މާކް ޑޮނާޓޯ އަދި ފޭ މާސްޓަސަން ހިމެނެ އެވެ.\n"Dhaka" ge shooting ah Chris Hemsworth India gai\n"ޑާކާ" ގެ މަންޒަރުތަކެއް އިންޑިއާގައި ނޮވެމްބަރު މަހު ޝޫޓް ކުރި.\nޕަންކަޖްގެ ކުރިއަށް ހުރޮ ފިލްމުތަކުގެ ތެރެއިން އެންމެ އަވަހަށް ދެން ސިނަމާތަކަށް އަންނާނީ އަންނަ މަހުގެ 1 ގައި ރިލީޒް ކުރާ "ލުއްކާ ޗުއްޕީ" އެވެ.\nއިތުރު ލިޔުންތައް ބޮލީވުޑް ހޮލީވުޑް\nބޮލީވުޑްގެ ފިލްމަކުން ފެނިދާނެ: ކްރިސް ހެމްސްވޯތު


Dharifulhuge kibain depression ge alaamaai thah dhenegathun muhinmu\nދަރިފުޅުގެ ކިބައިން ޑިޕްރެޝަންގެ އަލާމާތްތައް ދެނެގަތުން މުހިންމު\nއަވަހަށް ރުޅި އަންނަގޮތްވުން ނުވަތަ ރުޅިގަދަވުން\nފުން ހިތާމައެއްގެ ތެރެއަށް ގެނބިގެން ދިއުން ނުވަތަ އުއްމީދު ގެއްލިފައިވުން\nއެހެން ކުދިންނާ ދުރުގައި އެކަހެރިވެގެން އުޅުން\nބާކީކޮށްލުމުގެ ހިތްދަތިކަން ބޮޑުވުން\nކެއުމަށް އަންނަ ބަދަލު - ކެއުން އިތުރުވުން ނުވަތަ އާދަޔާހިލާފަށް ނުކެއުން\nނިދީގެ މައްސަލަ ބޮޑުވުން - ނުނިދުން ނުވަތަ މާ ގަދަ އަށް ނިދުން\nކަމަކަށް ސަމާލުކަން ދިނުމުގައި ސިކުނޑި ބަލިކަށިވުން\nމީހާގެ އަގެއް ނެތް ކަމަށް ވިސްނައި އަބަދުވެސް ނަފުސު ކުށްވެރިކުރުން\nއަމިއްލަ އަށް މަރުވާން ވިސްނުމާއި އެގޮތަށް އަމަލުކުރުން\nފަހަރެއްގައި ބައެއް މީހުންގެ ހިތަށް އަރައިފާނެ އެވެ. ކުޑަކުދިން ޑިޕްރެސްވާންވީ ކޮންކަމަކައިގެން ހެއްޔެވެ؟ އެކަމަކު ހަގީގަތަކީ މިއީ އެހައި ފަރުވާ ކުޑަކޮށްލަންވީ މައްސަލައެއް ނޫން ކަމެވެ.\nކުޑަކުދިންނަކީ އާންމުކޮށް ނިކަން ގިނަ ވަގުތު ސަކަރާތާއި މަޖަލުގައި ހޭދަކުރާ ބައެކެވެ. މި އުފާވެރި ވަގުތުތަކުގެ ތެރެއިން އިރުކޮޅަކަށް ނުވަތަ ދެ ތިން ގަޑިއިރަށް ކުއްޖަކު ކަމަކާ ހިތްހަމަނުޖެހިގެން ދެރަވެފައި ހުއްޓައި ފެނިގެން އެ މައްސަލައެއް ފަހަރެއްގައި އެހާ ބޮޑު ކަމަކަށް ނުވެދާނެ އެވެ. އެކަމަކު އެ ހިތާމަވެރި މޫނާއި މޮޅިވެރިކަން އެ ކުއްޖެއްގެ އާންމު ދިރިއުޅުމުގައި އާންމު ކަމަކަށް ވެއްޖެ ނަމަ އެއީ ވަރަށް ކަންބޮޑުވާން ޖެހޭނެ މައްސަލައެކެވެ.\nސަބަބަކީ އާންމު ހަރަކާތްތައް ދޫކޮށް ޝައުގުވެރިވާ މަސައްކަތްތައް ދޫކޮށް ސްކޫލްގެ މަސައްކަތްތަކާއި އާއިލާއާ އެކު ހޭދަކުރެވޭ ވަގުތުތައް މަތިން ދަރިފުޅު ފޫހިވެއްޖެ ކަމުގައި ވަނީ ނަމަ އެ ފެންނަން ފަށަނީ ޑިޕްރެސިވް އިލްނެސްގެ އިޝާރާތްތަކެކެވެ.\nހަނދާނުގައި އަބަދުވެސް ބަހައްޓަން ޖެހެނީ، ޑިޕްރެޝަން އަކީ ހަގީގަތެއް ކަމެވެ. ޑިޕްރެޝަން އަކީ ބައްޔެއް ކަމެވެ. އަދި ފަރުވާ ދީގެން ރަނގަޅުކުރެވޭ ބައްޔެއް ކަން ވެސްމެ އެވެ.\nޑިޕްރެޝަންގެ ޝިކާރައަކަށް ވެފައިވާ ދަރިފުޅު ދެނެގަތުން\nއެކި ކުދިންގެ މެދުގައި ޑިޕްރެޝަންގެ އަލާމާތްތައް ތަފާތުވެ އެވެ. ވަރަށް ގިނަ ފަހަރަށް ކުދިންގެ މެދުގައި ޑިޕްރެޝަން ބޮޑު މައްސަލައެއްގެ ގޮތުގައި ބަލަައިނުގަނެވިފައި އޮންނަނީ ނުވަތަ ޑިޕްރެޝަން ހުންނަ ކުއްޖެއްގެ ކިބައިން ވެސް އެކަން ފާހަގަކުރަން އުނދަގޫވެފައި އޮންނަނީ، ކުއްޖާ ހެދި ބޮޑުވަމުން އަންނައިރު ތަފާތު އެތައް އިހްސާސްތަކަކާއި ޖަޒުބާތުތަކެއްގައި ޖެހި ނަފްސާނީ އެތައް ހަރުފަތެއް ވެސް އޭނާ ގިރާކުރަން ޖެހޭތީ އެވެ.\nއާންމުގޮތެއްގައި ޑިޕްރެޝަން ހުންނަ ކުއްޖެއްގެ ކިބައިން އެކަން ދެނެގަންނަނީ އެ ކުއްޖެއްގެ ރުޅިގަދަކަމަށް ބަލައިގެންނާއި ރުޅިގަދަވެގެން ދައްކާ އަމަލުތަކުންނެވެ. ނުވަތަ ބައެއް ކުދިންނަނީ ޑިޕްރެސްވުމުގެ ސަބަބުން ވަރަށް މަޑުން ވެސް ތިބެދާނެ ކުދިންނެވެ. މޫޑް ބަދަލުވުމާއި ހިތާމައިން މޮޅިވެރިވުމަކީ ވެސް ޑިޕްރެޝަންގެ އަލާމާތްތަކެވެ.\nއިތުރު ކޮން އަލާމާތްތަކެއް ހެއްޔެވެ؟\nމިފަދަ އަލާމާތްތަކެއް އާންމުކޮށް ތަޖުރިބާކާރުން ފާހަގަކުރި ނަމަވެސް މި ހުރިހާ އަލާމާތްތަކެއް ނުވަތަ މިފަދަ އަލާމާތްތަކެއް ޑިޕްރެސްޑް ކުއްޖެއްގެ ކިބައިން ނުފެނި ވެސް ހިނގައިދާނެ އެވެ. ހުރިހާ ކަމެއް ވެސް ހާލަތާއި ވަގުތާ އަދި ތަނަކާ ގުޅިގެން އަންނާތީ އެވެ.\nޑިޕްރެޝަންގެ ނުރައްކާ ބޮޑުވަނީ ކިހާ ހިސާބަކުން؟\nކުޑަކުދިންނަށް ބަލާއިރު ޑިޕްރެޝަންގެ މައްސަލަ ބޮޑު ކަމަށް ދިރާސާތަކުން ދައްކަނީ 10 އަހަރުން ދަށުގެ ފިރިހެން ކުދިންގެ މެދުގަ އެވެ. ނަމަވެސް 16 އަހަރުން މަތީގެ އަންހެން ކުދިންގެ މެދުގައި ވެސް ޑިޕްރެޝަންގެ މައްސަލަ ވަރަށް ބޮޑު ކަމަށް ދިރާސާތަކުން ދައްކަ އެވެ. އަދި އުމުރުން މަތިވާ ވަރަކަށް މައްސަލަ ގޯސްވާ ކަމަށް ވެސް ދައްކަ އެވެ.\nޑިޕްރެޝަންގެ ވާހަކަ ދައްކާއިރު ފާހަގަކޮށްލަން ޖެހޭ ވަރަށް މުހިންމު ނުކުތާއެއް މީގައި އެބައޮތެވެ. އެއީ ޑިޕްރެޝަންގެ މައްސަލަ އަކީ ފަރުވާނުކޮށް ހައްލު ނުހޯދޭނެ މައްސަލައެއް ކަމެވެ. އެހެންވީމަ މިއީ އެއްގޮތަކަށް ވެސް ފަރުވާކުޑަކޮށްލެވިގެންވާނެ މައްސަލައެއް ނޫނެވެ.


އެހެން ޕާޓީއަކަށް ގުޅިވަޑައިގަންނަވަންޏާ އެއީ އެމްޑީޕީ ކަމަށް ޑރ. އަފްރާޝީމް ވިދާޅުވި – ރައީސް ނަޝީދު – Maldivian Democratic Party\nއެހެން ޕާޓީއަކަށް ގުޅިވަޑައިގަންނަވަންޏާ އެއީ އެމްޑީޕީ ކަމަށް ޑރ. އަފްރާޝީމް ވިދާޅުވި – ރައީސް ނަޝީދު\nއެހެން ޕާޓީއަކަށް ގުޅިވަޑައިގަންނަވާނަމަ، ގުޅިވަޑައިގަންނަވާނީ އެމްޑީޕީއާ ކަމަށް ޑރ. އަފްރާޝީމް އަލީ ވިދާޅުވި ކަމަށް އެމްޑީޕީގެ ރިޔާސީ ކެންޑިޑޭޓް ރައީސް މުޙަންމަދު ނަޝީދު ވިދާޅުވެއްޖެއެވެ.\nރ. އުނގޫފާރު ގައި އެމްޑީޕީން ރޭ ބޭއްވި ޑރ.އަޝްރަފްގެ ކެމްޕެއިން ޖަލްސާގައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ މަމަރުހޫމް ޑރ. އަފްރާޝީމް އަކީ އެމްޑީޕީން ގެންގުޅޭ މެދު މިނުގެ ދީނީ ޚިޔާލުގެ ބޭފުޅެއް ކަމަށާއި، އެމްޑީޕީ އަށް ވަދެވަޑައިގަތުމަށް ދައުވަތު ދެއްވުމުން އެހެން ޕާޓީއަކާ ގުޅިވަޑައިގަންނަވާ ނަމަ އެ ޕާޓީ އަކީ އެމްޑީޕީ ކަމަށް އެމަނިކުފާނުގެ އަރިހުގައި ޑރ.އަފްރާޝީމް ވިދާޅުވި ކަމަށެވެ.\nމީގެ އިތުރުން ދައުލަތުގެ ޚަރަދު ފިއްކަނޑައިގެން ދާ މިންވަރަކަށް މައްޗަށް ގޮސް ރާއްޖެ މިހާރު ވެއްޓެމުން ދަނީ އަނދަވަޅަކަށް ކަމަށާއި، މިކަމަށް ދިވެހިން ހޭއަރަން ވެއްޖެ ކަމަށް ވެސް ރައީސް ނަޝީދު ވިދާޅުވިއެވެ. އެގޮތުން ދިވެހީންގެ ޝަކުވާ އަކީ، ކަންބޮޑުވުމަކީ މި ދުވަސްތަކުގައި ރާއްޖެ ވެއްޓެމުން މިދާ އަނދަވަޅު ކަމަށާއި، އަޅުގަނޑުމެން މިދަނީ ކަނުބަނދެގެން ތިބެ އެ އަނދަވަޅާ ދިމާއަށް ކަމަށް ވެސް ރައީސް ނަޝީދު ވިދާޅުވިއެވެ.\nދައުލަތުގެ ދަރަނި ބޮޑުވި ނަމަވެސް ރައްޔިތުން ބޭނުންވާ ކަންކަން މިހާރު ސަރުކާރާ ހަވާލުވެގެން އުޅޭ ފަރާތްތަކަށް ނުކުރެވޭކަމަށް ވެސް ރައީސް ނަޝީދު ވިދާޅުވިއެވެ. އަދި އެމަނިކުފާނު ވެރިކަމާ ހަވާލުވެވަޑައިގެންނެވި އިރު އުފެއްދުންތެރިކަމުގެ ނިސްބަތުން ދައުލަތުގެ ޚަރަދު އުޅުނީ 22 ޕަސެންޓްގައި ކަމަށާއި އެމްޑީޕީގެ ވެރިކަމުގައި އެ ނިސްބަތް ހަތް ޕަސެންޓްގެ މިންވަރަށް ކުޑަކުރެއްވި ކަމަށް ވެސް ރައީސް ނަޝީދު ވިދާޅުވި އެވެ. އެހެން ނަމަވެސް “ބަޣާވާތަށް” ފަހު ދައުލަތުގެ ޚަރަދުތައް އަތް ނުފޯރާ ހިސާބަށް ގޮސްފައިވާ ކަމަށް ވެސް އެމަނިކުފާނު ވިދާޅުވިއެވެ.\nދައުލަތުގެ ޚަރަދުތައް އިންތިހާއަށް ބޮޑުވި ނަމަވެސް ރައްޔިތުންގެ ބޭނުންތައް މި ސަރުކާރާ ހަވާލުވެގެން ތިބި ފަރާތްތަކުން ފުއްދަމުން ނުދާ ކަމަށް ވިދާޅުވަމުން ރައީސް ނަޝީދު ވިދާޅުވީ ބަޣާވާތުގެ އަގަކީ އުނގޫފާރުގެ 1،200 ފޫޓުގެ ބަނދަރުން 500ފޫޓު ކެނޑި 700 ފޫޓަށް ހެދުން ކަމަށެވެ. މީގެ އިތުރުން ވެސް ބަޣާވާތުގެ އަގަކީ ރައްޔިތުންގެ ހަލާކު ކަމަށާއި، މީގެ ކުރިން7ޑޮކްޓަރުން ތިއްބެވި އުނގޫފާރު ރީޖަނަލް ހޮސްޕިޓަލުގައި މިހާރު ތިއްބެވީ2ޑޮކްޓަރުން ކަމަށާއި، ހިލޭ ކުރެވުނު ބޭސް ފަރުވާ އަށް ޖީބުން ޚަރަދުކުރަންޖެހިފައިވާ ކަމަށް ވެސް ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އެމްޑީޕީގެ ހިއްވަރެއް ބައްޔެއް ނުވާނޭ ކަމަށާއި، ވަރުބައްޔެއް ވެސް ނުވާނޭ ކަމަށެވެ. އަދި ރިޔާސީ އިންތިޚާބުގެ ކުރިން ރާއްޖޭގެ ހުރިހާ ގެއަކަށް ވަދެވަޑައިގެންނަވާނޭ ކަމަށެވެ.\nރޭ އެމްޑީޕީން ވަނީ ރ. ހުޅުދުއްފާރުގައި ވެސް އެމްޑީޕީގެ ކެންޑިޑޭޓް ޑރ.އަޝްރަފްގެ ކެމްޕެއިން ޖަލްސާ ބާއްވާފައެވެ. އުނގޫފާރާއި ހުޅުދުއްފާރުގައި ބޭއްވި ޖަލްސާ ގައި ވެސް އެމްޑީޕީގެ ލީޑަރޝިޕްގެ ބޭފުޅުންގެ އިތުރުން ޖުމްހޫރީ ޕާޓީގެ ނައިބު ލީޑަރު ކަމުގައި ރެއާ ހަމައަށް ހުންނެވި ކާށިދޫ ދާއިރާގެ މެންބަރު ޢަބްދުﷲ ޖާބިރު ބައިވެރިވެވަޑައިގެންނެވި އެވެ.


Ameen hayyaru kohfi\nއައިއެސް ޖަމާއަތުގެ ފަރާތުން ރާއްޖޭގައި ހަރަކާތްތެރިވާ އެންމެ އިސް މީހާ ކަމަށް ތުހުމަތު ކުރާ މުހައްމަދު އަމީން ފުލުހުން ހައްޔަރު ކޮށްފި އެވެ.\nފުލުހުންގެ މީޑިއާ އޮފިޝަލަކު ވިދާޅުވީ އަމީން ހައްޔަރުކުރީ އިއްޔެގެ ވަގުތެއްގައި ކަމަށާއި އިތުރު މައުލޫމާތެއް ދެވެން ނެތް ކަމަށެވެ.\nފުލުހުން އިއްޔެ އަމީން ހައްޔަރު ކޮށްފައި ވާއިރު އޭނާ 30 ދުވަހަށް ކަސްޓޯޑިއަލް ޖަލެއްގައި ބަންދު ކުރުމަށް ކްރިމިނަލް ކޯޓުން އަމުރު ކޮށްފައިވަނީ މި މަހުގެ 10 ވަނަ ދުވަހުގަ އެވެ. އޭރު ވެސް އޭނާ ހުރީ ގޭ ބަންދުގައި މޮނިކޮމް ޓެގް އަޅުވާފަ އެވެ.\nއަމީން ހައްޔަރު ކޮށްފައި ވަނީ 2019 ވަނަ އަހަރުގައި ހަނގުރާމަވެރި ޖަމާއަތްތަކަށް މީހުން ރެކްރޫޓް ކުރުމުގައި އިސްކޮށް ހަރަކާތްތެރިވާ ކަމުގެ ތުހުމަތުގަ އެވެ. އަދި އޭނާގެ މައްޗަށް ޓެރަރިސްޓް ޖަމާއަތެއްގައި ބައިވެރިވުމުގެ ކުށާއި ޓެރަރިޒަމްގެ އަމަލެއް ހިންގުމަށް ރޭވިކަމުގެ ކުށުގެ ދައުވެސް އުފުލާފައި ވެއެވެ. ނަމަވެސް މިދިޔަ ސެޕްޓެމްބަރު މަހު އަމީންގެ މައްޗަށް ކުރި ދައުވާތައް ބާތިލުކޮށް އޭނާ މިނިވަން ކުރަން ހައިކޯޓުން ހުކުމްކުރި އެވެ.\nއެ ހުކުމް ޕީޖީގެ ފަރާތުން ސުޕްރީމް ކޯޓުގައި އިސްތިއުނާފު ކުރުމުން، ހައިކޯޓުގެ ހުކުމް ސުޕްރީމް ކޯޓުން ވަނީ ބާތިލުކޮށްފަ އެެވެ. އަދި އޭނާގެ މައްޗަށް އުފުލާފައިވާ ޓެރަރިޒަމްގެ ދެ ދައުވާގެ ޝަރީއަތް ހައިކޯޓުން ބާތިލު ކުރި އިރު އޮތް ހިސާބުން އަލުން ކުރިމިނަލް ކޯޓުގައި ފެށުމަށް ވެސް ހުކުމް ކޮށްފައި ވެއެވެ\nއަމީން އަކީ 2007 ވަނަ އަހަރު ސަލްޓަން ޕާކުގައި ބޮން ގޮއްވާލި މައްސަަލައިގަ ވެސް ތުހުމަތު ކުރެވުނު މީހެކެވެ. އަދި އެމެރިކާގެ ޑިޕާޓްމަންޓް އޮފް ދަ ޓްރެޒަރީޒް އޮފީސް އޮފް ފޮރިން އެފެއާޒް ކޮންޓްރޯލް (އޯއެފްއޭސީ) އިން ވަނީ އަމީނަކީ ޓެރަރިސްޓެއް ގޮތުގައި ކަނޑައަޅާފަ އެވެ.\nމޯލްޑިވްސް ޕޮލިސް ސާވިސް ޓެރަރިޒަމް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް\nހަނގުރާމައަށް ދިޔަ ކަމުގެ ދައުވާކުރި އިތުރު މީހަކު ސަލާމަތްވެއްޖެ


BREAKING NEWS: Miadhu 170 Meehun Covid Ah Fassivejje - Vaguthu\nކޮވިޑްގެ "ޗުއްޓީ" ނިމިއްޖެ ކަމުގެ އަލާމާތްތައް ފެންނަން ފަށައިފި - 39 މިނެޓް ކުރިން\nމިއަދު 170 މީހުން ކޮވިޑަށް ފައްސިވެއްޖެ\nމިއަދު ރާއްޖެ އިން އިތުރު 170 މީހުން ކޮވިޑް-19 އަށް ފައްސިވެއްޖެއެވެ.\nމިއަދު މުޅި ރާއްޖެ އިން ކޮވިޑަށް ފައްސިވި މީހުންގެ ޖުމްލަ އަދަދު އިތުރުވި ނަމަވެސް މާލެ އިން ކޮވިޑަށް ފައްސިވީ 19 މީހުންނެވެ. މިއަދު ކޮވިޑަށް ފައްސިވި މީހުންގެ އަދަދު ބޮޑުތަނުން އިތުރުވީ ތަރައްގީ ކުރަމުންދާ ރިސޯޓަކުން 60 މީހުން ފައްސިވުމުންނެވެ. އަތޮޅުތެރޭގެ މީހުން ދިރިއުޅޭ ރަށްތަކުން ވެސް މިއަދު 78 މީހުން ފައްސިވިއެވެ. އޭގެ އިތުރުން ރިސޯޓްތަކުން ހަތް މީހުން، ސަފާރީއަކުން އެކަކު އަދި އިންޑަސްޓްރިއަލް ރަށްތަކުން ފަސް މީހުން މިއަދު ފައްސިވިއެވެ.\nމިއަދު 6750 މީހުން ކޮވިޑަށް ޓެސްޓް ކުރިއެވެ. މިއަދު ކޮވިޑަށް ޓެސްޓް ކުރި މީހުންގެ ތެރެއިން %2.22 މީހުން ވަނީ ކޮވިޑަށް ފައްސިވެފައެވެ. މިއަދު ފައްސިވި މީހުންގެ އަދަދު %2 އަށް އަރާފައި މިވަނީ ކޮވިޑަށް ފައްސިވާ މީހުންގެ ނިސްބަތް %1 ގައި ހުންނަތާ ހަތަރު ދުވަސް ފަހުންނެވެ.\nމިއަދަކީ ޖޫން މަހުގެ 29 ވަނަ ދުވަހަށް ފަހު ރާއްޖެ އިން އެންމެ ގިނަ އަދަދެއްގެ މީހުން ކޮވިޑަށް ފައްސިވި ދުވަހެވެ.\nމިއަދު ފައްސިވި މީހުންގެ ޖުމްލަ އަދަދު އިތުރުވި ނަމަވެސް މިއަދަކީ މާލެ އިން ކޮވިޑަށް ފައްސިވާ މީހުންގެ އަދަދު 100 އިން ދަށުގައި ހުންނަތާ 28 ވަނަ ދުވަހެވެ. އަދި އަތޮޅުތެރޭގެ މީހުން ދިރިއުޅޭ ރަށްތަކުން ކޮވިޑަށް ފައްސިވާ މީހުންގެ އަދަދު 100 އިން ދަށުގައި ހުންނަތާ އަށް ވަނަ ދުވަހެވެ.\nމިމަހު ރާއްޖެ އިން އެވްރެޖްކޮށް ދުވާލަކު ކޮވިޑަށް ފައްސިވާ މީހުންގެ އަދަދު ހުރީ 118 ގައެވެ. ޖޫން މަހު އެއަދަދު ހުރީ 313 ގައެވެ. ޖުލައި މަހު އެއަދަދު ހުރީ 1115 ގައެވެ.\nޖުލައި 14, 2021 08:14\nބޯން އުޅުނު ބޮޑި އަނެއްކާ މިބޮވެނީ... މީވަރަށޤ މޮޅު މީހުން އުޅޭތަނެއް އެޗްއިއޯސީ އަކީ..އަސްލު ިޗުއްތީގަ ހަމަ ހިފަހައްޓާލަންވީ ފުރައިގެން ނުދެވޭގޮތަށް ..ދެން ނަގާ ރާޅު ވަރަށް ބޮޑުވާނެ... ތިބޭ އަތްޖަހާ ހެވިފަ..ދުއާއަކީ މިކަން އިތުރަށް ގޯސްނުވުން.\nއެޗްއިއޯސީގަ އުޅޭ ބައެއް މީހުން ހިތްފުރިއްޖެ..މިކަން ހުއްޓާލައިފިނަމަ ހިތް ހަލާކުވެދާނެ އެކިގޮތްގޮތުން.


KEYONIRU Column: Dhivehi Tourism industry Dhivehinge ehcchakah hedhun - One Online\nދަރުބާރުގޭގައި ބޭއްވި ޖަލްސާއެއްގައި ރައީސް ސޯލިހު އާއި ޓޫރިޒަމް މިނިސްޓަރު އަލީ ވަހީދު --- ވަން ފޮޓޯ: މުހައްމަދު އައުޒަމް\nކެޔޮނިރު ކޮލަމް: ދިވެހި ޓޫރިޒަމް އިންޑަސްޓްރީ ދިވެހިންގެ އެއްޗަކަށް ހެދުން\nދުނިޔޭގެ ފަތުރުވެރިކަމުގެ ދުވަސް އިއްޔެ ފާހަގަ ކުރެވިގެންދިޔައިރު ވަރަށް ގިނަ ބޭފުޅުން ވަރަށް ގިނަ ސުރުހީ އަޅުއްވައިފިއެވެ. ޓޫރިޒަމް މިނިސްޓަރު އަލީ ވަހީދު އެޅުއްވި ސުރުހީއަކީ ޕްލާސްޓިކާ ދުރުވާން އެމަނިކުފާނުގެ ވުޒާރާއިން ކުރި މަސައްކަތްތަކުގައި މުވައްޒަފުން މިނިސްޓްރީގައި ހަފުތާއެއް ވަންދެން ފެން ނުބޮއެ އުޅެންޖެހުނު ވާހަކައެވެ. ޕްލާސްޓިކާ ދުރުވާން ދިވެހި ސަރުކާރުން ކުރަމުން އަންނަ މަސައްކަތް ތަކަކީ ތައުރީފު ހައްޤު މަސައްކަތްތަކެކެވެ. މިމަސައްކަތް މިހާރަށްވުރެވެސް ވަރުގަދަކޮށް، ލަނޑުދަނޑިއަކަށް ވާން ޖެހެނީ، ދިވެހި ރާއްޖެއަކީ 100 ޕަސެންޓް ޕަލާސްޓިކް ފްރީ ޤައުމަކަށް ހެދުމެވެ.\nފަތުރުވެރިކަމުގެ ދުވަހުގައި އެކި ބޭފުޅުން އެޅުއްވި ސުރުހީތަކުގެ ތެރެއިން، ނައިބު ރައީސް ފައިސަލް ނަސީމް ވެސް ސުރުހީއެއް އެޅުއްވިއެވެ. ނައިބު ރައީސް ވިދާޅުވީ ރާއްޖޭގެ ޓޫރިޒަމް ކުރިއެރީ، ދިވެހިންގެ ހިނިތުންވުމާއި ދިވެހިންގެ މެހެމާންދާރީގެ ސަބަބުން ކަމަށެވެ. ތެދުފުޅަކަށް ވެދާނެއެވެ. ނަމަވެސް ދިވެހިބަސް ނޭނގޭ މުސްކުޅި ޓޫރިސްޓުން ކުރިމަތީ އެމީހުންނަށް ވަނަމަކަށް "މުސްކުޅި ބެއްޔާ" އޭ ކިޔާފަ ހިނިގަނޑެއް ޖަހާލުމަކީ އަދި މެހެމާންދާރީގެ ހިނިތުންވުމެއްވެސް ނޫނެވެ. އަދި ރެއަކަށް ދެހާސް ޑޮލަރަށް ވިއްކާ ކޮޓަރި ހުންނަ ރިސޯޓުގައި ލިބޭ ހަމައެކަނި ހިދުމަތަކީ މޫދާއި، ބީޗާއި، ސްޕާ އާއި، ވޯޓަރ ސްޕޯރޓްސް ކަމުގައި ވާނަމަ އެހެން ޤައުމުތަކުން ނިކަން އަވަހަށް ދިވެހި ވައްތަރުގެ ޓޫރިޒަމް ދަސްކޮށް، ކޮޕީކޮށްފާނެކަންވެސް ދަންނަން ޖެހެއެވެ.\nރާއްޖޭގައި އާރިސޯޓެއް ހުޅުވުމުން އެހަބަރު ނޫހުގައި ޖަހާއިރު އާރިސޯޓްގެ ތައާރަފުގައި އަބަދުކަހަލަ ގޮތަކަށް އޮންނާނީ އެއްވާހަކަ އެކެވެ. އެރިސޯޓުން ދުނިޔޭގެ އެކި ޤައުމުތަކުގެ ކެއުން ލިބޭ ތަފާތު ރެސްޓޯރެންޓް ހުންނާނެ ވާހަކަ އާއި، ވޯޓަރ ސްޕޯރޓްސް އާއި ސްޕާ ހުންނާނެ ވާހަކައެވެ. އަދި، މޫދު ކޮޓަރި ހުންނާނެ ވާހަކައެވެ. އެނިމުނީ އެވެ. ދިވެހިރާއްޖޭގެ ޓުރިޒަމަށް ބައި ޤަރުނު ފުރެން ކައިރި ވެފައި ވާއިރު ރިސޯޓްތަކުގެ ކޮންސެޕްޓް ބަދަލު ވަނީ ވަރަށް މަޑު ދުވެލީގައެވެ. މިއަށްވުރެ ހަލުވިކަމާއި އެކު ދިވެހި ޓޫރިޒަމް ރީބްރޭންޑް ކުރަން އެބަޖެހެއެވެ. ދިވެހި ޓޫރިޒަމްގެ މައިގަނޑު ޕްރޮޑަކްޓަކީ ސާފު މޫދާއި ބީޗް އަދި މޫދު ކޮޓަރިއާއި ވޯޓަރ ސްޕޯރޓްސް ކަން ޔަޤީނެވެ. މި ޕްރޮޑަކްޓް ހިމެނޭގޮތަށް އާކަންކަން ތައާރަފު ކޮށް، ރީބްރޭންޑް ނުކުރާނަމަ ދުވަސް ކޮޅަކުން އެހެން ޑެސްޓިނޭޝަން ތަކުން މިގޮތް ކޮޕީކޮށް، ދިވެހި ޓޫރިޒަމްގެ ޔުނީކްކަން ގެއްލިގެން ދިއުމަކީ ދުރުކަމެއް ނޫނެވެ.\nމިސާލަކަށް ފަސް ބުރީގެ ރޫމް އަޅައިގެން، އެއަރކޯން ނުކޮށް، ވެންޓިލޭޝަން ރަނގަޅުކޮށް، ބީޗް ރޫމް ހަދައި، ބޭސިކް ހިދުމަތާއެކު ބެކް ޕެކާރސްއަށް ހާއްސަކޮށް، އަގުހެޔޮ ޓޫރިޒަމްއަށް ޙާއްސަ ރިސޯރޓް ހެދުމަކީވެސް އާ ކޮންސެޕްޓެކެވެ. ނުވަތަ ޑިއުޓީ ފްރީ ޝޮޕިންގ އަށް ހާއްސަކޮށް، ޗައިނާ ފަދަ ޝޮޕިންގ މާރކެޓްތަކަށް ހާއްސަކޮށްގެން، ޝޮޕިންގ މޯލްއާއެކު އިންޓެގްރޭޓެޑް ޓޫރިޒަމް ތައާރަފް ކުރުމަކީވެސް ކުރަން ޖެހޭ ކަމެކެވެ. އެނބޫދޫ ފަޅުގައި ހުޅުވާފައިވާ ކްރޮސް ރޯޑްސް ޕްރޮޖެކްޓަކީ މިފަދަ ތަނެކެވެ. އަދި ރަލާއި އޫރުމަސް ފަދަ ތަކެތި ނުވިއްކާ ގޮތަށް ހަލާލު ޓޫރިޒަމްގެ ވިޔަފާރި އަކީވެސް މެލޭޝިޔާ ފަދަ ޤައުމުތަކުން މިހާރުވެސް ގަދަޔަށް މާކެޓް ކުރަމުން އަންނަ ނިޝް މާރކެޓެކެވެ. ހަލާލް ޓޫރިޒަމަކީ ވެސް ދިވެހި ޓޫރިޒަމް އިންޑަސްޓްރީއަށް ގެންނަން ޖެހޭ އާ ކޮންސެޕްޓެކެވެ.\nދުނިޔޭގެ ފަތުރުވެރިކަމުގެ ދުވަހާ ގުޅުވައިގެން ރައީސް އިބްރާހިމް މުހައްމަދު ސޯލިހު ފޮނުއްވި ތަހުނިޔާގެ ޚިތާބުގައި މިމައުލޫއަށް އަލިއަޅުވާލައްވާފައި ވެއެވެ. ރާއްޖޭގެ ފަތުރުވެރިކަން މިހާރަށް ވުރެ ކުރިއެރުވުމަށްޓަކައި، ދުނިޔޭގެ ފަތުރުވެރިކަމުގައި މިހާރު މަޝްހޫރުވަމުން އަންނަ ބާވަތްތައް، ރާއްޖެއަށް ތަޢާރަފްކުރެވޭނެ ގޮތްތަކާ މެދުވެސް ވިސްނަންޖެހޭ ކަމަށް ރައީސް ސޯލިހު ވިދާޅުވިއެވެ. ރައީސް ވިދާޅުވީ ވިޔަފާރި ފަތުރުވެރިކަމާއި، ޘަޤާފަތާއި ތަރިކައިގެ ފަތުރުވެރިކަމާއި، ކުޅިވަރު ފަތުރުވެރިކަން އަދި ބޭސްފަރުވާގެ ފަތުރުވެރިކަމަކީ، ވަރަށް ހަލުވިކަމާއެކު ކުރިއަރަމުން އަންނަ ފަތުރުވެރި ވިޔަފާރިތައް ކަމަށާއި މީގެ ތެރޭގައި ދިވެހި ރާއްޖޭގައި އާލާކުރެވޭނެ ކިތަންމެ ބާވަތެއް ހުންނާނެކަމަށެވެ. ރައީސްގެ ލިސްޓުގައި ފާހަގަ ކުރައްވާފައިވާ ކުޅިވަރުގެ ޓޫރިޒަމް އާއި މެޑިކަލް ޓޫރިޒަމް އަކީ ރާއްޖެއަށް ވަރަށް ތަފާތު ކޮންސެޕްޓަކަށް ތައާރަފު ކުރެވިދާނެ ޓޫރިޒަމް އެކެވެ.\nމިސާލަކަށް، ބޭރުގެ ބޮޑެތި ފުޓްބޯޅަ ކްލަބްތަކުން ވިންޓަރ ބްރޭކުގައި ހޫނު މާހައުލެއްގައި ޓްރެއިނިންގް ކޭމްޕް ހަދަން ޤަތަރު ފަދަ ޤައުމުތަކަށް ވަރަށް ގިނައިން ދެއެވެ. މިފަދަ ފުޓުބޯޅަ ކޭމްޕް ހެދޭނެ ގޮތަށް ފަރުމާ ކުރެވޭ ހާއްސަ ރިސޯޓެއް ރާއްޖޭގެ ބޮޑު ފަޅުރަށެއްގައި ތަރައްޤީކޮށް "ފުޓުބޯޅަ ކޭމްޕް ރިސޯރޓެއް" ތަރައްޤީ ކުރުމަކީވެސް ކުރެވިދާނެ ކަމެކެވެ. ބައިނަލްއަޤްވާމީ ފެންވަރުގެ ފުޓުބޯޅަ ސްޓޭޑިއަމް ނުވަތަ ކްރިކެޓް ސްޓޭޑިއަމް އަޅައިގެން ބޭރުގެ ބޮޑެތި މުބާރާތްތައް ބޭއްވުމަކީ ވެސް ކުރެވިދާނެ ކަމެކެވެ. އަދި މެޑިކަލް ޓޫރިޒަމް ވަރަށް ތަފާތު އާގޮތަކަށް ގެނައުމަށްޓަކައި ބޭރުގެ ފައިސާވެރިން މުސްކުޅިވެ، ރިޓަޔަރ ކުރަން ވުމުން އައިސްތިބޭ "އޯލްޑް އޭޖް ލަގްޒަރީ ހޯމް" ކޮންސެޕްޓަށް، ހޮސްޕިޓަލް ހިމެނޭ ގޮތަށް، ވަކި ރިސޯޓެއް ހެދުމަކީ މެޑިކަލް ޓޫރިޒަމްގެ އާ ކޮންސެޕްޓަކަށް ވެދާނެއެވެ.\nހަމައެފަދައިން ބިޔަ ބޮޑުރަށެއް، ކިޔަވާކުދިން ނިދާނެ ޑޯރމެޓްރީއާއެކު، ޔުނިވަރސިޓީއާއި، ޕޮލިޓެކްނިކް ފަދަ ތަންތަން ހިމެނޭ ގޮތަށް ބޮޑު "އެޑިއުކޭޝަނަލް ރިސޯރޓެއް" ވެސް ހެދިދާނެއެވެ. މިއީ އެޑިއުކޭޝަނަލް ޓޫރިޒަމްގެ އާ ވައްތަރަކަށް ވެދާނެއެވެ. ދުނިޔޭގެ ފަތުރުވެރިކަމުގައި މިހާރު މަޝްހޫރުވަމުން އަންނަ ބާވަތްތައް، ރާއްޖެއަށް ތަޢާރަފު ކުރެވޭނެ ގޮތްތަކާ މެދުވެސް ވިސްނަން ޖެހޭ ކަމަށް ރައީސް ސޯލިހު ވިދާޅުވި ވިދާޅުވުމަކީ ހަމައެކަނި ސުރުޚީ އަޅުއްވާލެއްވުމަށް ވިދާޅުވި އެއްޗަކަށް ނުހައްދަވައި ތަފާތު ޔުނީކް ކޮންސެޕްޓްތަކުގެ ޓޫރިޒަމްގެ ޕްރޮޑަކްޓްތައް ރާއްޖެއަށް ތައާރަފު ކުރުމަކީ އެމަނިކުފާނުގެ ދައުރުގެ ބާކީ އޮތް ހަތަރުވަރަކަށް އަހަރުގެ ލަނޑުދަނޑިއަކަށް ހައްދަވާނެކަމަށް އުއްމީދު ކުރެވެއެވެ.\nދިވެހި ޓޫރިޒަމް އިންޑަސްޓްރީ ފުޅާވެ، އަހަރަކު އެތައް އާ ރިސޯރޓެއް ހުޅުވޭކަމުގެ ޚަބަރުތައް އާއްމުވެ، ރާއްޖެ އަންނަ ފަތުރުވެރީންގެ އަދަދު އަހަރުން އަހަރަށް އިތުރުވާ ކަމުގެ ޚަބަރުތައް ނޫސްތަކުން ފެންނަ އިރު ދިވެހީންނަށް މިކަމުން ލިބެން ޖެހޭ ހަޤީޤީ ފޮނިމީރުކަން އަދިވެސް ނުލިބެއެވެ. ރިސޯރޓް ތަކުގެ ސީނިއަރ ވަޒީފާތަކުގައި ގިނައީ ބޭރު މީހުންނެވެ. މުޅި އިންޑަސްޓްރީއަށް ބަލާއިރު 50 އިންސައްތަ އަށްވުރެ ވެސް ގިނައީ ބިދޭސީންނެވެ. ސީނިއަރ މެނޭޖްމެންޓް ވަޒީފާތައް 100 ޕަރސެންޓް ދިވެހިންނަށް ދޭން ޖެހޭ ގޮތަށް ޤަވާއިދު ހަދަން ޖެހެއެވެ.\nރައީސް ސޯލިހުގެ ޚިތާބުގައި ވިދާޅުވެފައިވާ ގޮތުގައި، ރާއްޖޭގެ ޓޫރިޒަމުން ރާއްޖެއަށް ލިބޭ އާމްދަނީއާ އަޅާ ބަލާއިރު ވަކިވަކި ފަރުދުންގެ އިގްތިސާދަށް އެނގުންވާ މިންވަރު އަދިވެސް މާ ކުޑައެވެ. އެމަނިކުފާނު ވިދާޅުވީ ރާއްޖޭގެ ޓޫރިޒަމަށް ލިބިފައިވާ މަގުބޫލުކަމުގެ ފައިދާ މިހާރަށް ވުރެ ފުޅާ ގޮތެއްގައި ވަކިވަކި ދިވެހީންނަށް ނުވަތަ ވަކިވަކި ފަރުދުންނަށް ލިބޭނެ އިންތިޒާމެއް ހަމަޖައްސަން ޖެހޭ ކަމަށެވެ.\nކިތައްމެ ރިސޯރޓެއް ހުޅުވިއަސް މަށަށް ކީއްހޭ. މަށަށް އެކަމުންވާ ފައިދާއެއް ނެތޭ ދިވެހީންނަށް ނުބުނެވޭ ވަރަށް، ދިވެހި ޓޫރިޒަމް އިންޑަސްޓްރީގެ ފައިދާ ދިވެހި ފަރުދުންނާ ހަމައަށް ގެނެސްދިނުމަކީ ސަރުކާރުގެ ޒިއްމާއެކެވެ. ތައުލީމާއި، ސިއްހަތާއި، އުމްރާނީ ޚިދުމަތްތަކާއި، ހާއްސަ އެލަވަންސްތައް ތައާރަފުކޮށް، ރައްޔިތުމީހާގެ ޖީބަށް ބަރުވާނެގޮތަށް ހަދަން ޖެހެއެވެ. ދިވެހި ޓޫރިޒަމް އިންޑަސްޓްރީ އަކީ ހަމައެކަނި މަދު މަހުޖަނުން ކޮޅެއްގެ ޖީބު ބަރުކޮށް، ދިވެހީން ބާކީކޮށް، ބަނގާޅު މީހުންނާއި، ސިލޯނު މީހުންނާއި ނޭޕާލު މީހުންނާއި ފިލިޕީންސް މީހުން ގެނެސް ރިސޯރޓްތަކުގެ ވަޒީފާތައްދޭ އިންޑަސްޓްރީއެއްގެ ގޮތުގައި އޮތް އޮތުން ބަދަލު ކުރަން ޖެހެއެވެ.\nޓޫރިޒަމް މިނިސްޓަރާއި، ނައިބު ރައީސާއި، ރައީސުލް ޖުމްހޫރިއްޔާ އިއްޔެ އެޅުއްވި ސުރުހީތަކުން އުއްމީދު އާވެއްޖެއެވެ. ދެން އޮތީ ސުރުހީތައް އަމަލީ މަސައްކަތަށް ބަދަލު ކުރައްވަންވީ ވަގުތެވެ. މިސަރުކާރުގެ ދައުރުގެ ބާކީ އޮތް ހަތަރު އަހަރުގައި މިއުއްމީދުތައް ހަޤީގަތަށް ބަދަލުވާތަން ދުށުމަކީ ދިވެހި ރައްޔިތުން އެދިއެދި ތިބޭނެ ކަމެއްކަން ޔަޤީނެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ޓުއަރިޒަމް މިނިސްޓްރީ އޮފް ޓުއަރިޒަމް އާދަކާދަ އާއި ސަގާފަތް


Roadha mahuge furathama dhuvas: ihumaalun mareh, magumathin feyrumeh, bodu vakkameh!\nސިފައިންނާއި ފުލުހުން ގުޅިގެން ހިންގި ހަރަކާތެއްގެ ތެރެއިން-- ގައުމުގެ އަމާން ބެލެހެއްޓުމުގެ އެންމެ މުހިއްމު ދެ ތަނބު--\nރޯދަމަހުގެ ފުރަތަމަ ދުވަސް: އިހުމާލުން މަރެއް، މަގުމަތިން ފޭރުމެއް، ބޮޑު ވައްކަމެއް!\nމުލަ ރޯދަ ދުވަހަށް އިރުއެރުމާއެކު އިވިގެންދިޔައީ ބަހެއް ދަށުވެ، ހުޅުމާލޭގައި މީހަކު މަރުވި ހަބަރެވެ. އެމްޓީސީސީން ބަހުގެ ހިދްމަތް ދިނުމަށް ބޭނުންކުރާ ބަހެއް ދަށުވެ، މަރުވެފައިވަނީ ޔޫކްރެއިންގެ 31 އަހަރުގެ އަންހެން ޓޫރިސްޓެކެވެ. އެ އެކްސިޑެންޓް ހިނގަން މެދުވެރިވި ސަބަބެއްކަމަށް މިހާތަނަށް ބެލެވިފައިވަނީ އެބަސް ދުއްވި ޑްރައިވަރަށް ނިދިގެން ކަމަށް ވެއެވެ. އެކްސިޑެންޓް ހިނގާފައިވަނީ މުލަރޯދަ ދުވަހުގެ ހެނދުނު 06:30 އެހާކަންހާއިރު، ހުޅުމާލެ ފިތުރޯނު މަގު، އެސްޓީއޯގެ ފިއުލްސަޕްލައި ކައިރިންނެވެ.\nރަމަޟާން މަހުގެ ފުރަތަމަ ދުވަހަކީ ސަރުކާރު ބަންދު ދުވަހަކަށްވާއިރު، ގިނަ އަމިއްލަ ކުންފުނިތައްވެސް ބަންދު ދުވަހެކެވެ. ބަންދުނުވާނީ 24 ގަޑި އިރު ހިދުމަތް ދޭންޖެހޭ، ސިއްހީ، ސެކިއުރިޓީ، ޓްރާންސްޕޯޓް އަދި އެއާޕޯޓް ކުންފުނިތައް ފަދަ ކުންފުނިތަކުގެ މުވައްޒަފުން ނަށެވެ. އެހެންކަމުން އަމިއްލަ ގިނަ އޮފީސްތައް ބަންދުވާނެކަމާއި މީހުން މަގުމަތީ އުޅޭނޫނޭ ގަޑިތައް "ވަގުން"ނަށް ވަރަށް ރަނގަޅަށް އެނގޭނެތާއެވެ. އާއްމުކޮށް ކޮންމެ ރޯދަމަހަކު ވައްކަމުގެ މައްސަލަތައް އިތުރުވެ އެވެ.\nމި ރޯދަމަހުގެ ފުރަތަމަ ދުވަހު އިރުއެރީ އިހުލާމުން މީހެއް މަރުވި ހަބަރާއެކުގަ އެވެ. މެންދުރުވާން ދަނިކޮށް، އިވުނީ އޮފީހެއް ފަޅާލައިގެން ދެ ލައްކަ ރުފިޔާ ވަގަށް ނެގި ހަބަރެކެވެ.\nފުލުހުން ބުނީ އިންޓަނޭޝަނަލް ފުޑް ސޮލިއުޝަންގެ އޮފީހުން ވައްކަން ކޮށްފައިވަނީ އެ އޮފީހުގައި ހުރި ތިޖޫރީ ފަލާލައިގެންނެވެ. އެ ތިޖޫރީގައި 234،923 ރުފިޔާ ހުންނާނެ ކަމަށް އެ އޮފީހުގެ ވެރިންނާ ހަވާލާދީ ފުލުހުން ބުނެފައި ވެއެވެ. އެ އޮފީހަށް ވަދެފައިވަނީ އޮފީހުގެ ތަޅު ހަލާކުކޮށްލައިގެން ކަމަށް ވެސް ފުލުހުން ބުނެއެވެ.\nވައްކަމުގެ އެ މައްސަލަ ފުލުހުންނަށް ރިޕޯޓް ކޮށްފައިވަނީ ހެނދުނު 08:42 ހާއިރު ކަމަށް ފުލުހުން ބުނެއެވެ. އެހެންކަމުން އެވައްކަންވެސް ކޮށްފައި އެވަނީ މީހުން މަގުމަތީ، ނުވަތަ މަސައްކަތު ނުކުމެ ނޫޅޭ ވަގުތު ބެލުމަށްފަހުގައި ކަމަށް ބެލެވެއެވެ.\nރޯދަ މަހުގެ ފުރަތަމަ ރޯދަ ވީއްލައިގެން ހަމަޖެހި ނުލައި އުޅެނިކޮށް ދެން އިވުނީ މަގުމަތިން ވަޅިން ބިރު ދައްކައި ފޭރެން މަސައްކަތް ކުރި ހަބަރެކެވެ.\nފުލުހުން ބުނީ ވަޅިން ބިރު ދައްކާ ބިދޭސީ ފިރިހެނެއްގެ އަތުން ފޭރެން މަސައްކަތް ކުރި ކަމުގެ ރިޕޯޓް ލިބިފައިވަނީ އިރުއޮއްސި 07:00 ޖަހާއެހާކަން ހާއިރު ކަމަށެވެ. މިކަމެއް ހިނގާފައިވަނީ ޝަހީދު އަލީ ހިނގުމާއި ފުލޫނިޔާ މަގާ ގުޅޭ ކަންމަތީގައި ކަމަށް ފުލުހުން ބުނެއެވެ.\nއެ ބިދޭސީ މީހާ އަތުން ފޭރެން މަސައްކަތް ކޮށްފައިވަނީ 27 އަހަރުގެ ދިވެހި ފިރިހެނެކެވެ. ވަޅިން ބިރުދައްކާ ފޭރެން މަސައްކަތް ކުރަމުންދަނިކޮށް، އެތަނުގައި ތިބި ބަޔަކު ވަނީ ފޭރެން މަސައްކަތްކުރި މީހާއާ މާރާމާރީ ހިންގާފަ ކަމަށް ފުލުހުން ބުނެއެވެ.\nއެއީ މުޅިންވެސް މާލެ ސިޓީގައި ހިނގާފައިވާ ބޮޑެތި މައްސަލަތަކެކެވެ.\nރޯދަ މަހުގެ ފުރަތަމަ ދުވަހުގެ ކުށުގެ ވެއްޓަށް ބަލާއިރު، ފުލުހުން ބުނީ ރޯދަ މަހުގެ ފުރަތަމަ ދުވަހު ވައްކަމުގެ އަށް މައްސަލަ ފުލުހުންނަށް ހުށަހެޅިފައިވާ ކަމަށެވެ.\nމާލެ ވަށާ ހަވީރު ފިނިބުރު ޖެހުމަށް ގިނަ ބަޔަކު ނިކުތުމުގެ ސަބަބުން ކޮންމެ ވެސް ވަރަކަށް ޓްރެފިކް ބާރުބޮޑުވެގެން ދިޔަނަމަވެސް، މާބޮޑެތި ޓްރެފިކް މައްސަލަތަކެއް ފެންމައްޗެއް ނުވެއެވެ. ބްރިޖާއި ބްރިޖާ ގުޅިފައިވާ މަގުތަކުގައި ޓްރެފިކް އެހާބާރު ބޮޑުވެގެން ނުދެއެވެ.\nކުށްވެރިން ޕޮލިސް ރޯދަ ހާއްސަ ރޯދަމަސް


Ras Online - ކުދިން ކުރާ ސުވާލުތަކަށް މައިންބަފައިން ޖަވާބުދޭން ޖެހޭ\nކުދިން ކުރާ ސުވާލުތަކަށް މައިންބަފައިން ޖަވާބުދޭން ޖެހޭ\nޞާދިރު ޢަލީދީދީ 17 ޖޫން 2020 - 9:59\nދަރީންގެ ސުވާލުތަކަށް މައިންބަފައިންނާއި ބެލެނިވެރިން އަބަދުވެސް ޖަވާބުދޭންވާނީ ވަރަށް ވިސްނުންތެރި ކަމާއެކުގައި\nކުޑަކުދީން ބޮޑުވަމުން އަންނައިރު، އެކުދީންނަށް ފެންނަ ކޮއްމެ އެއްޗަކާއި ކޮއްމެ ކަމަކާއިމެދު، އަޑުއަހާ އަދި އަަޑުއިވޭ ކޮންމެ ވާހަކައަކާއިމެދު، އެކަންކަން އޮޅުން ފިލުވުމުގެ ގޮތުން އެކުދީން ސުވާލުކުރަމުން ގެންދާނެއެވެ. އެއީ، ކުދީންގެގައިގައި ޤުދްރަތް ލައްވާފައިވާ، ތަރައްޤީގެ ވަރުގަދަ ބާރެކެވެ.\nވީމާ ކުދީންގެ މިފަދަ ސުވާލުތައް، މައިންބަފައިންނާއި ބެލެނިވެރިން، ވިސްނުންތެރިކަމާއެކު، ކަނުލައި އަޑުއަހައި، އެސުވާލުތަކަށް ވީހާވެސް ކުރު، ސާފު، ތެދުޖަވާބު ދޭންވާނެއެވެ. އެފަދަ ސުވާލެއްގެ ޖަވާބު، މައިންބަފައިނަށް ނުވަތަ ބެލެނިވެރިންނަށް ނޭނގިއްޖެނަމަ، ދޮގު ނަހަދައި ނުވަތަ އޮޅުވާލައިގެން ޖަވާބު ނުދީ، ދަންނަމީހެއްގެ ކިބައިން އޮޅުންފިލުވައިގެން ޖަވާބުދޭނީއެވެ. ކުދީންކުރާސުވާލު ތަކުގެ ތެރެއިން މައިންބަފައުންނާއި ބެލެނިވެރިންނަށް ޖަވާބުދޭން ނޭނގޭ ސުވާލުތަކާއިމެދު ބުނާނީ " ތިޔަސުވާލަށް ޖަވާބު ދޭކަށް މަންމަމެން ބައްޕަމެންނަކަށް ނޭނގެއޭ، ދަންނަ މީހެއްކުރެން އަހައިގެން ފަހުން ޖަވާބު ދޭނަމެވެ" މިހެންނެވެ.\nކަންމިހެން އޮތްނަމަވެސް، ހިތާމަހުރި ކަމަކީ ކުދީންކުރަމުންގެންދާ އެފަދަ ސުވާލުތަކާމެދު ބައެއް ބެލެނިވެރިންނާއި މައިންބަފައިން، ރުޅިއައިސް ޖަވާބު ނުދީ ނުވަތަ ކޮންމެވެސް ދޮގުޖަވާބެއް ދެމުން ގެންދާކަމެވެ. އަދި ބައެއްފަހަރު، އެކަމާ އުދަގޫވެގެން ދަރިފުޅަށް އިންޒާރުދީ ސުވާލުކުރުން މަނާކުރާކަމެވެ. އެކަމަކު އެފަދަ މައިންބަފައިންނާއި ބެލެނިވެރިން ދެނެގަތުން ހުއްޓެވެ. އެއީ، ކުއްޖާގެގައިގައި ޤުދުރަތުން ލައްވާފައިވާ، ވަރަށް ބޮޑުކުރިއެރުމުގެ ބާރެއް، ތަރައްޤީ ވިޔަނުދީ، އޮއްބާލުމެވެ. މިކަމުގެ ނަތީޖާއަކަށް ގިނަ ފަހަރުވެގެންދަނީ، ކުއްޖާގައި އެވާ ކުރިއެރުމުގެ ބާރު މުޅީން ކެނޑިގެން ދިޔުމެވެ. ނުވަތަ ކުއްޖާއަށް އެކިއެކި ކަންކަމާމެދު، ނުވަތަ އެކިއެކި އެއްޗިއްސާމެދު ދޮގުމަޢުލޫމާތު ލިބެމުން ދިޔުމެވެ.\n********** * މިލިޔުމަކީ "ކުދިން ތަރުބިއްޔަތުކުރާނީ ކިހިނެއް؟" މިމަޢުޟޫގެ މައްޗަށް، ލިޔުންތެރިޔާ އަލްފާޟިލް ޢަލީ އަޙްމަދު ލިޔުއްވައި ނެރުއްވި ފޮތުން ނަގާފައިވާ ލިޔުމެކެވެ.


Simad vanee maraalaafai, insaafu hoadhaidhee: Aailaa – adduLIVE\nސިމާދު ވަނީ މަރާލާފައި، އިންސާފު ހޯދައިދީ: އާއިލާ\n2 Feb 27, 2019, 08:36 ލިޔުނީ އަލީ ހުޒާމް\nގއ. ވިލިނގިލީގައި މިދިޔަ އާދީއްތަ ދުވަހު މަރުވެފައި އޮތްވާ ފެނުނު ސ. ހިތަދޫ، ހިޔާލީގެ، ހުސެއިން ސިމާދު މަރާލާފައިވާކަަށް ތުހުމަތުކޮށް އެމައްސަލަ ބަލައިދިނުމަށް އެދި އާއިލާގެ ފަރާތުން ކަމާއި ބެހޭ ފަރާތްތަކަށް ގޮވާލައިފިއެވެ.\nސިމާދުގެ ކޮއްކޮ ސަދީފު "އައްޑޫލައިވް"އަށް ބުނީ އޭނާގެ ބޭބެގެ މަރާއި ގުޅޭ ގޮތުން ދެކެވޭ ވާހަކަތަކުގައި ޝައްކު އުފެދޭ ކަންތަކެއް ފާހަގަކުރެވިފައިވާ ކަމަށެވެ. އަދި އެކަން ކަމާއި ބެހޭ ފަރާތްތަކަށް ހިއްސާކޮށްފައިވާ ކަމަށެވެ.\nސިމާދު މަރުވެފައިވަނީ ވަގުން ހިފަން ޖަހާފައިވާ "ކަރަންޓު ދަންތުރަ"އެއްގައި ޖެހިގެންކަމަށް ފުލުހުން ވަނީ ބުނެފައެވެ. ނަމަވެސް ސިމާދުގެ އާއިލާއިން ބުނެފައިވަނީ ސިމާދު ކަރަންޓުގައި ޖެހިގެން މަރުވީކަމަށް ގަބޫލް ނުކުރެވޭ ކަމަށެވެ. އެކަމުގައި އިތުރު އެހެންކަމެއް ހިމެނޭ ކަމަށް އާއިލާއިން ތުހުމަތު ކުރެއެވެ.\n"ސިމާދު ކަރަންޓުގައި ޖެހުނީކަމަށް ބުނާއިރު، އޭނާއަށް ވަނީ އަނިޔާކޮށްފައި، ކަރަންޓުގައި ޖެހުނު މީހެއްގެ މޭކަށިގަނޑުން ދެ ކަށި ބިނދޭނީ ކިހިނެއް؟ އަނެއްކޮޅުން ލޮލަށް އެއްޗެއް ހަރާފައިވޭ"\nސިމާދު މަރުވެފައި އޮތްވާ ފެނުނީ ހަރުގެ ބަލަހައްޓާ ސައީދު ހަސަން އަށެވެ. ސައީދު ހަސަން އަކީ އެރަށުގެ އިންޖީނުގޭގައި މަސައްކަތް ކުރާތާ 30 އަަހަރަށް ވުރެ ގިނަ ދުވަސްވެފައިވާ ތަޖްރިބާ ކާރު އިލްކްޓްރީޝަނެކެވެ. އެރަށުގެ ބައެއް މީހުން ތުހުމަތު ކުރާ ގޮތުގައި ސިމާދު ޖެހުނު ކަރަންޓު ދަންތުރަ ހަދާފައިވަނީ ސައިދު ހަސަންއެވެ. އަދި ސިމާދުގެ މަރުގެ ރިޕޯޓު ފުލުހުންނަށް ކޮށްފައިވަނީވެސް ސައީދު ހަސަން އެވެ.\nމި މައްސަލާގައި މިހާތަނަށް ސައިދު ހަސަން ފިޔަވައި އިތުރު މީހެއްގެ ބަޔާން ފުލުހުން ނަގާފައިނުވެއެވެ.\nސަދީފު ބުނީ އޭނާގެ ބޭބެގެ މަރާއި އެހެން ކަންތައްތަކެއް ގުޅިފައިވާކަމުގެ އަޑުތަކެއް ފެތުރިފައިވާ ކަމަށެވެ. އަދި އެކަން ބަލައި ތަހްގީގު ކުރަން ޖެހޭ ކަމަށެވެ. އަދި ސައީދު ހަސަންގެ މައްސަލަ ބަލަން ޖެހޭކަމަށް އޭނާ ބުންޏެވެ.\n"މީގައި ސައިދު ހުސަން ދައްކާ ވާހަކަވެސް ދެކޮޅު ނުޖެހޭ، އެކަން ފުލުހުން އިތުރަށް ބަލަން ޖެހޭ، އަނެއްކޮޅުން ސިމާދު ގެންގުޅުނު ފޯނު ހޮސްޕިޓަލުން ވަނީ ފުލުހުންނާއި ހަވާލު ކުރުމުގެ ބަދަލުގައި އެހެން ބަޔަކާއި ހަވާލުކޮށްފައި، އެނގިފައިވާ ގޮތުގައި އެފޯނު ސިމާދު ގެންގުޅެނީ ކޯޑެއް ނުޖަހާ، އެކަމަކު މިހާރު ފޯނު އޮތީ ލޮކް ކޮށްފައި"\nސިމާދުގެ ގެއްލިގެން އެރޭ އިރާކޮޅުން ފެށިގެން ތިން ފަހަރެއްގެ މަތިން ފުލުހަށް ހުށަހެޅިއެވެ. އެގޮތުން އެންމެ ފަހުން ފުލުހަށް ރިޕޯޓުކޮށްފައިވަނީ އެރޭ 10 ޖެހި އިރުއެވެ. ފުލުހުަށް ތިން ފަހަރެއްގެ މަތިން ރިޕޯޓު ކުރުމުންވެސް ސިމާދު ހޯދުމަށް މަސައްކަތްކޮށްފައި ނުވެއެވެ. އެކަމާއިވެސް އާއިލާއިން ސުވާލު އުފައްދައެވެ.\nސަދީފު ބުނީ ސިމާދު ކަރަންޓުގައި ޖެހިގެން މަރުވިކަމަށް ބުނާއިރު، އެރޭ ކަރަންޓު ކެނޑިގެން ފެނަކައަށް ރިޕޯޓު ކުރިކަމެއް އަދި މިހާތަނަށް އެނގިފައި ނުވާކަމަށެވެ.\n"އަހަރެމެންނަށް އެނގިފައިވާ ގޮތުގައި މިގޮތަށް ކަރަންޓްގައި ޖެހިއްޖެނަމަ ފޮށިންވެސް ވައްޓާނެ، އަދި އެތަނަކުން ކަރަންޓުވެސް ކެނޑޭނެ، އެހެން ނޫނިއްޔާ އެބައުޅޭ މައްސަލައެއް، އަދި ކަރަންޓުގައި ޖެހިގެން މަރުވިކަމަށް ބުނާއިރު އޭނާގެ ހަށިގަނޑު އެގޮތަށް ނޯންނާނެ"\nސިމާދުގެ މަރާއި ގުޅިގެން އާއިލާއިން ޝައްކު އުފައްދާއިރު ސިމާދު މަރުވެފައި އޮތްވާ ފެނުނު ދުވަހު އެރަށުގައި ތަފާތު ގޮތްގޮތްތަކަށް ވާހަކަ ފެތުރުނެވެ. އެެއްބަޔަކު އެމަރުގެ މައްސަލަ ގުޅުވީ މިދިޔަ ޑިސެމްބަރ މަހު ވިލިނގިލީގައި ހުންނަ ބޭންކު އޮފް މޯލްޑިވްސް ބްރާންޗު ފަޅާލައި 14 މިލިއަނަށް ވުރެ ގިނަ ފައިސާ ވަގަށް ނެގި މައްސަލަ އާއިއެވެ. އެމައްސަލާގައި ހައްޔަރު ކުރި މީހުންގެ ތެރޭގައި ސިމާދު ހިމެނެއެވެ.\nސިމާދު އާއި އެކު އެމައްސަލާގައި ހައްޔަރުކުރި އެންމެންވެސް ވަނީ ކޯޓުން ދޫކޮށްލާފައެވެ. އަދި ގެއްލުނު ފައިސާގެ ތެރެއިން ބޮޑު ބައެއް އަދިވެސް ނުފެނޭއިރު ސިމާދުގެ މަރުގެ މައްސަލަ އެ ހާދިސާ އާއި ގުޅުވައެވެ.\nސިމާދުގެ އާއިލާއަށްވެސް ބަޔަކު މީހުން މިފަދަ މައުލޫމާތުތަކެއްވަނީ ހިއްސާކޮށްފައެވެ. އަދި އެމައުލޫމާތުވެސް އާއިލާއިން ވަނީ ފުލުހުންނާއި ހިއްސާކޮށްފައެވެ.\nއާއިލާއިން ބޭނުންވަނީ މި މައްސަލައިގެ އިތުރު ތަހްގީގު ހިންގައި މިކަން ހިނގައިދިޔަ ގޮތް ސާފުވުމަށެވެ. އަދި ގަސްދުގައި ކޮށްފައިވާ ގާނޫނީ ކުށަކުން ސިމާދު މަރުވި މައްސަލައިގެ އިންސާފު ލިބުމެވެ.


ވަށްމާފުށި ގެއްލުނު ވާހަކައިން ސިފަވާ ރާއްޖޭގެ މުސްތަގުބަލް!\n13 އޮކްޓޯބަރު 2021 - 08:41 3\nކަނޑުގެ ލޮނުގަނޑު އުފުލުމުގެ ސަބަބުން ރާއްޖޭގެ ރަށްތަށް ނެތިގެން ދިޔުމުގެ ބިރު އެބަ އޮތް. -- ފޮޓޯ: އަހުމަދު އިހުސާން (އަރަކަ)\nމީގެ އަހަރުތަކެއް ކުރިން އެއީ ކ. މާފުށީގެ ރައްޔިތުންގެ "ޕިކްނިކް އައިލެންޑެވެ." އެކަމަކު މިއަދު އެއީ ގިރަމުން ގިރަމުން ގޮސް ރާއްޖޭގެ ޗާޓުން ފޮހެވިފައިވާ ރަށެކެވެ. ކުޑަކުޑަ ރީތި ވަށްމާފުށި ފަދައިން ދުނިޔޭގެ ޗާޓުން މުޅި ރާއްޖެ ނެތިދިޔުމުގެ ބިރު ދުވަހަކަށް ވުރެ ދުވަހެއް ދަނީ ބޮޑުވަމުންނެވެ.\nވިހަ ގޭސްތައް ޖައްވަށް ބޭރު ކުރުމުގެ ސަބަބުން ދުނިޔެ ހޫނުވެ، އެންމެ އުތުރާއި ދެކުނުގައިވާ ގަނޑުފެންތައް ވިރި، ކަނޑުގެ ލޮނުގަނޑު އުފުލުމުގެ ނުރައްކާ އެންމެ ބޮޑު ގައުމަކީ ރާއްޖެ އެވެ. ރާއްޖޭގެ ރަށްތަކުގެ 80 ޕަސެންޓު އޮންނަނީ ކަނޑުގެ ލޮނުގަނޑަށް ވުރެ އެންމެ މީޓަރެއް އުހުގަ އެވެ.\nމިދިޔަ އޯގަސްޓު މަހު އދ.ގެ އިންޓަގަވަމެންޓަލް ޕެނެލް އޮން ކްލައިމެޓް ޗޭންޖްގެ ވޯކިން ގްރޫޕުން (އައިޕީސީސީ) ނެރުނު މޫސުމީ ބަދަލާ ގުޅޭ ރިޕޯޓުގައި ބުނީ ވިހަ ގޭސް ބޭރު ކުރުން މިހާރުން މިހާރަށް މަދު ކުރި ނަމަވެސް ލޮނުގަނޑު އުފުލުން ނުހުއްޓޭނެ ކަމަށެވެ.\nމިހާރު ކުރިއަށް ދާ ރޭޓުގައި ދުނިޔެ ހޫނުވަމުންދާ ނަމަ ގަރުނު ނިމޭއިރު ދެ މީޓަރަށް ލޮނުގަނޑު އުފުލޭނެ އެވެ. އެހެންކަމުން، މި ގަރުނު ނިމޭއިރު، ދުނިޔޭގެ ޗާޓުން ރާއްޖެ ފޮހެވިގެން ދިޔުމުގެ ފުރުސަތު ބޮޑެވެ. އެންމެ ރަނގަޅު ހާލަތުގައި ވެސް 0.5 މީޓަރަށް ލޮނުގަނޑު އުފުލޭނެ އެވެ.\n"އަޅުގަނޑުމެން ނޫންތޯ އެންމެ ކަންބޮޑުވާނީ މި ކަންކަމުގައި. އެ ބުނާ ވަރަށް ލޮނުގަނޑު އުފުލިއްޖެޔާ އަޅުގަނޑުމެންގެ ރަށްތަކެއް ނޯންނާނެ. އެހެންވީމަ އަޅުގަނޑުމެން ހަމަ ވަރަށް ބޮޑަށް ކަންބޮޑުވާ ކަމެއް އެއީ،" ވަށްމާފުށި ގެއްލުމުގެ ހަނދާންތަކުގެ ތެރެއިން މާފުށި ކައުންސިލްގެ ރައީސް ހަސަން ސޮލާހް ވިދާޅުވި އެވެ.\n"މިހާރު އެ ރަށް ގިރާލިތާ ވެދާނެ ފުދޭ ވަރަކަށް ދުވަސް. ސުނާމީގައި ބޮޑަށް އެ ރަށް ގިރައިގެން ދިޔެއީ. ސުނާމީގެ ފަހުން ވެސް އެ ރަށް އޮތް. އެކަމަކު ގިރަމުން ގިރަމުން ދިޔައީ."\nދިޔަވަރު ހިކުމުން މާފުށިން ހިނގާލާފައި ދެވޭހާ ކައިރީގައި އޮތް ވަށްމާފުށީގެ ނިޝާނެއް މިހާރު މާ ބޮޑަށް ފެންނާކަށް ނެެތެވެ. ނަމަވެސް ރަށުގެ މަތިން ބަލާލުމުން މާފުއްޓާ އެއް ފަޅެއްގެ ތެރޭގައި ކުރިން އެހެން ރަށެއް އޮތްކަން ސާފުކޮށް ފެންނާނެ އެވެ.\n"މިހާރު ދިޔަވަރު ހިކިލީމަ ވަރަށް ކުޑަކޮށް އޮވޭ އާނުގަނޑު ފެންނަން. ވަރަށް ވަރުގަދަ އާނުގަނޑެއްގައި އެ ރަށް އޮންނާނީ. މަތިން ޑްރޯން އިން ބަލާއިރު ވެސް އެ ތަން ފާހަގަވޭ، ވަރަށް ތިލަކޮށް ރަށެއް ގޮތަށް ފެންނަން އޮންނާނެ ބަލާލީމަ. ފެންގަނޑުން އެއީ ކުރީގައި ރަށެއް އޮތް ތަނެއްކަން އިނގެން އޮންނާނެ،" އޭނާ ވިދާޅުވި އެވެ.\nގިރަމުން ގިރަމުން ގޮސް ވަށްމާފުށި ގެއްލިފައި ވާއިރު، މާފުއްޓަށް ވެސް ދިމާވާ އެންމެ ބޮޑު ތިމާވެށީގެ ގޮންޖެހުމަކީ ރަށް ގިރުމުގެ މައްސަލަ އެވެ. ފަތުރުވެރިންނަށް ހާއްސަ ބީޗާ ދިމާލުން ގިރުން ކޮންޓްރޯލް ކުރަން ފިޔަވަޅު އެޅި ފަހުން، މިހާރު ބިޔަ ރާޅުތައް ބިންދަމުން ދަނީ އޭގެ އަނެއް ފަޅިއަށެވެ.\n"ޖަލު ވަށައިގެން ގިރާތީ އަޅުގަނޑުމެންނަށް ރިޕޯޓުކޮށްފައިވޭ ޖަލުން ވެސް. ދެން އަޅުގަނޑުމެން ގޮސް ބެލިއިރު ހަމަ އެ ތަނުން ގިރާ ވަރަށް ގިރަމުންދޭ. ރަށުގެ ލޯކަލް ބީޗް އޭރިއާގައި އަޅާފައި އޮތް ހަޓެއް ވެސް ހަމަ އެއްކޮށް ގިރާލާ ހިސާބުގައި އެހުރީ،" ސޮލާހް ވިދާޅުވި އެވެ.\n"އިތުރު 25 ހެކްޓަރުގެ ރަށެއް ހިއްކާފައި އޮންނާނެ މާފުށި ކައިރިން. މިހާރު އެ ހިއްކުމާ ގުޅިގެން ކަން ނޭނގެ، ބައެއް ސަރަހައްދުތަކުން ވަރަށް ބޮޑަށް ގިރާ."\nސަރުކާރުން މާފުށި ކައިރިން ބިމެއް ހިއްކުމަށް ފަހު، ބްރިޖަކުން އެ ރަށާއި މާފުށި ގުޅާލުމުގެ ޕްރޮޖެކްޓާ ހެދި، ގިރުމުގެ މައްސަލަ ދިމާވާ ކަމަށް ބެލެވުނު ނަމަވެސް، ރައްޔިތުންގެ އެދުމުގެ މަތިން ވަށްމާފުށި ވެސް ހިއްކަން ސަރުކާރުން ވަނީ ނިންމާފަ އެވެ.\nހައްލު ހޯދަން ވަގުތު ކުޑަތަން ވަނީ!\nމޫސުމީ ބަދަލާ ގުޅޭ އދ.ގެ ސަމިޓު ކޮޕް26 އަންނަ މަހު އިނގިރޭސިވިލާތުގައި އޮންނާނެ އެވެ. އެ ބައްދަލުވުމުގެ މައިގަނޑު އަމާޒަކީ ދުނިޔެ ހޫނުވުން 1.5 ޑިގްރީ ސެލްސިއަސް އަށް ވުރެ މަތިވިޔަ ނުދީ ހިފެހެއްޓުމަށް ބޮޑެތި ގައުމުތަކުން އެއްބަސްވުމެވެ. މޫސުމީ ބަދަލާ ގުޅޭ ކަންކަމުގައި ހައްލު ހޯދަން ވަގުތު ކުޑަތަންވެފައިވާ ކަމަށް ދާދި ފަހުން އިބްރާހިމް މުހައްމަދު ސޯލިހު ވިދާޅުވި އެވެ.\n"1.5 ޑިގްރީ ސެލްސިއަސް އާއި ދެ ޑިގްރީ ސެލްސިއަސްގެ ތަފާތަކީ މަރުގެ ހުކުމެއް އައުމާއި ނައުމާ ދެމެދު ހުރި ފަރަގު،" މި މަހު އދ. ގެ އާއްމު މަޖިލީހުގައި ތަގުރީރު ކުރައްވަމުން ބޮޑެތި ގައުމުތަކަށް ދެއްވި އިންޒާރުގައި ރައީސް ސޯލިހް ވިދާޅުވި އެވެ.\nދިވެއްސަކަށް ދިރިނޫޅެވި - ދިވެހިރާއްޖެއަށް ދެމިނޯވެވުނު ދުނިޔެއަކު އެހެން ގައުމަކަށް ވަކި އޮވެވޭނެ ކަމުގެ ޔަގީންކަމެއް ނޯންނާނެ." ރައީސް ސޯލިހް\nމިދިޔަ ބުރާސްފަތި ދުވަހު ގައުމީ ދުވަހުގެ ޖަލްސާގައި ވެސް ރައީސް ދެއްކެވީ ކަނޑުގެ ލޮނުގަނޑު އުފުލުމުގެ ވާހަކަ އެވެ. އެގޮތުން ތިމާވެށީގެ ގެއްލުންތަކުން ރާއްޖެ ސަލާމަތް ކުރުމަށް، އެންމެން އެކުގައި މިހާރު މަސައްކަތް ނުފަށައިފި ނަމަ، މޫސުމީ ބަދަލުތަކުން ރާއްޖެ ސަލާމަތްކުރުމުގެ ފުރުސަތު ލިބޭ، އެންމެ ފަހު ޖީލަށްވުމަކީ އެކަށީގެންވާ ކަމެއް ކަމަށް ވިދާޅުވި އެވެ.\n"މި ޖަޒީރާތައް ނެތި، ދިވެހިރާއްޖެއެއް ނޯންނާނެ. ދިވެހިރާއްޖެ ނެތް ހިނދެއްގައި، ދިވެހިންނެއް ނުތިބޭނެ. ދިވެހިން ނެތި، ދިވެހި ގައުމިއްޔަތެއް ވެސް ނޯންނާނެ." ރައީސް ވިދާޅުވި އެވެ.\nވޯލްޑް އިކޮނޮމިކް ފޯރަމް އިން ލަފާކުރާ ގޮތުގައި 2050 ވަނަ އަހަރާ ހަމައަށް ދާއިރު، ދުނިޔޭގެ 80 ޕަސެންޓު މީހުންނަށް މޫސުމީ ބަދަލުގެ އަސަރު ކުރާނެ އެވެ. މި ގަރުނު ނިމޭއިރު ދެ މީޓަރަށް ކަނޑުގެ ލޮނުގަނޑު އުފުލޭނެ ކަމުގެ އިންޒާރު ސައިންސްވެރިން ދީފައި ވާއިރު، މިއީ ރާއްޖެ ނޭވާހޮޅިއަށް އެޅިފައިވުން ފަދަ ހާލަތެކެވެ.\nއެންވާރަމަންޓު މިނިސްޓްރީގެ ތަފާސްހިސާބު ދައްކާ ގޮތުން ރާއްޖޭގެ 90 ޕަސެންޓު ރަށްތަކަށް މިހާރު ވެސް އުދަ އެރުމުގެ މައްސަލަ ދިމާވެ، 97 ޕަސެންޓު ރަށްތަކުގެ އައްސޭރިފަށް ގިރައި، 64 ޕަސެންޓު ރަށްތަށް ވަރަށް ބޮޑަށް ގިރައިގެން ދިޔުމުގެ މައްސަލަ އޮތީ ކުރިމަތިވެފަ އެވެ.\nރާއްޖޭގެ އަމާޒަކީ 2030 ވަނަ އަހަރާ ހަމައަށް ދާއިރު ކާބަން ނިޔުޓްރަލްވުމެވެ. އޭގެ މާނައަކީ ޖައްވަށް ބޭރު ކުރާ ކާބަންޑައިއޮކްސައިޑް ގޭހާ އެއް ވަރަށް ކާބަން ނައްތާލައިގެން ބެލެންސް ކުރުމެވެ. ދުނިޔޭގެ އެހެން ގައުމުތަކުން ވެސް އެފަދަ އަމަޒުތައް ކަނޑަނާޅާ ނަމަ، ވަށްމާފުށި ގެއްލުނު ފަދައިން ރާއްޖެ ގެއްލޭކަށް މާ ގިނަ ދުވަހެއް ނެތެވެ.\nސަފާރީއެއް ސަލާމަތްކުރަން އުޅެނިކޮށް ސާޖިންގެ ފައި ބިނދިއްޖެ\nހޯމައާ ހަމައަށް ވައި ބާރުވާނެ، މިރޭ އުދަ އެރުން އެކަށީގެންވޭ\nމޫސުން ގޯސްވެ ވިލިމާލޭ ފެރީ މެދުކަނޑާލައިފި


Singapore gai meehegge rahimun 27 kilo ge tumor eh nagaifi | Mihaaru\nޓިއުމަރު ނެގުމުގެ ކުރިން އަންހެންމީހާގެ ބަނޑު ފުފިފައި: ހެލިފެލިވެ ނޫޅެވިގެން އޭނާ އަށް ގިނައިން އޮންނަން ޖެހުނީ ތަންމަތީގައި.\n13 ސެޕްޓެމްބަރ 2018 - 07:06\nކާކުކަން ހާމަކޮށްފައި ނުވާ 53 އަހަރުގެ އެ މީހާގެ ރަހިމާއި ދެ އޯވަރީއާ ވެސް އެކު ޓިއުމަރު ނެގި އޮޕަރޭޝަނަށް ފަހު އޭނާގެ ހާލު ރަނގަޅުވަމުން އަންނަ ކަމަށް އެ އޮޕަރޭޝަން ކުރި ކޭކޭ ވިމެންސް އެންޑް ޗިލްޑްރެންސް ހޮސްޕިޓަލާ ހަވާލާދީ ރިޕޯޓްތައް ބުނެ އެވެ.\nލިވް ސައިންސް އިން ބުނާގޮތުގައި ފައިބްރޮއިޑެއް "ބިޔަ" ކަމަށް ޑޮކްޓަރުން ބަލަނީ 11 ކިލޯ ހަމަވުމުންނެވެ. އެކަމަކު މި އަންހެންމީހާގެ ރަހިމުގައި އިން ޓިއުމަރު އޭގެ ދެ ގުނަ އަށް ވުރެ ވެސް ބަރެވެ.\nޑޮކްޓަރުން ބުނާ ގޮތުގައި 26 އިންޗީގެ ޓިއުމަރު ބޮޑުކަމުން އޭނާ އަށް ނޭވާލާން ވެސް އުނދަގޫވި އެވެ. ޓިއުމަރު އުފެދެން ފެށިތާ ވީ ކިހާ ދުވަހެއްކަން ބުނަން ނޭނގޭ ކަމަށާއި އޮޕަރޭޝަންކުރަން ޖެހިދާނެތީ އެކަމަށް ފަރުވާއެއް ހޯދަން އަންހެން ބޭނުން ނުވީ ކަމަށް ބެލެވޭ ކަމަށް ޑޮކްޓަރުން ބުނެ އެވެ.\nޑޮކްޓަރުން ލަފާކުރަނީ ޓިއުމަރު ބޮޑުވަމުން ދިޔައީ ލަސްލަހުން ކަމަށް ވާތީ، އޭގެ ސައިޒާ އެއްވަރަށް ހަށިގަނޑުން ޖާގަ ލިބެމުން ދިޔުމުން، ބަނޑަށް އުނދަގޫވުން ފަދަ މައްސަލަތަކާ އަޅާނުލާ ފަރުޖައްސާލެވުނީ ކަމަށެވެ. އެކަމަކު ހެލިފެލިވެއުޅުމާއި ނޭވާލުމުގައި އަންހެންމީހާ އަށް މައްސަލަތައް ދިމާވެ ގިނައިން އޮންނަން ޖެހިފައިވަނީ ތަންމަތީގައި ކަމަށް ހޮސްޕިޓަލުން ބުނެ އެވެ.\nލިވް ސައިންސް އިން ބުނާ ގޮތުގައި ދަރިމައިވާ އުމުރުގެ އަންހެނުންގެ ހަށިގަނޑުގައި ޓިއުމަރު އުފެދުމަކީ އާއްމު ކަމެކެވެ. އެ ގޮތުން 70 ޕަސެންޓް އަންހެނުންނަށް، އުމުރުން 50 އަހަރާ ހަމައަށް ދާއިރު އެ މައްސަލަ ދިމާވެ އެވެ. އެކަމަކު މިހާ ބޮޑުވުމުގެ ކުރިން ގިނަ މީހުން ޓިއުމަރު ނަގަ އެވެ.\nލިވް ސައިންސް އިން ބުނާގޮތުގައި ދިރިހުއްޓާ މީހެއްގެ ހަށިގަނޑުން މިހާތަނަށް ނަގާފައިވާ އެންމެ ބޮޑު ޓިއުމަރުގެ ބަރުދަނަކީ 45 ކިލޯ އެވެ.\nއިތުރު ލިޔުންތައް ސިއްހަތު ސިންގަޕޫރު އަންހެނުން


August 07, 2020 2\nވައިބާ އިން ފޭސްބުކާ ދުރަށް ޖެހި، އެއާ ގުޅުން ހުރި ޚިދުމަތްތައް، ވައިބާ ނެޓްވޯކްގައި ބޭނުންކުރުން ހުއްޓާލައިފި އެވެ. އަދި ވިޔަފާރި އުސޫލުން ފޭސްބުކް ނެޓްވޯކް ގައި އިސްތިހާރުކުރުން ވެސް ވަނީ ހުއްޓާލައިފަ އެވެ. އެހެންކަމުން، ފޭސްބުކް، އިންސްޓާގްރާމް އަދި ވަޓްސްއެޕް ފަދަ ފޭސްބުކަށް ނިސްބަތްކުރެވޭ ސޯޝަލް އެޕްލިކޭޝަންތައް...\nކޮރޯނާވައިރަހާ އެކު މިހާރު އުޅެން ޖެހިފައިވާ އިޖުތިމާއީ ދުރުކަމުގެ ތެރޭގައި، މިހާރު މީހުންނަށް އެއްތަންވެވެނީ އޮންލައިންކޮށް ނުވަތަ ވާޗުއަލްކޮށެވެ. މިއާ އެކު މިފަދަ ވަސީލަތްތަކުގެ ބޭނުން ހިފާ މިންވަރު ވެސް އަންނަނީ އިތުރުވަމުންނެވެ. ހާއްސަކޮށް އެެއްފަހަރާ ގިނަ މީހުންނަށް ބައްދަލުކޮށްލެވޭ ކަހަލަ އެޕްތަކަށް މިހާރު ގިނަ މީހުން...\nވަޓްސްއެޕް ވީޑިއޯ ކޯލަށް އިތުރު މީހުން\nކޮރޯނާވައިރަސް ފެތުރި، ބައްދަލުވުންތައް އުނދަގޫވުމާ އެކު ވީޑިއޯ ކޮންފަރެންސިން އެޕްތަކުގެ މަގުބޫލުކަން ބޮޑުވުމާ އެކު، ވަޓްސްއެޕުން ވީޑިއޯ ކޯލަށް ބަދަލެއް ގެންނަން ނިންމައިފި އެވެ.\nފޭސްބުކާ ނުލައި ދެން މެސެންޖާ ބޭނުމެއް ނުކުރެވޭނެ\nފޭސްބުކާ ނުލައި ފޭސްބުކް މެސެންޖާ ޑައުންލޯޑްކޮށް، ބޭނުން ކުރެވޭ ގޮތަށް އޮތް އޮތުން ނިމުމަކަށް ގެނެސްފިި އެވެ.


Bappa'ge Bolugai Alhuvanee Huthuru, Dhogu Thuhumatheh: Easa Ge Dhairfulhu - Vaguthu\nބައްޕަގެ ބޮލުގައި އަޅުވަނީ ހުތުރު، ދޮގު ތުހުމަތެއް: އީސަގެ ދަރިފުޅު\nކެނދިކުޅުދޫ ދާއިރާގެ މެމްބަރު އަހުމަދު އީސަގެ މައްޗަށް ކުރެވޭ ގެވެށި އަނިޔާގެ ތުހުމަތަކީ ހުތުރު އަދި ދޮގު ތުހުމަތެއްކަމަށް ވިދާޅުވެ އީސަގެ ދިފާއުގައި އޭނާގެ ދަރިފުޅު މުހައްމަދު ޖިދާދު އަހުމަދު ނިކުމެއްޖެއެވެ.\nކުރީގެ އަނބިކަނބަލުން އަސްރާ ނަސީމްއާ ދެމެދު ހިނގައިދިޔަ އަރާރުމެއްގެ ތެރެއިން، އީސަގެ ފަރާތުން ބޮޑެތި އަނިޔާތަކެއް ލިބިފައިވާ ކަމަށް އަސްރާގެ އަވަށްޓެރިން ބުނެފައިވެއެވެ. ދެ މީހުންގެ ދެމެދު ހިނގައިދިޔަ ހުރިހާ ކަމެއްވެސް ގާތުން ދެކުނު މީހެއްގެ ހައިސިއްޔަތުން އީސަގެ ދޮށީ ދަރިފުޅު ޖިދާދް ވިދާޅުވީ، މައްސަލަ އަކީ ބަލަމުން އަންނަ މައްސަލައަކަށްވާތީވެ ކަންހިނގައި ދިޔަގޮތުގެ ތަފްސީލަށް ދާން ބޭނުންނުވާ ކަމަށެވެ.\n"އެހެނަސް ބައްޕަގެ ބޮލުގައި އަޅުވާފައި ވަނީ ވަރަށްވެސް ހުތުރު އަދި ދޮގު ތުހުމަތެއްކަން ޔަގީންކޮށްދެން" މައްސަލައާ ގުޅޭ ގޮތުން ފޭސްބުކްގައި ލިޔުނު ޕޯސްޓެއްގައި ޖިދާދު ވިދާޅުވިއެވެ.\nއީސައާ އަސްރާގެ ކައިވެންޏަށް ލިބިފައިވާ ދަރިފުޅު ބެލްކަނިން ވައްޓާލަން އީސަ މަސައްކަތްކުރިކަމުގެ ތުހުމަތުތަކެއް ދަނީ ކުރަމުންނެވެ. އެކަން ދޮގުކޮށް ޖިދާދު ވިދާޅުވީ، އީސަގެ ފަރާތުން އެއްވެސް ދަރިއަކަށް މީގެ ކުރިން އަނިޔާއެއް ލިބިފައިނުވާއިރު އޭނާގެ ކޮއްކޮ ލޫތްއަށް އަނިޔާއެއް ދޭން މަސައްކަތްކޮށްފާނެ ކަމަށް ގަބޫލުނުކުރާ ކަމަށެވެ.\n"ކޮއްކޮއަށް އަނިޔާއެއްދޭން ބައްޕަ އުޅެފާނެ ކަމަށް ދިރިހުރިހާ ހިނދަކު ގަބޫލެއް ނުކުރެވޭނެ. އަދި ކުރަންޖެހޭ ސަބަބެއްވެސް މެދުވެރިވެފައި ނެތް. 14 އަހަރު އަޅުގަނޑުގެ މަންމައާ ކައިވެނިކޮށްގެން ދިރިއުޅުނުއިރު ދުވަހަކުވެސް މަންމައަށް އަނިޔާއެއް ދޭ ތަނެއް ފެނިފައެއް ނުވޭ. އަދި ދުވަހަކު ބައްޕަ ފަރާތުން އަނިޔާއެއް ލިބިފައި ނުވާކަމަށް މަންމަ ޔަގީންކޮށްދޭ" ޖިދާދް ވިދާޅުވިއެވެ.\nމި މައްސަލާގައި އީސައަށް ކުރެވޭ ތުހުމަތުތަކާއި ގުޅޭ ގޮތުން ޖިދާދް ވަނީ ގިނަ ސުވާލުތަކެއްވެސް އުފައްދާފައެވެ. އީސަ އަކީ އެހާ އަނިޔާވެރި ބައްޕައެއް ނަމަ ކައިވެނި ރޫޅުމަށްފަހުވެސް އަސްރާ، އެއްގޭގައި ދިރިއުޅޭނެތޯ އާއި އީސަގެ ފަރާތުން އަނިޔާ ލިބިފައިވާނަމަ އަސްރާގެ އާއިލާ މީހުން ކައިރީ ނުބުނެ ހުރެދާނެކަމަށް ގަބޫލުކުރާނެތޯ ޖިދާދް ސުވާލު އުފެއްދިއެވެ.\n"ނުވަތަ ކަމާބެހޭ އިދާރާތަކަށް މައްސަލަ ހުށަނާޅާ ހުރެދާނެ ކަމަށް ތި ބޭފުޅުން ގަބޫލުފުޅު ކުރައްވަނީ ތޯއެވެ؟" ޖިދާދް ވިދާޅުވިއެވެ.\nމިހާތަނަށް އައިއިރު އީސަ އެއްޗެކޭ ވިދާޅުވެފައިނުވަނީ ހަގު ދަރިފުޅުގެ ހައްގުގައި ކަމަށާއި، ކުއްޖާގެ މަންމަގެ އިއްޒަތާއި އަބުރަ އަރައިގަންނަން ބޭނުން ނުވާތީ ކަމަށް ޖިދާދް ވިދާޅުވިއެވެ. "އެއީ ބައްޕައަކަށް އަދާ ކުރެވޭނެ އެންމެ މަތީ ހައްގު އެކަމަށްޓަކައި ދަރިއެއްގެ ހައިސިއްޔަތުން ބައްޕައާ ދޭތެރޭ ފަހުރުވެރިވޭ... ލޫތުއަށް ލިބޭ ކޮންމެ ގެއްލުމަކީ އަޅުގަނޑަށްވެސް ލިބޭނެ ގެއްލުމެއް. ލިބޭ ކޮންމެ އުފަލަކީ އަޅުގަނޑަށްވެސް ލިބޭނެ އުފަލެއް" ޖިދާދް ވިދާޅުވިއެވެ.\nހަމަ ލޮލުން ނުފެންނަ އަދި ނުދަންނަ މީހަކު ލިޔެލާ ކޮންމެ ޕޯސްޓެއް ޖަޒުބާތުގައި ޖެހި އަޕްލޯޑު ނުކުރުމަށް އޭނާ ވަނީ އިލްތިމާސްކޮށްފައެވެ. ޕޯސްޓު ނިންމާލަމުން ޖިދާދް ވިދާޅުވީ، އޭނާގެ މަގްސަދަކީ ބަޔަކު ބަދުނާމު ކުރުމެއް ނޫން ކަމަށެވެ.\nމެއި 22, 2021 11:02\nހަމަ ތިޔަ ބައްޕަ ދެން ކީއްވެޔޯ އިންޑިޔާ ގައި ކިޔަވަން ހުއްޓާ މަންމަ ރާއްޖޭއަށް ފޮނުވާލީ.\nމަންމަގެ ލޯބިން ކަލެއަށް ހޯދަދޭން ދޯ.\nޙަޤީޤަތް އެނގޭ މީހުން ކައިރީ ވާހަކަ ނުދައްކާ.\nމެއި 22, 2021 11:09\nމީނަ ހާދަ މަތި އޮމާނޭ ދޯ؟؟؟\nމެއި 22, 2021 11:11\nއަސްރާގެ ދޮން ދަރިއެއް.، ނު ކުރާނަން ގަބޫލެއް. ގަބޫލެއް ނު ކުރާނަމޭ. ނު ކުރެވެޔޭ ގަބޫލެއް. ނުވެސް ކުރެވެޔޭ ގަބޫލު. ދޮންދަރި ދޮންމަންމަޔާއި ދޭތެރެ ނެރޭ ބަޔާން ބޮއި ކަޓް ކޮއްފީމެވެ.. ތި ކުރީ ހީނ ހީނ ހަލާ ކު ވާވަރު ކަމެކެވެ. ޝު ކުރިއްޔާ.. ބޯގޯސް އެންމެނަށް\nމެއި 22, 2021 11:17\nމެއި 22, 2021 11:18\nކަލޯ ކަލެޔައް ކިހިނެތް ބައްޕައެއްގެ ހަގީގަތް އެނގޭނީ މަޖިލީހުގަ ނޫޅޭނެ ރަނގަޅު މީހެއް ކުރިންވެސް އަދި މިހާރުވެސް.\nލަޑަޔާ ވާނީ ލަޑަޔައް.\nމެއި 22, 2021 11:19\nވ ރަނގަޅު ވަހަ ކަ އެއް. ދެމަފިރިން އެ ކަ ކު އަނެ ކަ ކު ބަދުނާމު ކުރާނަމަ މިދިވެހިރާއްޖޭގެ ނަން ހަޑިމުޑުދާރު ގޮތަ ކައް މޮޑެވިދާނެ.\nއެއިރު ބައްޕަގެ ނަމެއް ނެތްކަންނޭނގޭ އެއްވެސް ފައިސާގެ ލިސްޓެއްގައިވެސް.\nމިހާރު އެލިސްޓްގައިވެސް އެބައޮތް.\nމިހާރު ބޮނީ ފެންކަމެއް ކޯކްކަމެއްވެސް ނޭނގޭ.\nމިހާރު ސިނގިރެޓްގެ ބަދަލިގައި ބޮނީ ބިޑި ނޫންކަމެއްވެސް ނޭނގޭ.\nތިވާނީ ހަމަ ބައްޕަ ކަހަލަ ދެވަނަ އެއްޗަކަށް.\nމެއި 22, 2021 11:30\nބައްޕަ ހުދުކާފޫރު ކޮޅަކަށް ހަދާލީދޯ އަހަރެމެން ކަލެޔަށްވުރެ މާކުރިން ތިޔަ އީސަ ދަންނަމޭ ކަލޭ އުފަންނުވަނީސް ...\nމެއި 22, 2021 11:48\nއަށްހެނަ ކު ދޭ ބަޔާން މާބާރުގަދަ ވާނެ\nމެއި 22, 2021 11:55\nދެން 14 އަހަރު މަންމައާއިއެކު ލޯބިން އުޅެފަ މަންމަ ވަރިކޮށްލީ ކީއްވެގެންކަން ކުޑަކޮށްވެސް ތިލަކޮށްލިނަމަ ވަރަށް ފުރިހަމަވީސް.\nމެއި 22, 2021 12:01\nޖިދާދު ތިހަދަނީ ރޯ ބުހުތާނު ދޮގު ބައްޕަގެ ފޮޓޯއިންވެސް ނުލަފާކަން އެބަހާމަވޭ. 😛😛😛😛😛\nމެއި 22, 2021 12:08\n" "ނުވަތަ ކަމާބެހޭ އިދާރާތަކަށް މައްސަލަ ހުށަނާޅާ ހުރެދާނެ ކަމަށް ތި ބޭފުޅުން ގަބޫލުފުޅު ކުރައްވަނީ ތޯއެވެ؟" ޖިދާދް ވިދާޅުވިއެވެ. " ހެށަހެޅީމަ ވާގޮތް ޖިދާދް އަށް އެބަ ފެނެއެއްނު. ކެއްނުވީމަ ދޯ އާއިލާ ކައިރީގަ ބުނާނީ؟ އެވަރުން ވެސް އަސްރާ އެއް ނޫން ދޯ މައްސަލަ ހުށަހެޅީ؟ ނޫސްތަކުން ބުނާގޮތުންނަމަ. އެވަރުން ވެސް ޖިދާދް ގެ ދޮންމަންމަ ކެއްކޮށްގެން ހުރީ ދޯ؟ލޫތު ބެލްކަނިން ވައްޓާލަން ބުނި ކަން ސާބިތު ވެޖެއްޔާ އެއީ ބޮޑު ކުށެއް.އަދި އަސްރާ އަށް އަނިޔާ ލިބިފައިވާކަން ސާބިތު ކޮށް ދެވިއްޖެނަމަ އެއީ ވެސް ކުށެއް؟ ތަހުޤީޤް ނިމުނީމަ ދޯ ތި ބައްޕަގެ އިނަސެންޓް ކަން އެނގޭނީ؟\nމެއި 22, 2021 12:25\nޖިދާދުގެ ވާހަކަ ލޮޖިކަލީ ގަބޫލު ކުރެވޭ.\nމެއި 22, 2021 12:54\nގަބޫލް ކުރެވޭ...ވަރި ކޮށްފާނެ ދޯ ހަމަ ހިތްހަމަ ނުޖެހޭތީ ވެސް\nމެއި 22, 2021 12:59\nމަސްތުވެފެހުރިކަމައްވެސްކިޔާ! ވީމާއެއީ ދައުލަތުން ބަލަހައްޓަންޖެހޭ ބަލިކުއްޖެއް! މީނައާއެކު މަސްތުވުމުގަ\nބައިވެރިވިމީހަކުވެސް ފަޅާއަރާނެ! ތިހަމަނުވާކަމަކަށްވީ! މަސްއަލައޮބުނީ!\nމެއި 23, 2021 00:43\nއަސްރާއަކީވެސް ތިކަމުގައި ފަޅާއަރާނެ މީހެއް އެހެންވީމަ😂\nމެއި 22, 2021 13:10\nދިރިއުޅެފާނެ ކަމަކަށް ގަބޫލެެއްނުކުރެވޭ!\nމެއި 22, 2021 13:19\nHurihaa anhenunakee fithunaveri baeh noon, ekamaku anhenunge therein baeh meehunakee varah fithunaveri baeh, adhi ehemme emeehunah thabaavaa firihenunthakeves ulhey. Eesage dharifulhuge vaahaka komme budhi huri insaanehge visnumun vazankolias gabool kureveyne.\nމެއި 22, 2021 13:54\nކޮންމެ މީހަކުވެސް ކަމެއް ކުރާނީ އަލަށް. ކަލޭގެ ބައްޕަވެސް އަނިޔާ ކުރީ އަލަށް ކަމަށް ވެދާނެ ދޯ. އެހެން ނޫނަސް ބަފައި އުޅޭ ގޮތް އެބަ އެނގޭ ދޯ. ރަންޑިއެއް ހެން އިނދެ ވަރި ކުރަމުން ދުވަނީ. ކުރިން ހައްގޭ ފަޅޮލޭ ކިޔައިގެން ޖަމިއްޔާއެއްގަ އުޅެފަ ލާރި ގަނޑެއް ލިބުނީމަ ބޮލަށް ފައިން އެރީ\nމެއި 22, 2021 14:34\nކޮން ދޮގެއް ހަދާކަށް ، ކަލޭ ބައްޕަޔަކީ ރަނގަޅު މީހެއް ނޫން\nމެއި 22, 2021 14:38\nކަލޭ ހަމަ ލޮލަށް ފެނިގެންތަ ތިޔަ މޮޅަތި ޕޯސްޓްތައް ތިކުރަނީ؟؟ ބައްޕަ ދުވަހަކުވެސް ނުކުރާކަމެއްވެސް ކޮށްފާނެދޯ. ވަރިކުރުމަށް ފަހުވެސް އެއްގެއްގައިގައި އެކަހެރި ވެވޭގޮތަށް އުޅުމަކީ ގާނޫނީ ކުށެއް. އެކުށަށް އަދަބުވެސް ލިބެންޖެހޭ. ބައްޕަ މާ އިނަސެންޓް މީހަކަށް ހަދައިގެން ކޮންމެހެން މޮޅަތި ވާހަކަ ދައްކާނެ ކަމެއްނެތް\nމެއި 22, 2021 15:26\nކަމެއް ކުރީމާ އެ އޮތީ ބުނެފައެއް ނު ! މައްސަލަ ޖެހުނީމާ އެ އޮތީ ހުށަހަޅާފައެއް ނު !\nމެއި 22, 2021 22:50\nތިޔަ ދަރިފުޅު ބައްޕަ ކަހަލަ މީހަކަށް ނުވެއްޖެއްޔާ ގައުމަށް ވަރަށް ފައިދާ ކުރާނެ.\nމެއި 22, 2021 23:12\nދުވަސް އޮންލައިންގަ ޖަހާފައިން މީނަގެ ފޮޓޯގެ\nބެ ކްގުރައުންޑްގަ ވައިން،ވައިޓް ވައިން ޕޯސްޓާ ފެނޭ، އެފަދަ ތަ ކެތި ވިއް ކާ ތަނެއްގަ ނަގާފަ ހުރި ފޮޓޮއަ ކާ ވައްތަރީ.މިހާރު އެ ފޮޓޯގެ ބެ ކް ފުސް ކޮއްފަ އިނީ.


Hama asluves Shima gelluneetha?\nހަމަ އަސްލު ވެސް ޝިމާ ގެއްލުނީތަ؟\nޝިމާ: ޑިންގީއެއްގައި ދަތުރު ކުރަނިކޮށް ގެއްލުނީ މިދިއަ ހުކުރު ދުވަހުގެ ރޭ --\nއިސްކަންދަރު އެއާ ބޭސް އޮންނަ ލ. ކައްދޫއިން މާމެންދޫއަށް ޑިންގީގައި ރޭގަނޑު ވެސް ދަތުރު ކުރުމަކީ ކޮށް އުޅޭ ކަމެކެވެ. މީގެ ކުރިން އެ ދެމެދު ކަނޑުމަތީގައި ބޮޑު ހާދިސާއެއް ހިނގާފައިވާ ކަމަށް އެނގިފައެއް ނެތެވެ. އެހެން ނަމަވެސް މިދިޔަ ހުކުރު ދުވަހުގެ ރޭ 9:30 އެހާކަންހާއިރު ދެ މީހުނާއެކު ކައްދޫން މާމެންދޫއަށް ދަތުރު ކުރި ޑިންގީއެއް ބަންޑުން ޖަހާލައި އޭގައި ޒުވާން އަންހެނަކު ގެއްލިގެން ހޯދަމުން އަންނަ ކަމަށް ބުނެ ސިފައިންނާއި ފުލުހުން ނިއުސް އެލާޓެއް ނެރުނެވެ. އެ އެލާޓް ބުނާ ގޮތުން އެއީ ކައްދޫން މާމެންދޫއަށް ދަތުރު ކުރި ޑިންގީ އެކެވެ.\nއެ ޑިންގީ ބަންޑުން ޖަހައިލީ މާމެންދޫއަށް ދަތުރު ކުރާ ރޫޓުގައި އޮންނަ ކުރިން މީހުން ދިރިއުޅެ މީގެ ދޮޅު އަހަރެއްހާ ދުވަސް ކުރިން ފަޅުކޮށްފައިވާ ގާދޫ އާއި އެ ސަރަހައްދުގައި އޮންނަ ސިކްސް ސެންސް ލާމް ކައިރިއަށެވެ. އަދި އެލާޓް ބުނާ ގޮތުން ޑިންގީ ބަންޑުން ޖަހާލައި ކަނޑަށް ގެއްލުނީ 19 އަހަރުގެ އައިމިނަތު ޝިމާ ނާފިޒެވެ. ހާދިސާގައި ސަލާމަތްވީ އޭނާ ގޮވައިގެން މާމެންދޫއަށް ދަތުރު ކުރި އިބްރާހިމް ފަޒީލް 24، އެވެ.\nނިއުސް އެލާޓަށް ފަހު\nފުލުހުންނާއި ސިފައިންގެ ނިއުސް އެލާޓަށްފަހު ނޫސްތަކުގައި އައި ހަބަރުތައް ބުނާ ގޮތުން ބަންޑުން ޖަހަލި ޑިންގީ ދުއްވި ފަޒީލާއެކު ދަތުރި ޝިމާއަކީ މާލޭގައި ހުރެފައި ރަށަށް ދާން ދިޔަ މީހެކެވެ. ފަޒީލް ދިޔައީ އޭނާ ބަލަ އެވެ. ހަބަރުތައް ބުނާ ގޮތުން ކަނޑު މެދަށް ޑިންގީ ބަންޑުންވުމުން ފަޒީލް ޝިމާގެ އަތަށް ފޯނަކާއި ފެންމަތީގައި ފްލޯޓް ކުރާނެ ހަމެއް ދީފައި އެހީއެއް ހޯދަން ކައިރިގައި އޮތް ރިސޯޓް، "ސިކްސް ސެންސް ލާމަ" ފަތާފައި އަރައި ކޯސްގާޑަށް އެންގީ އެވެ. ޝިމާ ހޯދުމުގެ މަސައްކަތް ސިފައިންނާއި ފުލުހުން އަދި އާންމުން ކުރަމުން އަންނަ އިރު އެ ހާދިސާ ހިނގި ގޮތުގެ ތަހުގީގެއް ވެސް ފުލުހުން ވަނީ ފަށާފަ އެވެ. މިހާ ހިސާބުން އޮތީ ސުވާލެކެވެ. ފަޒީލް ޝިމާ ބަލާ ދިޔައީ ހެއްވެޔެވެ؟ ގަމުން ދިމާވީ ހެއްުޔެވެ؟ ދުރާލާ ރާވައިގެން ކައްދޫ ގަމަށް ޝިމާ ދިއުމުން ބައްދަލު ކުރާ ގޮތަށް އޮތީ ހެއްޔެވެ؟ -- ދޫކޮށްލީ އެވެ.\nޝިމާ ކަނޑަށް ގެއްލުނު ހާދިސާގެ ހަބަރުތައް ޑިވެލޮޕްވާން ފެށުމާއެކު އެ ހާދިސާއާ މެދު އާންމުން ސުވާލު އުފައްދަން ވެސް ފެށި އެވެ. ހާއްސަކޮށް ޓްވިޓާ އާއި ފޭސްބުކްގައި އެ ހަބަރު ވައިރަލްވަމުން ދިޔަ ވަރަކަށް ޝައްކުތައް ވެސް ދިޔައީ އުފައްދަމުންނެވެ. އޭރު ހާދިސާ ގުޅޭ މާ ގިނަ ވާހަކައެއް ފެންމަތިވެފައެއް ވެސް ނުވެއެވެ. ޝިމާ ކަނޑަށް ގެއްލުނު ހާދިސާ ތަހުގީގު ކުރާ ކަމަށް ފުލުހުން ބުނީ އެ ހާދިސާގައި ޝައްކުވާ ކަންތައްތަކެއް ހުރި ކަމަށް ބައެއް ފަރާތްތަކުން ބުނަމުން އަންނަނި ކޮށެވެ.\nމުޅި ހާދިސާގެ މައްޗަށް އެންމެ ބޮޑު ޝައްކެއް ކުރަނީ ޝިމާގެ އާއިލާ އެވެ. އަދި ވަރަށް ގިނަ ފަރާތްތަކުން މި ހާދިސާއާ ގުޅުވައި ތަފާތު ވާހަކަތައް ހުކުރު ދުވަހުގެ ރެއިން ފެށިގެން މިހާތަނަށް ދައްކާފައިވެ އެވެ.\nޝިމާ ގެއްލުނު ހާދިސާގެ ތަހުގީގު ކުރަމުން އެބަދެ އެވެ. ޝިމާ ހޯދުމުގެ މަސައްކަތް ވައިގެ މަގުންނާއި ކަނޑަށް ޑައިވް ކޮށްގެން ވެސް ބަލަމުން އެބަދެ އެވެ. ރަށްރަށް ވެސް ހޯދައި ބަލަމުން އަންނަ އިރު މުޅި މި ހާދިސާ އޮތީ "ކޮންސްޕިރަސީ ތިއަރީ" އެއްގެ ތެރޭގަ އެވެ. ވަރަށް ގިނަ ބަޔަކު ކުރާ ސުވާލަކީ ޑިންގީ ބަނޑުން ޖަހަލައިގެން ޝިމާ ހަމަ ގެއްލުނީ ހެއްޔޭ އެވެ؟\n22 ފެބުރުއަރީ، ހުކުރު ދުވަސް\nޝިމާއަކީ އުމުރުން 19 އަހަރުގެ މަންމައެކެވެ. ދުވަހަކުވެސް ކައިވެންޏެއް ކޮށްފައި ނުވާ ޝިމާގެ 18 މަހުގެ ތުއްތު ކުއްޖަކު އޮވެ އެވެ. އެ ކުއްޖާ ބަލަނީ އޭނާގެ މާމަ އެވެ. އެހެން ކަމުން ހުކުރު ދުވަހު މާލެއިން ރަށަށް ދާން ކައްދޫއަށް ދިޔައީ ޝިމާ އެކަންޏެވެ.\nޝިމާގެ މަންމަ ޝިރުމީނާ އަހްމަދު ބުނި ގޮތުގައި ހާދިސާ ހިނގި ދުވަހުގެ ކުރިން ޝިމާ މަސައްކަތް ކުރަމުން އައި ރިސޯޓުގެ ވަޒީފާއިން ވަކިވެ މާލެއަށް ބަދަލުވި އެވެ. އަދި ޖެހިގެން އައި ދުވަހު އެނބުރި ރަށަށް ދިއުމަށް މާލެއިން ކައްދޫއަށް ދަތުރު ކުރުމުން ކައްދޫއާ އެއް ފަހަށް ގުޅިފައިވާ ގަމުން އޭނާ އާ ހަވާލުވީ ޝިމާ ގެއްލުނު ހާދިސާގައި ޑިންގީ ދުއްވަން ހުރި ޝިމާގެ ރަހުމަތްތެރިއެއް ކަމަށްވާ ފަޒީލެވެ.\nއޭނާގެ އުމުރާއި ޝިމާގެ އުމުރާ ދެމެދު ހުރީ ފަސް އަހަރުގެ ތަފާތެކެވެ. އެހެން ކަމުން މިއީ ގާތް ދެ ރަހުމަތެރިންތޯ ނޫނީ އެއަށްވުރެ ގާތް ދެ ރަހުމަތްތެރިތޯ އެއީ މީހުން އުފައްދާ ސުވާލެކެވެ. މި ސުވާލުގެ ޖަވާބު ބައެއް ހަބަރުތަކުން ފޭސްބުކުގައި ދީފައި ވެއެވެ. -- އަމިއްލައަށް ހޯދައިގެން ބަލާލާށެވެ --\nއެކަމަކު ޝިމާގެ އާއިލާގެ ބައެއް މެންބަރުންނާ ހަވާލާދީ ބައެއް ނޫސްތައް ބުނާ ގޮތުން ރަހުމަތްތެރިކަން ފިޔަވައި ޝިމާ އާއި ފަޒީލާ ދެމެދު އެއްވެސް ގުޅުމެއް ނޯވެ އެވެ. ޝިިމާގެ މަންމަ ބުނާ ގޮތުން އެ އިބާރާތް އޮންނަނީ މިހެނެވެ: "ފަޒީލަކީ ޝިމާގެ ދުވަސްވީ ރައްޓެއްސެކެ" ވެ. "އަދި ޝިމާގެ ދެ ކޮއްކޮއާ ވެސް ފަޒީލް ރައްޓެހިވާނެ" އެވެ.\nޝިމާ މާލެއިން ކައްދޫއަށް ދަތުރުކޮށްފައި ވަނީ ފަތިހު މާލެއިން ފުރި ފްލައިޓަކުންނެވެ. އެހެން ނަމަވެސް ރަށަށް ނުދެވިގެން ލަސްވެ ގުޅިފައިވާ ގަމުގައި ހުރީ ހުކުރު ދުވަހުގެ މެންދުރު މާމެންދޫއަށް ދަތުރު ކުރާ ފެރީއާ ޝިމާއާ ލައްވާ ނުލައިގެނެވެ.\n"ޝިމާ އެދުވަހު ފަތިހު ފްލައިޓުން ކައްދޫއަށް އައީ. ދެން ގަމުން ދިމާވީ ފަޒީލު އާ،" ޝަރުމީނާ ބުންޏެވެ.\nމަންމަ ބުނާ ގޮތުން ގަމުން ފަޒީލުއާ ދިމާވެގެން ރަށަށް އާދެވެދެން ޝިމާ ގަމުގައި މަޑު ކުރީ "ފަޒީލު ޝިމާ ބެހެއްޓި ތަނެއްގަ" އެވެ.\n"އަޅުގަނޑަކަށް ނޭނގޭ އެއީ ގަމުގެ ކޮންތަނެއްގައި ކަމެއް،" އޭނާ ބުންޏެވެ. "މެންދުރުގެ ފެރީ ކެޓުމުން އަޅުގަނޑަށް ގުޅާފައި ބުނި ފެރީ މިސްވެއްޖޭ ފަޒީލު އާއެކު ހަވީރު ޑިންގީ އެއްގައި ރަށަށް ދާނަމޭ،" އޭނާ ބުންޏެވެ. -- އެހެން ބުނި ނަމަވެސް ހުކުރު ފެރީއެއް ނޯވެ އެވެ.\nގަމަކީ ރާއްޖޭގެ އެންމެ ބޮޑު ރަށެވެ. ގައުމުގައި ރަސްމީ ތިން އަވަށް އޮވެ އެވެ. އެއީ މުކުރިމަގާއި މަތި މަރަދޫ އާއި ތުނޑި އެވެ. މީގެ އިތުރަށް އެ އަތޮޅު މުންޑޫ މީހުންނާއި ކަޅައިދޫ މީހުންނާއި ގއ. ދިޔަދޫ މީހުން އާބާދުވެފައިވާ "ސިޓީ" އެއް ވެސް އޮވެއެވެ. ޝިމާ މަޑުކޮށްފައި ވަނީ އެއިން ކޮން ހިސާބެއްގައި ކަން އަދި ސާފެއް ނުވެ އެވެ. ފަޒީލްއާ ގުޅޭ ގޮތެއް އަދިއެއް ނުވެ އެވެ.\nގަމުގައި ހުރުމަށް ފަހު ފުރަމުން "މި ފުރަނީ" ކަމަށް ބުނެ ފޯނުން ޝިމާ މެސެޖެއް ކުރި އެވެ. އޭގެ ފަހުން ޝިމާގެ ހަބަރެއް ނުވާއިރު ގެއަށް އައި ހަބަރަކީ ޝިމާ ދަތުރު ކުރި ޑިންގީ ބަންޑުންޖަހާލައި އޭނާ ގެއްލުނު ހަބަރެވެ. ޝިމާ ހަމަ ގަމުން ފުރިތޯ ޝައްކެއް އުފެދޭ ހިސާބަކީ މިއެވެ.\nދުވަހާއި މޫސުމާއި ނަކަތް\nފެބުރުއަރީ 22، 2019 ލައްވާލާ ހުކުރު ދުވަސް މޫސުމުން ދިމާވާނީ އިރުވައި މޫސުމުގެ ހަވަނަ ނަކަތް، "ހިޔަވިހާ" އާ އެވެ. މި ނަކަތް ބުނާ ގޮތުން ކަނޑު އޮންނާނީ ވަރަށް ހިމޭން ކޮށެވެ. ދުވާލާއި ރޭގަނޑުވެސް އޮންނާނީ އާދައި މޫސުމެއްގަ އެވެ. ވައި ޖެހޭނީ އުތުރުން ހުޅަނގަށެވެ. ވައި ޖެހޭނީ ނުވަ މޭލުގެ ބާރު މިނުގަ އެވެ. މި މޫސުގައި ބާރު އޮއެއް ނާޅާނެ އެވެ. އެކަމަކު ދޭތެރެ ދޭތެރެއިން އޮއި ގަދަވާނެ އެވެ. އެ އޮއި ދަމާނީ ރަށާ ގާތަށެވެ.\nގެއްލުނު ޝިމާ: ގެއްލުނު އިރު ތުއްތު ކުއްޖެއްގެ މަންމަ އެއް\nޝިމާ ދަތުރު ކުރި ކަމަށް ބުނާ ޑިންގީ ފުރޮޅައިލި ސަރަހައްދުގައި ގާދޫ އާއި ސިކްސް ސެންސް އޮތް އިރު މިހާތަނަށް އެއިން ރަށަކުން އޭނާގެ ހަބަރެއް ނެތެވެ. އަދި ބޭރު އޮޔެއް އެޅި ނަމަވެސް ބޭރަށް ދަމައިގަތް ކަމުގެ ނިޝާނެއް ވެސް މިހާތަނަކަށް ނެތެވެ. ޝިމާ އާއެކު ފަޒީލު މާމެންދޫއަށް ދަތުރު ކުރި ޑިންގީއަކީ ކޮންހަލަ ޑިންގީއެއް ކަމެއް ނޭނގޭ އެވެ. އަދި އޭގައި އަޅާފައި ތިންހޯސްޕަވަރުގެ ދުވެއްޔެއް ހިމެނޭ އިންޖީނެކެވެ. މިފަދަ މޫސުމުގައި ވެސް ޑިންގީއެއް ބަނޑުޖަހާލުމަކީ ވެދާނެ ކަމެކެވެ. އެކަމަކު އެހެންވާނީ ޑިންގީގެ ކިއްސަރާއި ދުވެއްޔާއި މޫސުމުމާއި ރާޅުވެސް ހުރި ގޮތަކުންނެވެ. މިންވަރުން އެހެން ވުމަކީ ވަރަށް ނާދިރު ކަމެކެވެ. އެހެންނަމަ މާޒީގައި މިދެ ދެމެދު އެފަދަ ގިނަ ހާދިސާތަކެއް ހިނގައި ރިޕޯޓްވީހެވެ.\nޖަވާބު ނުލިބޭ ސުވާލު ތަކެއް؟\nހައެއްކަ ފޫޓުގެ ޑިންގީގައި ޝިމާ އާއި ފަޒީލް މާމެންދޫއަށް ދަތުރު ކުރަނިކޮށް ޑިންގީ ބަންޑުން ޖަހާލީ އެވެ. މިވެސް ސުވާލެކެވެ. ހަމަ ބަންޑުން ޖަހާލީ ހެއްޔެވެ؟ ފައިބަރު ޑިންގީ ކޮބައި ހެއްޔެވެ؟ އެވަރުގެ ކުޑަ ޑިންގީ އެއްގައި އިރު އޮއްސުމަށްފަހު ދަތުރު ކުރަން ނިންމީ ކީއްވެގެން ހެއްޔެވެ؟\nޝަރުމީނާ ބުނާ ގޮތުގައި، އޭނާއަށް ހަބަރު ލިބުން ގޮތުން އެ ދެމީހުން ޑިންގީގައި ރަށަށް އަންނަން ނައްޓާލީ އާންމުކޮށް ވެލާ އަރާ ގާދޫގެ އެންމެ ދުރު ރޫޓުން ރަށަށް އައުމަށެވެ. މާނައަކީ އެމީހުން ދަތުރު ކުރާނީ ދަށް ފަރާތުން ގާދޫ ވަށާލާފަ އެވެ. އެކަމަކު މާމެންދޫއަށް ދެވެން އޮތް އެންމެ ފަސޭހަ މަގުގެ ބަދަލުގައި އެންމެ ދުރު މަގުން ރޭގަނޑު ދަތުރު ފެށީ ކީއްވެގެން ކަމެއް ސާފެއް ނުވެ އެވެ. މިއީ ޝަރުމީނާ ކުރާ ސުވާލެކެވެ. ލާމު އަތޮޮޅަށް ނިސްބަތްވާ ބައެއް މީހުން ވެސް ފޭސްބުކްގައި މި ސުވާލުކޮށްފައި އެބަހުއްޓެވެ.\nޝިމާ ކަނޑަށް ގެއްލިފައި ފަޒީލް ސަލާމްވި ހާދިސާއާ ގުޅިގެން ސުވާލުތައް ކުރާ މީހުން ފުރަތަމަ ފަށަނީ މިހެނެވެ؛ "މި ޑިންގީ ބަންޑުން ޖަހާލުމުން ޑިންގީގައި ޝިމާއާއެކު ދަތުރުކުރި ފަޒީލު ފަތާފައި ގޮސް ކައިރީގައި އޮންނަ ސިކްސް ސެންސަސް ރިސޯޓަށް އަރައި ސަލާމަތްވީ ކިހިނެތް ހެއްޔެވެ؟ ގުޅޭ ހާލަތުގައި އޮތް ފޯނުވެސް އޮވެފައި އެލިގަނަވޭ ގޮތަށް ބަނޑުންވެފައި އޮތް ޑިންގީގަނޑު ވެސް އޮއްވާ ދެމީހުން މަޑުކޮށްފައި ފޯނުން ނުގުޅައި "ވީހާލެއްވާން" ޝިމާ ދޫކޮށްލާފައި ފަޒީލް ވަކިވީ ކީއްވެގެން ހެއްޔެވެ؟ ޑިންގީގައި އެލެވެން އޮއްވާ ފުރާ ޕެޓްރޯލް ހުރި ހަމެއް ކަނޑުވެފައި ތިބެގެން ހުސްކޮށް އޭގައި ފްލޯޓް ކުރެވޭނެ ގޮތް ހެދި ކަމަށް ބުނެ އެވެ. އަދި އެއް ވާހަކަ އެވެ. އަވަސްގެ ގްރެފިކްސް ޖާނަލިސްޓަކު ކުރަހާފައިވާ ހާދިސާގެ ގްރެފިކްސް އިން ދައްކާ ގޮތާއި ފަޒީލް ފެތި ކަމަށް ބުނާ ރޫޓާއި އޭރު އޮންނާނެ މޫސުމާއި އޮއި ހުންނާނެ ގޮތާއި ދިމައެއް ނުވެއެވެ.\nބައެއް މީހުން ބުނާ ގޮތުގައި ޝިމާ ދަމައިގަތީ އެވެ. އެކަމަކު ފްލޯޓް ކުރުވަން ހަމެއް ދެވޭވަރަށް ތައްޔާރުވި އިރު ފަތަންވެސް ނޭނގޭ ޝިމާ ދަމައި ނުގަތް އޮޔާ ދެކޮޅަށް ފަޒީލް ދަމައި ނުގަނެ ފަސޭހައިން ރިސޯޓަށް އެރީ ކިހިނެއް ހެއްޔެވެ؟\nޝިމާގެ މަންމަ ބުނާ ގޮތުގައި ހާދިސާ ހިނގައިގެން ކަނޑުމަތީގައި ވީ ގޮތެއް ވެފައި ފަތާފައި ގޮސް ފަޒީލް ރިސޯޓަށް އެރުމަށްފަހު އެންމެ ފުރަތަމަ ގުޅީ އޭނާގެ ރައްޓެއްސަކަށް ކަމަށް ބުނާ އަޑު އިވެއެވެ. ކޯސްޓް ގާޑަށް ގުޅީ އެ ރައްޓެހި މީހާ ކަަމަށް ބުނާ އަޑުތައް ވެސް އުޅެ އެވެ. އަދި އެވާހަކަ އެކި ދިމަ ދިމާއިން އަން ގޮތުގައި ތަފާތުތަކެއް ހުރެއެވެ.\nމީހަކު ފޭސްބުކްގައި ސުވާލެއް ކޮށްފައި އޮވެ އެވެ: "އަމިއްލަ އަށް ކޯސްޓް ގާޑަށް ނުގުޅައި ފަޒީލް ރައްޓެއްސެއް މެދުވެރިކޮށް ގުޅުމުގެ ބޭނުމަކީ ކޮބައި؟"\nއެއީ އޭނާއަށް އުފެދުނު ސުވާލެވެ. ބައިވަރު މީހުން ބައިވަރު ސުވާލު ކުރާއިރު އެހެން މީހަކު ބުނަނީ މިހެނެވެ. ކައިރީގައި އޮތް ގާދޫއަކީ އަދި އިހަށް ދުވަހު މީހުން ފައިބައިގެން ދިޔަ ރަށެކެވެ. އެ ރަށަށް ރަނގަޅަށް ބަލައިބަލާށޭ އެވެ. އެއީ އޭނާގެ ވާހަކަ އާއި އޭނާ ޝައްކު އުފައްދާ ގޮޮތެވެ.\nޝިމާގެ މަންމަ ބުނި ގޮތުގައި ދަރިފުޅު ގެއްލިގެން އުޅޭ ހަބަރު ލިބުމާއެކު، ޝިމާ އަތުގައި ފަޒީލުގެ ފޯނު އޮތް ކަން އެނގުމުން ޝިމާގެ ކޮއްކޮ އެ ފޯނަށް ގުޅޭތޯ މަސައްކަތް ކުރި އެވެ. އަދި އެ ފޯނަށް އެ ރޭ ދެ ފަހަރަކު ރިންގުވެސް ވި އެވެ. އަދި ބިޒީވެސް ކޮށްލި އެވެ!؟\nއެ ވާހަކަ ޝިމާގެ މަންމަ ބުނި ގޮތަށް މިއޮތީ އެވެ: "ފުރަތަމަ ފަހަރު ގުޅީމައި ރިންގް ވި، ދެވަނަ ފަހަރުވެސް ރިންގް ވެފައި ދެން ބިޒީ ކޮށްލީ. ދެން ގުޅުމުން ބުނީ ފޯނު ނިވާލާފައިވާ ކަމަށް. އޭގެ ފަހުންވެސް ގުޅޭތޯ ވަރަށް މަސައްކަތް ކުރިން. ފަހުން އެއްގޮތަކަށް ވެސް ނުގުޅޭ"\nޑިންގީ ބަންޑުން ޖަހާލައިގެން ގެއްލުނު ޝިމާގެ ތަހުގީގަށް އެއްވެސް ކުރި އެރުމެއް އަދި ނުލިބިވާއިރު ގެއްލުނު ޑިންގީި ވެސް އަދި ނުފެނެ އެވެ. ދުރަށް ފެންނާނެ އަލިގަދަ ރީނދޫ ހަމެއް ވެސް ނުފެނެ އެވެ. ކޯސްޓްގާޑާއި ފުލުހާއި އާއިލާ އާއި އާންމުން ޝިމާ ފެނޭތޯ މަތީގައި އަތް ފުނާ އަޅައި އަޑީގައި ހުރިހާ ގަލެއް ފުރޮޅައި ވެލާ އަރާ ގާދޫ ވެސް ބަލައި ހަދައިފި އެވެ. އަދިވެސް ބަލަނީ އެވެ. ފުލުހާއި ސިފައިން ފިޔަވައި ހުރިހާ ދިމާއަކުން ވެސް ބުނަނީ ޝިމާ އާއެކު ޑިންގީގައި ދަތުރުކުރި އެކުވެރިޔާ ދައްކާ ވާހަކަ މުޅީން ކަށަވަރު ނުވާތީ ހަމަ މި ސުވާލުތައް ކުރެވެނީ ކަމަށެވެ. ސުވާލަކީ ޝިމާ ހަމަ ކަނޑަށް ޣަރަގުވީ ހެއްޔެވެ؟ އަޅެ އަދި ބަލައި ބަލާށެވެ.\nޔާމީންގެ މަރަށް ދެ އަހަރު، "ދުލެއް ނުކުރާނަން"


30 kilo lui kurima ves meehun faadu kiyaa: Sonakshi\n30 ކިލޯ ލުއިކުރިމަ ވެސް މީހުން ފާޑު ކިޔާ: ސޮނާކްޝީ\nސޮނާކްޝީ ސިންހާ އަކީ ވަރަށް ފަލަކޮށް ހުރެފައި ހިކެން މަސައްކަތް ކޮށް ކާމިޔާބު ހޯދި ބަތަލާއިންގެ ތެރޭގައި ހިމެނޭ ބަތަލާ އެކެވެ. އޭނާގެ ކެރިއަރުގެ އެންމެ ކުރިއްސުރެ ގިނަ ބަޔެއްގެ ފާޑުކިއުމާއި މަލާމާތް ރައްދުވަމުން ދިޔަ އެވެ. ނަމަވެސް އެކަންކަން އޭނާ ނެގީ ވަރަށް ޕޮޒިޓިވް ކޮށެވެ. ފާޑުކިޔުންތަކުން ހިތްވަރު ހޯދައިގެން އޭނާ ކަސްރަތު ކުރުމާއި ޑައެޓް ކުރުމުން ބަރުދަން ލުއި ކުރުމުގެ މަސައްކަތް ފެށި އެވެ.\nވަރަށް ފަހުން ސޮނާކްޝީ ދީފައިވާ އިންޓަވިއު އެއްގައި ބުނި ގޮތުގައި ކުޑައިރުއްސުރެ އޭނާ ހުންނަނީ ފަލަކޮށެވެ. އަދި ސްކޫލްގައި ވެސް ބުލީ ކުރުމުގެ ގިނަ މައްސަލަތަކެއް ފަލަ ކަމުން އޭނާއަށް ކުރިމަތިވި އެވެ.\n"ސްކޫލުގައި އުޅުނުއިރު އަހަރެންގެ ގައިގައި 95 ކިލޯ ހުރޭ. ކުދިން ވަރަށް ބުލީ ކުރި. ފިރިހެން ކުދިން އަހަންނަށް ފާޑު ފާޑު ނަންނަމުން ގޮވާ ހެދި. ނަމަވެސް އެފަދަ އެއްވެސް ކަމެއް އަހަރެން ހިތަކު ނުލަން. އަދި އެއީ އަހަރެން ދެރަވެ ހިތްދަތިވާ ކަމަކަށް ވެސް ނުވި. ސަބަބަކީ އަހަންނަށް އަބަދުވެސް ގަބޫލު ކުރެވޭ ބަރުދަނާއި ސައިޒަކީ ހުރިހާ އެއްޗެއް ނޫންކަން،" ސޮނާކްޝީ ބުންޏެވެ.\nފުރަތަމަ ފިލްމު "ދަބަންގް" ކުޅެން ވެސް ސޮނާކްޝީ 30 ކިލޯ ބަރުދަން ލުއި ކުރި އެވެ. ނަމަވެސް "ދަބަންގް" ބެލި ގިނަ ބަޔަކު ވެސް އޭނާ ފަލަކަމުން އެ ވާހަކަ ދެއްކިކަން ސޮނާކްޝީ އަށް އެނގެ އެވެ.\n"އެވަރުގެ ބަރުދަނެއް ލުއި ކޮށްލެވުމަކީ އަހަރެންގެ ހިތުން އަހަންނަށް ހާސިލު ކުރެވުނު ބޮޑު ކާމިޔާބެއް. އެކަމާ އަހަރެންގެ އަމިއްލަ ނަފްސަށް ފަޚުރުވެރިވަން. ނަމަވެސް ގިނަ ބަޔަކު އަހަރެންގެ ސިފަޔާއި ބަރުދަނަށް ފާޑުކިޔާ މަލާމާތް ކުރި،" ސޮނާކްޝީ ބުންޏެވެ.\nއޭގެ ފަހުން ވެސް ސޮނާކްޝީ ވަނީ ވަރަށް މަސައްކަތުން އިތުރަށް ބަރުދަން ލުއިކޮށް ވަރަށް ލޫޅާފަތި ވެފަ އެވެ. ނަމަވެސް މިހާރު ވެސް ބޮލީވުޑްގައި މަސައްކަތްކުރާ އެކްޓަރުންގެ ތެރެއިން ސޮނާކްޝީ އަކީ އެންމެ ގިނަ ބަޔެއްގެ މަލާމާތް ރައްދުވާ އެކްޓަރެވެ.


ކޮވިޑް ވެކްސިނާއި ވޭރިއަންޓާ ދެމެދު ހިނގަމުންދާ ހަނގުރާމަ،...\nކޮވިޑްގެ ވޭރިއަންޓާ ދެކޮޅަށް ކުރަމުންދާ މަސައްކަތް\nކޮވިޑް ވެކްސިނާއި ވޭރިއަންޓާ ދެމެދު ހިނގަމުންދާ ހަނގުރާމަ، ނަތީޖާއިން ފެންނަނީ އުންމީދު\nވެކްސިން ޖަހާ މީހުންނަށް ކޮވިޑް ޖެހުނުނަމަވެސް އެމީހުންގެ ފުށުން އެހެން މީހުންނަށް ވައިރަސް ޖެހޭ މިންވަރު ދަށް\nފައިޒަރ އިން ބުނެފައިވަނީ ހަރޑް އިމިޔުނިޓީ ލިބޭނެއިރެއް ކަނޑައަޅަން އުނދަގޫވާނެކަމަށް\nއެންމެ ފުރަތަމަ ދެ ޑޯޒް ޖެހި މީހުންގެ ތެރޭގައި ކޮވިޑްގެ އައު ކޭސްތައް ފެންނަ މިންވަރު ވަނީ 53 އިންސައްތަ ދަށަށްގޮސްފަ\n3.5 މިލިއަން މީހުންނަށް ވަނީ ވެކްސިންގެ ދެ ޑޯޒް ނުވަތަ ފުރަތަމަ ޑޯޒް ދީފައި\n18 ފެބްރުއަރީ 2021 | ބުރާސްފަތި 13:40\nކޮވިޑަށް ޓެސްޓް ކުރުމަށް ނަގާފައިވާ ސާމްޕަލްތަކެއް\nފެބްރުއަރީ މަހުގެ 17 ވަނަ ދުވަހާ ހަމައަށް އައިއިރު ދުނިޔޭގެ 79 ގައުމެއްގައި އަންނަނީ ކޮވިޑް-19 ވެކްސިން ޖަހަމުންނެވެ. 181 މިލިއަން ޑޯޒް މިހާތަނަށް އައިއިރު ވަނީ ދުނިޔޭގެ އެކި ގައުމުތަކުގައި ޖަހާފައެވެ. އާބާދީގެ ނިސްބަތުން އެންމެ ގިނަ އަދަދެއްގެ މީހުންނަށް ކޮވިޑް ވެކްސިން ޖަހަމުންދާ ގައުމަކީ އިސްރާއީލެވެ. އިސްރާއީލުން ވެކްސިންޖެހުމުގެ ޕްރޮގްރާމް ފަށާފައިވަނީ މިދިޔަ އަހަރުގެ ޑިސެމްބަރ މަހުގެ 19 ވަނަ ދުވަހުއެވެ.\nމިހާތަނަށް އައިއިރު އެގައުމުގައި ވެކްސިން ޖަހަންޖެހޭ މީހުންގެ ދެބައިކުޅަ އެއްބަޔަށްވުރެ ގިނަ މީހުންނަށް ވަނީ ވެކްސިންޖަހާފައެވެ. 3.5 މިލިއަން މީހުންނަށް ވަނީ ވެކްސިންގެ ދެ ޑޯޒް ނުވަތަ ފުރަތަމަ ޑޯޒް ދީފައެވެ. އެހެންކަމުން މުޅި ދުނިޔެއަށް ބަލާއިރު މިވަގުތު ކޮވިޑް ވެކްސިނުން ކުރާ އަސަރު އެންމެ ފަސޭހައިން ބަލައިލެވެން އޮތީ އިސްރާއީލުންނެވެ. އެއީ އެންމެ ކުރު މުއްދަތެއްގެ ތެރޭގައި އާބާދީގެ ބޮޑު ބަޔަކަށް އެގައުމުގައި ވެކްސިން ދީފައިވާތީއެވެ.\nއިސްރާއީލުގައި ޖަހަމުން އަންނަނީ ފައިޒަރ އާއި ޖަރުމަނުގެ ބައޯއެންޓެކުން އުފައްދާފައިވާ ފައިޒަރ ވެކްސިނެވެ. އިސްރާއީލުގެ އާބާދީއަށް ވެކްސިނުގެ ސަބަބުން ކުރަމުންދާ އަސަރުތައް ދެނެގަތުމަށް މިހާރު ހެދެމުންދާ ދިރާސާތަކަކީ އަހަރަކަށްވުރެ ގިނަދުވަސްވީ މިޕެންޑަމިކްގައި ދެ މިލިއަނަށްވުރެ ގިނަ މީހުންގެ ފުރާނަގޮސްފައިވާއިރު ދުނިޔެއަށް މިވަގުތު އެންމެ މުހިންމު އެއް ދިރާސާއެވެ. ދިރާސާތަކުން ދައްކަމުންދާ ނަތީޖާތަކަށް ބަލާއިރު ފެންނަނީ އުންމީދީ އަދަދުތަކެކެވެ.\nއެގޮތުން އެންމެ ފުރަތަމަ ވެކްސިން ޖެހި އުމުރުން ދުވަސްވީ މީހުންނާއި ރިސްކު ގްރޫޕްތަކުގެ މީހުންނަށް ބަލާއިރު އެމީހުންގެ މެދުގައި ބަލި ފެތުރޭ މިންވަރު ވަނީ ފާހަގަކުރެވޭ މިންވަރަށް ދަށަށްގޮސްފައެވެ. އެގޮތުން އެންމެ ފުރަތަމަ ދެ ޑޯޒް ޖެހި މީހުންގެ ތެރޭގައި ކޮވިޑްގެ އައު ކޭސްތައް ފެންނަ މިންވަރު ވަނީ 53 އިންސައްތަ ދަށަށްގޮސްފައެވެ. އަދި ހަމަ އެގްރޫޕްގެ މީހުން ހޮސްޕިޓަލްގައި އެޑްމިޓްކުރަންޖެހޭ ނިސްބަތްވަނީ 39 އިންސައްތަ ދަށަށްގޮސްފައެވެ. އަދި ޖެނުއަރީ މަހުގެ މެދެއްހާ ހިސާބުން ފެށިގެން ފެބްރުއަރީ މަހުގެ6ވަނަ ދުވަހާ ހަމައަށް އެ ގްރޫޕްގެ މީހުންގެ ތެރޭގައި ބަލީގެ ސީރިއަސް ހާލަތަށްދާ މިންވަރު ވަނީ 31 އިންސައްތަ ދަށަށްގޮސްފައެވެ.\nހަމަ މި މުއްދަތުގައި އުމުރުން 60 އަހަރުން ދަށުގެ މީހުންގެ ތެރެއިން ފަހުން ވެކްސިން ޖެހި މީހުންގެ މެދުގައި އަލަށް ކޮވިޑް ޖެހޭ މީހުންގެ ނިސްބަތް ވަނީ 20 އިންސައްތަ ދަށަށްގޮސްފައެވެ. އެހެންނަމަވެސް މިގްރޫޕްގެ ތެރޭގައި ހާލަތު ސީރިއަސްވާ ނިސްބަތް 15 އިންސައްތަ އިތުރުވިއިރު ހޮސްޕިޓަލްގައި އެޑްމިޓްކުރި މީހުންގެ ނިސްބަތް 29 އިންސައްތަ އިތުރެވެ.\nވެކްސިން ޖެހުމުގެ އެންމެ ކާމިޔާބު ޕްރޮގްރާމް މިވަގުތު ދުނިޔޭގައި ހިންގަމުން އަންނަ އިސްރާއީލުން ފެންނަމުންމިދާ މިޑާޓާތަކުން ފެންނަމުންދާ ނަތީޖާ އާއެކު ހަރޑް އިމިޔުނިޓީ ގައުމުތަކަށް ލިބޭވަރު ވާނީ ކިހާ ހިސާބަކުތޯ އެއީ ގިނަ ބަޔަކު އުފައްދަމުން އަންނަ ސުވާލެކެވެ. އިސްރާއީލުން ލިބޭ ޑާޓާތަކަކީ ކުރިން ކްލިނިކަލް ޓްރެއަލްތަކުގައި ފެނުނު ނަތީޖާ އާ އަޅާބަލާއިރު ދުނިޔެއިން ކޮންމެހެންވެސް ބަލަން ބޭނުންވާ ޑާޓާތަކެކެވެ. އެއީ ގިނަ ބަޔަކަށް ވެކްސިން ޖަހަމުން އަންނައިރު ވެކްސިނުން ކުރާ އަސަރު ދެނެގަނެވެން އޮތީމައެވެ.\nމިހާރު ލިބެމުންދާ ޑާޓާތަކުން ފެންނަ ނަތީޖާތަކަށް ބަލާއިރު މިއަށްވުރެ ރަނގަޅަށް ހާލަތު ދެނެގަނެވޭނެ ޑާޓާތައް ކުރިޔަށް އޮތް ދެ ހަފްތާ ތެރޭގައި ލިބޭވަރު ވާނެކަމަށް ސައިންސްވެރިން ބުނެއެވެ. އެއީ ޒުވާން އުމުރުފުރައިގެ މީހުންނަށް ވެކްސިން ޖަހަން ފަށާފައިވަނީ ފަހުން ކަމަށްވާތީ އެގްރޫޕްތަކުގެ ޑާޓާތައް ކުރިޔަށް އޮތް ދެ ހަފުތާތެރޭގައި ލިބޭނެތީއެވެ. މީގެއިތުރުން ހަކުރު ބަލި ހުންނަ މީހުންނާއި ކެންސަރު ބަލި ހުންނަ މީހުންނާއި މާބަނޑު އަންހެނުންނަށް އަމާޒުކޮށްގެން ވެކްސިން ޖަހާފައިވާއިރު އެޑާޓާތަކަކީ ކްލިނިކަލް ޓްރެއަލްގައި ބޭނުންކުރި މީހުންގެ އަދަދަށްވުރެ ދިހަ ގުނަ އިތުރު އަދަދުތަކެކެވެ.\nއެކި ގްރޫޕްތަކުން އެކަށީގެންވާ މިންވަރަށް ޑާޓާތައް ބޭނުންވޭ އެބަ ރަނގަޅަށް ނަތީޖާއާ ހަމައަށް ވާސިލްވުމަށް، އެހާ ހިސާބަށް މިހާރު މިދަނީ\nރެން ބެލިސަރ/ ޗީފް އިނޮވޭޝަން އޮފިސަރ އޮފް އެޗްއެމްއޯ ކްލެލިޓް\nއަނެއްކޮޅުން ފައިޒަރ އިންވެސް އަންނަނީ އިސްރާއީލުން ފެންނަމުންދާ ނަތީޖާތައް ކޮންމެ ހަފްތާއަކު ބަލަމުންނެވެ. އެއީ އެ އަދަދުތައް އެހެން ހިސާބުތަކުގައި ވެސް ބޭނުންކުރެވޭނެތީއެވެ.\nއެހެންނަމަވެސް ފައިޒަރ އިން ބުނެފައިވަނީ ހަރޑް އިމިޔުނިޓީ ލިބޭނެއިރެއް ކަނޑައަޅަން އުނދަގޫވާނެކަމަށެވެ. އެއީ ވައިރަސް ފެތުރެން ދިމާވާ އެކި ސަބަބުތަކާއި ވައިރަސް ފެތުރުން ކޮންޓްރޯލްކުރުމަށް އަޅާ އެކި ފިޔަވަޅުތަކުގެ ސަބަބުންކަމަށެވެ. މިސާލަކަށް އިޖުތިމާޢީ ގައިދުރުކަމާއި ކޮންމެ ކޭސް އަކުން ބަލި ފަތުރާ މިންވަރު ފަދަ ކަންކަން ތަފާތުވާނެތީ އެކަން ކަނޑައަޅަން އުނދަގޫވާނެކަމަށް ފައިޒަރ އިން ބުނެއެވެ.\nއިސްރާއީލަށް ބަލާއިރު ކޮވިޑްގެ ކޭސްތައް އިތުރުވެގެން ދިޔުމާއެކު އެގައުމު ވަނީ ތިން ވަނަ ފަހަރަށް ލޮކްޑައުންކޮށްފައެވެ. ޔޫކޭ ވޭރިއަންޓާއެކު ކޭސްތައް ފެންނަމިންވަރު އަތްނުފޯރާ ހިސާބުގައިއޮތް އިރު އާބާދީގެ ބޮޑުބަޔަކަށް ވެކްސިން ޖެހިނަމަވެސް ވައިރަސް ފެތުރުން ކޮންޓްރޯލްކުރުމަށް އަޅާފައިވާ ފިޔަވަޅުތަކަށް އަދި ލުއިދޭކަށް އެގައުމުގައި ނުފަށައެވެ.\nފައިޒަރ ވެކްސިން ޔޫކޭ ވޭރިއަންޓާ ދެކޮޅަށް މަސައްކަތްކުރާ މިންވަރު ރަނގަޅުކަމަށް އިސްރާއީލުގެ އޮފިޝަލުން ބުނެއެވެ. އިސްރާއީލުގެ ޑިރެކްޓަރ ޖެނެރަލް އޮފް ހެލްތު ހެޒީ ލެވީ ވިދާޅުވީ މިހާތަނަށް އައިއިރު ޔޫކޭ ވޭރިއަންޓާ ދެކޮޅަށް ފައިޒަރ ވެކްސިން މަސައްކަތްކުރާ މިންވަރު އުޅެނީ 90 އިންސައްތަ އާއި 95 އިންސައްތަ އާ ދެމެދުގައި ކަމަށެވެ.\nދެވަނަ ޑޯޒް ދިންތާ އަދި ހަފްތާއެއް މިވީ. އެހެންވީމާ އެއްޗެއް ބުނަން އަދި މާ އަވަސް. ސައުތު އެފްރިކާގެ ވޭރިއަންޓަށް ފައިޒަރ ވެކްސިން މަސައްކަތްކުރާ މިންވަރާއި ގުޅޭގޮތުން އެއްޗެއް ބުނަން އަދި މާއަވަސް\nޑިރެކްޓަރ ޖެނެރަލް އޮފް ހެލްތު ހެޒީ ލެވީ\nވެކްސިންޖެހުން ކުރިޔަށް ގެންދިޔަގޮތް:\nއިސްރާއީލުން ވެކްސިން ޖަހަން ފަށާފައިވަނީ ޑިސެމްބަރ މަހުގެ 19 ވަނަ ދުވަހުއެވެ.\nއޭގެ ހަތަރު ދުވަސްފަހުން އެގައުމުން ޔޫކޭ ވޭރިއަންޓްގެ ހަތަރު ކޭހެއް ރިކޯޑް ކުރިއެވެ. ވެކްސިންދީގެން އުމުރުން ދުވަސްވީ މީހުންނަށް ވައިރަސް އިން ރައްކާތެރިކަން ހޯދައިދޭއިރު މިހާރު ފެންނަމުންދާ ކޭސްތަކުގެ 80 އިންސައްތަ ކޭހަކީ އައު ވޭރިއަންޓުގެ ކޭސްތަކެވެ.\nވޭރިއަންޓް ފެނުމާއެކު ކޭސްތަކުގެ އަދަދު އިތުރުވާން ފެށިއެވެ. އެހެންކަމުން ވެކްސިންދެމުން ގެންދިޔަ ރޭޓްވެސް މަތިކުރިއެވެ. ވެކްސިން ޖެހުމާއި އައު ވޭރިއަންޓާ ދެމެދު ރޭހެއް ޖަހަން ޖެހޭކަން އެނގުމާއެކު އިސްރާއީލުން އުމުރުން 60 އަހަރުން މަތީގެ މީހުންނާއި އާބާދީގައި ބާކީ ތިބި މީހުންނަށް ވެކްސިން ދޭން ހުޅުވާލިއެވެ.\nވެކްސިން ޖެހުމާ ގުޅޭ ކިތަންމެ ކުޑަކަމެއްވެސް އެގައުމުން ދިޔައީ ރިކޯޑް ކުރަމުންނެވެ. އެގޮތުން ވެކްސިން ޖެހީ މީހާގެ ކޮން އަތަކަށްތޯ އާއި އެމީހާ ގަޔަށް ވެކްސިން ޖެހީ ކޮން ފުޅިއަކުން ނަގައިގެންތޯ ވެސް ދިޔައީ ރިކޯޑް ކުރަމުންނެވެ.\nއިސްރާއީލުގައި ސިއްހީ ޚިދުމަތްދޭ މައި އެއްތަން ކަމުގައިވާ މަކާބީން ބުނާގޮތުގައި ފައިޒަރ ވެކްސިންގެ ދެ ވަނަ ޑޯޒް ދިންތާ ހަފްތާއެއް ފަހުން 416،900(ހަތަރު ލައްކަ ސޯޅާހާސް ނުވަސަތޭކަ) މީހުންގެ ތެރެއިން 254 މީހުންނަށް ވަނީ ކޮވިޑް ޖެހިފައެވެ.\nވެކްސިން ނުދޭ މީހުންގެ ގްރޫޕަކާ އަޅާކިޔާއިރު މިއީ 91 އިންސައްތަ ކާމިޔާބު މިންވަރެއްކަމަށް މަކާބީން ބުނެއެވެ.\nވެކްސިންގެ ދެ ޑޯޒް ދިންތާ 22 ދުވަސްފަހުން މިއިން އެއްވެސް މީހަކަށް ކޮވިޑް ޖެހިފައެއްނުވެއެވެ.\nއިސްރާއީލުގެ މާހިރުން ގަބޫލުކުރާ ގޮތުގައި ވައިރަސް ޖެހޭ މީހުންގެ އަދަދު މަދުވާން ފަށާފައިވަނީ ލޮކްޑައުންގައި އަޅާފައިވާ ފިޔަވަޅުތަކަށް ވުރެ ބޮޑަށް ވެކްސިން ޖަހަން ފެށުމުންނެވެ. އެއީ ވެކްސިން ޖެހުމުގެ ކުރިން ލޮކްޑައުންގައި އޮތް އިރު ކޭސްތައް ފެނުނު ސިޓީތަކާއި އުމުރު ފުރާތަކާ މިހާރު ފެންނަމުންދާ އަދަދުތަކާއި އަޅާކިޔައިގެންނެވެ.\nއެހެންކަމުން މިހާރު ނަންބަރުތަކަށް އައިސްފައިވާ ބަދަލުތަކަކީ ވެކްސިން ޖަހަން ފެށުމުން އައި ބަދަލުތަކެއްކަން ޔަގީންވާކަމަށް މިކަން ދިރާސާކުރަމުންދާ އެއް ތަންކަމުގައިވާ ވިޒްމަން އިންސްޓިޓިއުޓުން ބުނެއެވެ.\nއުމުރުން ދުވަސްވީ މީހުންގެ އާބާދީގެ 80 އިންސައްތަ މީހުންނަށް ވެކްސިންގެ އެއް ޑޯޒް ނުވަތަ ދެ ޑޯޒް ދިނުމާއެކު އަދަދުތައް އަދި އިތުރަށް ކަށަވަރުވެގެންދާނެއެވެ. އެއަދަދުތައް ލިބެން ފަށާނީ މިހަފްތާތެރޭގައެވެ.\nވެކްސިނާއި ކޮވިޑް ފެތުރޭ މިންވަރު:\nމިހާރު ފެންނަމުންދާ ނަތީޖާތަކަށް ބަލާއިރު ވެކްސިންޖެހުމުގެ ސަބަބުން ވައިރަސް ފެތުރޭ މިންވަރު ދަށްވަމުން އަންނަކަމަށް ބުނުމުގެ ފުރުސަތު އެބައޮތެވެ.\nއިސްރާއީލުގައި ކޮވިޑް-19 އަށް ޓެސްޓްކުރުމުގައި އެންމެ ކުރީގައި އުޅޭ ސެންޓަރ ހިންގަމުން އަންނަ މައިހެރިޓޭޖް ރިސަރޗަރސް އިން ބުނާގޮތުގައި ވެކްސިން ޖެހި އެކި ގްރޫޕްތަކުގެ މެދުގައި ވައިރަސް ފަތުރާ މިންވަރު ބޮޑުތަނުން ވަނީ ދަށަށްގޮސްފައިއެވެ. މާނައަކީ ވައިރަސް ޖެހިފައި ހުރި މީހެއްގެ ފުށުން އެހެން މީހުންނަށް ވައިރަސް ޖެހޭ މިންވަރު ވަނީ ވެކްސިން ދިން މީހުންގެ ތެރޭގައި ދަށަށްގޮސްފައެވެ.\nއެހެންކަމުން ވެކްސިން ޖަހާ މީހުންނަށް ކޮވިޑް ޖެހުނުނަމަވެސް އެމީހުންގެ ފުށުން އެހެން މީހުންނަށް ވައިރަސް ޖެހޭ މިންވަރު ދަށަށްގޮސްފައިވާކަމަށް މައިހެރިޓޭޖްގެ ޗީފް ސައިންސް އޮފިސަރ ޔަނިވް އަރްލިޗް ވިދާޅުވިއެވެ.\nޖޯންހޮޕްކިންސް ސްކޫލް އޮފް ޕަބްލިކް ހެލްތުގެ ދިރާސާކުރާ ފަރާތެއްކަމުގައިވާ ސްޓެފަން ބަރަލް ވިދާޅުވާ ގޮތުންނަމަ އިސްރާއީލުން ލިބިފައިވާ ޑާޓާތަކަކީ މިހާ ހިސާބަށް އައިއިރު އެންމެ ރަނގަޅަށް ކަންކަން ބެލިގެން ނެގިފައިވާ ޑާޓާތަކެވެ. އެހެންކަމުން ވެކްސިންގެ ސަބަބުން ވައިރަސް ފެތުރޭ މިންވަރު ދަށަށް ގޮސްފައިވާކަމަށް ގަބޫލުފުޅު ކުރައްވާކަމަށް ސްޓެފަން ވިދާޅުވިއެވެ.\nއާންމުހާލަތަށް އަނބުރާ އާދެވިދާނެތަ؟\nއިސްރާއީލަކީ މިވަގުތު ދުނިޔޭގައި އެންމެ ހަލުވި މިނުގައި އާބާދީގެ ބޮޑުބަޔަކަށް ވެކްސިން ދެމުން އަންނަ ގައުމެވެ. އެހެންނަމަވެސް އިސްރާއީލަށް މިކަން މިގޮތަށް ދެމެހެއްޓިދާނެތޯ އެއީ ސުވާލެކެވެ.\nއިސްރާއީލްގެ ހެލްތު މިނިސްޓްރީގެ އެޑްވައިޒަރީ ޕެނަލްގެ ހެޑް ބޯޒް ލެވް ވިދާޅުވީ އަވަހަށް އެއްފަހަރާ ގިނަ ބަޔަކަށް ވެކްސިން ދެމުންގެންދާނަމަ ވަކި ހިސާބަކުން އެކަމަށް މަޑުޖެހުމެއް އަންނާނެކަމަށެވެ. އެއީ ކޮންމެ އާބާދީއެއްގައި ވެސް ވެކްސިން ޖަހަން ބޭނުންނުވާ އެކަން ކުރަން އެއްބަސްކުރުވަން އުނދަގޫ ބަޔަކު ތިބޭނެތީއެވެ. އެހެންކަމުން އެއްފަހަރާ ގިނަ ބަޔަކަށް އަވަހަށް ވެކްސިން ޖަހާނަމަ ވެކްސިން ޖަހަން ބޭނުންނުވާ މީހުންނާ ހިސާބަށް އަވަހަށް ދާނެއެވެ. އެއާއެކު ވެކްސިން ޖަހަމުންދާ މިންވަރަށް މަޑުޖެހުމެއް އަންނާނެކަމަށް ބޯޒް ވިދާޅުވިއެވެ.\nޔޫކޭގެ ވޭރިއަންޓާއެކު ވައިރަސް ފެތުރޭ މިންވަރު ކުރިޔަށްވުރެ އިތުރުވެފައިވާއިރު ވެކްސިން ޖެހުމަކީ ވަރަށް މުހިންމު ކަމަކަށް މިވަނީވެފައެވެ.\nޔޫކޭ ވޭރިއަންޓާއި ވެކްސިން ޖެހުމާ ދެމެދު ރޭހެއްގައި އުޅޭއިރު އޭގެ އާހިރު ނަތީޖާއަކަށް ވާނީ މިބަލީގެ ސީރިއަސް ހާލަތަށް ބަލާއިރު ވަކި ހިސާބަކުން ވެކްސިނުން ކުރާ އަސަރަށް ބަދަލުތަކެއް ނައިސް ހުރުންކަމަށް ބޯޒް ވިދާޅުވިއެވެ. ވެކްސިނުން ކުރާ އަސަރުތައް ވަކި ހިސާބެއްގައި ހުރުންކަމަށާއި އެއަށް މާބޮޑެތި ބަދަލުތަކެއް ނައުންކަމަށް ބޯޒް ވިދާޅުވިއެވެ.\nއެހެންނަމަވެސް ވެކްސިނާއެކު އުފެދޭ އެންމެ ބޮޑު ސުވާލަކީ ވެކްސިން ދީގެން މިޕެންޑަމިކުން އަރައިގަނެވޭތޯއެވެ.\nޖޭރުއްސަލަމްގެ ހިބްރޫ ޔުނިވަރސިޓީގެ މޮލިކިޔުލަރ ބައޮލޮޖީ އެންޑް ބައޯއިންފޮރމެޓިކްސް ޕްރޮފެސަރ އެއްކަމުގައިވާ މިޝަލް ލިނިއަލް ވިދާޅުވާ ގޮތުންނަމަ ފާއިތުވި އަހަރުތަކުގައި މިގޮތަށް ފެނުނު ވައިރަސް ތަކަކީ ސީޒަނަލް ނުވަތަ ބައެއް ސަރަހައްދުތަކުން އެކަނި ފެނިފައިވާ ވައިރަސް ތަކެކެވެ.\nމިޝަލް ދެކެވަޑައިގަންނަވާ ގޮތުންނަމަ ކުރިޔަށް އޮތްތަނުގައި ކޮރޯނާވައިރަސް އިން ކުރާ އަސަރުތައް ކުޑަވެގެންދާނެއެވެ. ވައިރަސް ފެތުރޭ މިންވަރު މިހާރަށްވުރެ ދަށަށްދާނެއެވެ. އަދި ކުރިޔަށް އޮތް ތިން އަހަރު ދުވަހުގެ ތެރޭގައި ކޮރޯނާވައިރަސްއަށް އިތުރު ވެކްސިންތަކެއް އުފައްދަންޖެހޭނެކަމަށް މިޝަލް ވިދާޅުވިއެވެ.\nމިވައިރަސް އަދި ދިގުމުއްދަތަކަށް ދުނިޔޭގައި އުޅޭނެކަމަށް މިޝަލް ވިދާޅުވިއެވެ.


"Note" ge BB cream konme dhuvahakah haassa kohlaa\n"ނޯޓް"ގެ ބީބީ ކްރީމް ކޮންމެ ދުވަހަކަށް ހާއްސަކޮށްލާ!\nބައެއް މީހުންނަކީ ކޮންމެ ދުވަހަކަށް އެހާ ބޮޑު މޭކަޕެއް ކުރާ ބައެއް ނޫނެވެ. އަދި ދުވާލަކު ދެތިންފަހަރު މޭކަޕްގެ ގޮތުގައި ފައުންޑޭޝަން އުނގުޅުމަށް ބައެއް މީހުން ދެކޮޅު ހަދާއިރު ބޭނުންވަނީ ފަސޭހައިން އުނގުޅާލެވޭނެ ލުއި މޭކަޕެއް ކޮށްލާށެވެ. ނޯޓް ކޮސްމެޓިކްސްގެ "ބީބީ ކްރީމް" އަކީ ހަންގަނޑަށް ފަސޭހަވާނެހެން ކޮންމެ ދުވަހަކު ލުއި މޭކަޕެއް ކޮށްލުމަށް އެންމެ ފުރިހަމަ ކްރީމެވެ.\nނޯޓް ކޮސްމެޓިކްސްގެ "ބީބީ ކްރީމް"އަކީ ހަމުގެ ކުލަ އެއްވަރު ކޮށްދީ މާ "ނެޗުރަލް" ލުކް އެއް ގެނެސްދޭ ކްރީމް އެކެވެ. މި ކްރީމްގައި ހިމެނޭ "އެސްޕީއެފް 15" އާއެކު، އަވިން ހަންގަނޑު ސަލާމަތް ކުރުމަށް އެހީވެދީ، މޫނުގެ ކުލަ އެއްވަރެއްގައި ހިފަހައްޓާނެ އެވެ. މީގެ އިތުރުން ނޯޓް ގެ "ބީބީ ކްރީމް"ގައި ހިމެނޭ "ވީޓް ޖާމް" އިން ހަންގަނޑު ޒުވާންކަމަށް ދައްކާނެ އެވެ. މީގައި ހިމެނޭ ވިޓަމިންސް އާއި މިނަރަލްސް އިން ހަމުގައި ތާޒާކަން ދަމަހައްޓައިދީ، ލުއި މޭކަޕްތަކަށް ލޯބި ކުރާ މީހުންނަށް މި ބީބީ ކްރީމް އިން ފަސޭހަ މޭކަޕެއް ކޮށްލެވޭނެ އެވެ.\nނިއު އެޑިޝަނުން މިހާރު ރާއްޖެއަށް ތައާރަފު ކޮށްފައިވާ "ނޯޓް" ބްރޭންޑްގެ ކޮސްމެޓިކްސްއަށް ލިބެމުން އަންނަ ބޮޑު ތަރުހީބުގެ ސިއްރަކީ މި ބްރޭންޑްގެ މޭކަޕްގެ ކޮލިޓީ އެވެ. މި ބްރޭންޑުގެ ހުރިހާ ޕްރޮޑަކްޓުތަކެއް އުފެއްދުމަށް ބޭނުންކޮށްފައި ވަނީ ވިޓަމިންސް އާއި މިނަރަލްސް އަދި ހަމަށް ފައިދާވާ ތަފާތު މާއްދާތަކުން މުއްސަނދިވެފައިވާ ތަކެއްޗެވެ.\nނޯޓްގެ "ބީބީ ކްރީމް" އިން ކޮންމެ މުނާސަބަތަކަށް ވެސް ވަރަށް ގުޅޭނެ މޭކަޕެއް ކޮށްލެވޭނެ އެވެ. މި ކްރީމް ލުއިވެފައި ބޭނުން ކުރަން ފަސޭހަވުމުގެ އިތުރުން މިއީ ގުދުރަތީ މާއްދާތައް ހިމެނޭ ހަމަށް ފައިދާ ހުރި މޭކަޕްގެ ޕްރޮޑަކްޓުތަކެކެވެ.\n"ރަން ވިތް އަސް 2019"ގެ ސްޓައިލް ޕާޓްނަރަކަށް ނޯޓް ކޮސްމެޓިކްސް\nނޯޓް ކޮސްމެޓިކްސް ހުޅުމާލެ އާއި ވިލިމާލެއަށް\nނޯޓް ކޮސްމެޓިކްސްއިން އަލަށް ތައާރަފުކުރީ ގިފްޓް ސެޓްތަކެއް\nއުރީދޫ ކަލާ ރަން އިތުރަށް ފުރިހަމަކޮށްދޭން ނޯޓް ކޮސްމެޓިކްސް


ރިލްވާން ހޯދަން އާއިލާއިން ހުޅުމާލޭގައި އަތްފުނާ އަޅަނީ | Help Find Ahmed Rilwan (@moyameehaa)\nރިލްވާން ހޯދަން އާއިލާއިން ހުޅުމާލޭގައި އަތްފުނާ އަޅަނީ\nމި މަހު ހަތް ވަނަ ދުވަހުގެ ރެއިން ފެށިގެން ގެއްލިފައިވާ މިނިވަން ނިއުސްގެ ނޫސްވެރިޔާ އަހްމަދު ރިލްވާން އަބްދުﷲ ހޯދުމަށް ފުލުހުން މަސައްކަތް ކުރަމުންދާއިރު އާއިލާއިން ވެސް އޭނާ ހޯދުމުގެ މަސައްކަތްކުރަމުން އެބަ ދެ އެވެ.\nހުޅުމާލޭގައި ދިރިއުޅޭ އުމުރުން 28 އަހަރުގެ ރިލްވާން ފެނޭތޯ ބެލުމަށްޓަކައި އޭނާގެ އާއިލާ އާއި އެކުވެރިނާއެކު ގާތްގަނޑަކަށް 30 މީހުން، އިއްޔެ ހުޅުމާލެ އަށް ގޮސް އޭނާ ހޯދުމަށްޓަކައި މުޅި ހުޅުމާލެ ބެލި އެވެ. އަދި ޑްރޯން ބޭނުންކޮށްގެން ވެސް އޭނާ ފެނޭތޯ ބެލި އެވެ.\n“އަޅުގަނޑުމެން އަދިވެސް އުއްމީދެއް ނުގެއްލޭ. އަޅުގަނޑުމެން އުއްމީދުކުރަން އޭނާ ސަލާމަތުން ހުއްޓައި ފެންނާނެ ކަމަށް،” ރިލްވާންގެ އެއްބަނޑު ދައްތަ ފާތުމަތު ޝެހެނާޒު ބުންޏެވެ.\nއޭނާ ހޯދުމަށް އިއްޔެ މަސައްކަތް ކުރަމުންދަނިކޮށް އެ އާއިލާއަށް އިތުރު ކަންބޮޑުވުމެއް ވަނީ ގެނުވައިފަ އެވެ. އެއީ ރިލްވާން ހޯދުމުގެ މަސައްކަތް ހުއްޓާލުމަށް، ކާކުކަން ނޭނގޭ މީހަކު އެ އާއިލާގެ މީހެއްގެ ގާތު ބުނުމުންނެވެ.\nރިލްވާން ހޯދުމުގެ މަސައްކަތް ހުއްޓާލުމަށް ކާކުކަން ނޭނގޭ އެ މީހާ ބުނީ، ރިލްވާންގެ އެއްބަނޑު ބޭބެ، މުހައްމަދު އިނާޒު ގާތުގަ އެވެ. އޭނާ ބުނި ގޮތުގައި އެ ވާހަކަ އޭނާއާ ދިމާއަށް އެ މީހާ ބުނީ ހުޅުމާލޭގައި އަޅާފައިވާ ޗައިނާ ފްލެޓްތައް ކައިރީގައި ހުންނަ މިސްކިތުން އިއްޔެ ހަވީރު 5:00 ހާއިރު އޭނާ ފައިބަނިކޮށެވެ.\n“އަޅުގަނޑު އަސުރު ނަމާދު ކޮށްލައިގެން ފައިބަނިކޮށް، މީހަކު އައިސް ކުއްލިއަކަށް އަޅުގަނޑުގެ ކުރިމައްޗަށް ހުއްޓި ބުނީ، ތިކަން ހުއްޓާލާފަ ގެއަށް ދާށޭ،” އިނާޒު ބުންޏެވެ.\n“އެއީ ކާކުކަން ނަގައިގަނެވުމުގެ ކުރިން، ވަރަށް ހަލުއިކޮށް އެ މީހާ ހިނގައްޖެ. އަޅުގަނޑު ދުވެފައި ގޮސް ސައިކަލަށް އަރައިގެން މުޅި ސަރަހައްދު ބެލިއިރު ވެސް އެ މީހަކު ނުފެނުނު.”\nއެ މީހާ ހުރީ ހެޔޮވަރު ވަރަކަށް ބޯކޮށާފައި ކަމަށާއި އޭނާ ހުރީ ތުނބުޅި ބާލާފައި ކަމަށް އިނާޒު ބުންޏެވެ. އަދި އެ މީހާ ހުރީ ވަރަށް ސްމާޓްކޮށް، އޮފީސް ގަމީހެއް ލައިގެން ކަމަށް އޭނާ ބުންޏެވެ.\nއެ “އިންޒާރު” ދިނުމާ ގުޅިގެން އެކަން ރިލްވާންގެ އާއިލާއިން ޕޮލިހަށް ހުށަހަޅާފައިވެ އެވެ.\nރިލްވާން ހޯދުމުގެ މަސައްކަތް އެއާއިލާން މިއަދު ވެސް ހުޅުމާލޭގައި ކުރަމުން އެބަދެ އެވެ. އަދި އަމިއްލަ މީހުންގެ ގޭގެއާއި އިމާރާތްތަކުގައި ހުރި ސީސީޓީވީ ކެމެރާތަކުގެ ފުޓޭޖްތަކުން ވެސް ރިލްވާނު ފެނޭތޯ ބަލައިދިނުމަށް އެ އާއިލާއިން އެދެ އެވެ.\nރިލްވާން އެންމެ ފަހުން ފެނިފައިވަނީ މިމަހު ހަތް ވަނަ ދުވަހުގެ ރޭ ދަންވަރު އެވެ. އޭނާ އެންމެ ފަހުން ފެނިފައިވަނީ އެރޭ ހުޅުމާލޭ އަށް ފައިބަނިކޮށް ކަމަށް ފުލުހުން ބުނި ނަމަވެސް، އެކަން މުޅިން ކަށަވަރު ކުރެވިފައި ނުވާ ކަމަށް ފުލުހުން ފަހުން ބުންޏެވެ.\nމިނިވަން ނިއުސް އިން ބުނިގޮތުގައި އެ ނޫހުން ސީސީޓީވީ ފުޓޭޖް ބެލި އިރު، އެ ރޭ މެންދަމާއި ދަންވަރު 3:00 އާ ދެމެދު ރިލްވާން މާލޭ ފެރީ ޓާމިނަލަށް ވަދެފައެއް ނުވެ އެވެ.\nައަދި އުރީދޫ ތެރެއިން ނުރަސްމީކޮށް ލިބުނު މައުލޫމާތުތަކަކާ ހަވާލާދީ މިނިވަން ނިއުސް އިން ބުނީ ރިލްވާންގެ ފޯނުން އެންމެ ފަހުން ޑޭޓާ ބޭނުންކޮށްފައި ވަނީ ހަތް ވަނަ ދުވަހުގެ ރޭ 2:36 ގައި ހެންވޭރުގައި ކަމަށެވެ.